
الجزء 1
بقلم: رحمات صالح
الجزء 01
وداعا رامي ... الوداااااع
الصوت أزعجني ، و الاسم أزعجني أكتر .. صرخت : لااااا ما اسمي رامي .. ماااااا اسمي رااااامي
كرر بنفس الصوت الهادي : رامي .. الوداع .. للأبد
اتلفتت حواليني .. لقيتو اختفى، فتشتو في كل مكان ما لقيتو .. بقيت بناديهو بهمس و بكرر اسمو و بقول (ما تسيبني .. تعال .. أنا ما رامي ، لا ما رامي)
اتكلت على الحيطة بيأس بعد ما عرفت إني ما حأشوفو تاني ، لكن .. سمعت دقات على الشباك الجنبي ، اتلفتت بعد ما رجع لي الأمل ، لقيتو من برة متكل بي جبهتو على الشباك ، تكلت جبهتي قصادو ، ويديني قصاد يدينو .. و دموعي نزلت بغزارة زي دموعو الاختلطت بالمطر .... وفجأة جات رعدة قوية ، رفع راسو عاين للسما و رفع لي يدو بمعنى مع السلامة و جرى ، و اختفى .....
شهقت و فتحت عيوني المليانة دموع ... اتلفتت حواليني لقيت نفسي في غرفتي ، مديت يدي على البطاقة الشخصية القاعدة فوق الكومودينو الجنب سريري.. سحبتها و قريت الاسم وابتسمت برضا : (ريمي حسن الفاضل) ، اتمطيت بكسل وأنا بحاول أتجاهل الكابوس البشوفو يوميا من 4 سنين .... لكن ... مرات بيصبح عليك يوم بتحس انو يوم مميز ، من أول لحظة فتحت فيها عيونك بتحس انو كل شي مختلف رغم ان كل شي زي ماهو .. و أنا كمان كنت حاسة إنو المرة دي حلمي ده ليهو معنى و حيتحقق ، وفعلا ... جزء كبير من الشفتو اتحقق معاي في اليوم ده ، و حصلت حاجة ما كانت في الحسبان ، و رجع لي الأمل ، و الحب ، و الحنين بعد ما كنت فاقدة أي شعور بالأمل .. و كمان اتفتحت جواي حاجات كتيرة و أحاسيس غريبة كنت قافلاها من سنين ....
كل شي اختلف اليوم رغم ان صباحي بدا زي كل صباح ، عاينت للساعة لقيتها بتأشر على الوقت البصحى فيهو يوميا .. و بنفس الروتين قمت فتحت دولابي و طلعت وحدة من لبساتي المتشابهة كلها بأناقتها و ماركاتها و ألوانها البغلب عليها الأسود و الرمادي و أحيانا السماوي ..
اتسوكت ، استحميت ، و صليت الصبح الكان فايتني كالعادة ، و لبست الفستان الأسود السادة و عليهو هاف جكت أسود مخطط بالأبيض و قعدت قدام المرايا .. فتحت علبة المكياج وبديت أخت منو على وشي باحترافية ..
شلت الطرحة لفيتها على راسي ... و ثبتتها بالدبوس ، و فجأة ، غيرت رايي ، و شلت الطرحة بعيد و فتحت الدرج طلعت الاستشوار و عملت شعري و خليت الطرحة على كتفي .. وعاينت لنفسي بي ثقة و أنا متجاهلة الزعزعة البتحصل جواي كل صباح و أنا طالعة الشغل البتقول عليهو أمي ما شغل بنات ناس و بنختلف عليهو يوميا ....
طلعت من الغرفة و أنا ماشة سريع عشان مافي زول يشوفني ، لكن قبل ما أطلع من الشقة ، حسيت بأصابع صغيرة ماسكة في هدومي وبتشدني :
(ريمي ... رييييييمي ماشة معاااااك ... عليك الله سوقيني ، بقعد فالحة والله)
فكيت أصابعها مني وقلت بحزم (لدن ، أمشي جوة مع أمي هناك يلا)
مسكتني بيدها التانية و قالت وهي بتنطط (أرجوك أرجوك أرجوك)
عاينت للساعة حسيت نفسي حأتأخر ، قرصتها من خدها براحة و قلت (أنا ماعندي ليك زمن يلا من هنا قبل ما أضربك)
عيونها رقرقرت بالدموع رغم انو القرصة كانت خفيفة ، و طوالي فكتني وجرت وهي بتبكي .... اتلفت عاوزة أطلع لكن اعترضت طريقي نسختها البتشبهها تماما ، بس أقصر منها حبة على قدر فرق السنة البيناتهم ... غزت لي كوعها و قالت (مش كان ممكن تتكلمي معاها بالهداوة ؟ بتقرصيها كده ليه ؟ مش عارفاها حساسة و بتبكي من أقل شي؟)
قلت بي زهج (اللهم طولك يا رووووح ، لجين أبعدي من طريقي أنا وراي شغل)
قالت وهي بتعد بي أصابعها الصغيرة (أولا .. ما اسمي لجين ، اسمي لوجي .. و ثانيا يمة زاتها قالت ده ما شغل ليك .. و ثالثا ..... ااااخخخخخ)
قطعت كلامها لمن قرصتها من أضانها وقلت ليها (أوووع تاني أسمعك تتدخلي في حاجة زي دي)
فركت أضانها وقالت بفصاحة (يد دي و لا ذردية ... يا ساااااتر)
فكيتها وسألتها (وإنتو ليه ما مشيتو المدرسة الليلة؟)
قالت (لأنو المدرسة طالعة رحلة ، وقالو ناس أولى و تانية ما يمشو .. و كان شفتي صحبات لدن ناس صف تانية قالو ماشيييين مع اخواتهم الكبار ، و أما صحباتي ناس صف أولى .......)
عرفت انها تاني ما حتسكت عشان كده جريتها من كتفها وزحيتها من الباب و فتحتو و طلعت و أنا سامعاها بتقول (كوووويييس يا ريمي أصبري كان ما كلمت ليك يمة وقلت ليها طلعت من غير طرحة)
نزلت السلم و أنا متأكدة انو العمارة كلها سمعت صوتها العالي ده ، و جواي صوت بسألني لمتين حتخليها تعاملك كده بدون احترام ، لكن الاجابة جاتني من نفسي : لمن انتي تحسني معاملتك ليهم وتقربي منهم أكتر .. و طبعا الفكرة دي ما بسمح ليها تستمر في عقلي كتير عشان كده اتناسيت كل شي و طلعت من باب العمارة و أنا بفتش على العربية الكبيرة الشايلة منتجات الشركة الأنا شغالة فيها مندوبة تسويق، شفت العربية واقفة لي بالجهة التانية للشارع ، مشيت عليها و فتحت الباب الأمامي وركبت بسهولة رغم إنو العربية عالية شديد لكن أن
ا خلاص اتعودت ، و كمان اتعودت على النظرات الجات من السواق ، كان بعاين لي بإعجاب وتفحص .... سلمت عليهو :
(صباح الخير فيصل)
ابتسم و رد علي برقة (صباح الورد و الفل و الياسمين)
اتعمدت اعاين ليهو بي افترى ، و قلت (اتحرك ، منتظر شنو)
قال (أمرك يا حلو)
وبقى يدق بأصابعينو على الدركسون و يغني (مين يعصى أمرك أمرك يا حلو ، كل شي يرضيك نحن بنقبلو لاي لاي لااا ... هي هي هييي )
قبلت على الشباك و أنا كاتمة ضحكتي لأنو ما بزهج خالص و مستعد يقعد يتغزل فيني طول اليوم ، و طبعا الناس الشغالين في الشركة و حتى زبايننا كلهم عارفين حكاية فيصل المغرم بي ريمي....
.......
#قبلسنواتطويييلة_جدا
(يمة الراجل ده الفريق كلو عارفو ، زول كعب .. و طبعو قاسي ، و...) و ختت يدينها في وشها و بقت تبكي .. أمها حضنتها و بكت معاها وقالت (نعمل شنو عاد يابتي ، ولاية غلابة و ماعندنا غير عمك المفتري ده)
رفعت راسها من حضن أمها و قالت (يمة عمي باعني ، و شال تمني حواشتين) أمها ربتت على كتفها وقالت (الله كريم عليك يابنيتي ، الله عارفك يتيمة و ضعيفة ، بكرة تعرسي و الراجل يمكن ربك يلين طبعو ده شوية ، و لا تجيبي ليك جنى ينفعك و يبقى ليك عزوة و سند)
كلام أمها طمنها شوية ، مسحت دموعها وقالت (الفيهو خير الله يسوي)
قالت ليها بي جدية (يابتي أسمعي مني الكلمة دي كويس ، إن العرس ده بقى و ربك كتبو عليك دايراك تمسكي بيتك سمح ، و تصبري على قسمتك ، لازم تصلبي عودك و تملي مركزك و البتجيك من الله تبقي قدرها ، ما تجيني باكر شايلة في إيدك جنى و لا اتنين و تقولي لي يمة عيشة الراجل ده غلبتني ، بت الرجال البتصبر و بتلوك المر لامن البشوفها يحسدها على عيشتها السمحة و مافي زول عارف جوة بيتها البحصل شنو) هزت راسها وقالت و الهم ظاهر في صوتها (حاضر يمة .. حاضر)
......
#نرجع_للحاضر
نزلت قدام محل كبير في العمارات شارع 15 ، فيصل ناداني من شباكو وقال (شكلها حتصب ما تتأخري جوة) عاينت للسما فعلا كانت مغيمة شوية ، و دخلت و أنا شايلة كتالوجات و فواتير ... صاحب المحل أول ما شافني وقف على طولو و قال (يااا مرحب .. اتفضلي اتفضلي)
قعدت بي ثقة و خلفت رجل على رجل و قلت (مرحب بيك يا أستاذ محمد... الليلة عندي ليك over مميز جدا من شركتنا ، شايف الكتالوج ده فيهو مجموعة جديدة اسمها "ست الكل" عبارة عن خلاطة و سحان و عجانة و مضرب كهربائي و فرامة لحمة و قطاعة بصل... و المفاجأة انو معاهم رف stand مخصص للحاجات دي ، و ده كلو بكم ؟ ما حتتوقع السعر المذهل .....) سحب مني الكتالوج و قفلو وهو مركز في عيوني و قال بعد ما غمز لي غمزة خفيفة (ياستي نحن اشترينا) وغمز تاني وقال (وكمان بدون مانعرف السعر، كده تمام؟؟)
ارتبكت بصراحة ، رغم ان الحاجات دي مرت بي كتير ، لكن الراجل ده عندو أسلوب جريئ كده بجبر الواحد يتلخبط قدامو ، هربت من نظراتو دنقرت و بقيت بفتش بين الورق الفي يدي و أنا ماعارفة روحي بفتش على شنو ، و هو طوالي قال بي جدية ، (سيبي لي منها عينات ، ممكن 3 أو 4 و لو مشت معانا بنشيل اكتر .... أما لو ما مشت ...) غمز تاني وقال (حقهم مدفوع و اعتبريني اشتريتهم)
ابتسمت و قلت (شكرا أستاذ محمد ، يلا عن إذنك) مديت يدي عشان أودعو ، صافحني وقال بدون ما يفك يدي (مافي داعي لكلمة أستاذ دي، وبعدين أقعدي أشربي ليك حاجة ليه مستعجلة كده)
سحبت يدي وقلت (معليش مرة تانية ، يلا عن إذنك)
مشيت على باب المحل عاوزة أطلع ، و بمجرد ما فتحت الباب شفت المطر نازل بقطرات ضخمة جدا و سريعة ، وفي شوية هوا جايب المطر علي .... تلقائيا رجعت حركة ورا ، و صدمت في زول ، اتلفتت عليهو بسرعة عاوزة أعتذر ، لكن .... ضيقت عيوني و أنا بحاول أقنع نفسي إنو نظري بقى ضعيف ، أو اني جنيت وبقيت أتخيل ناس غير الناس الشايفاهم .... لكن ... ده كلو ما كان خيال و لا ضعف نظر ، لأنو سبقني وقال باستغراب ممزوج بتوتر (انتي ؟؟؟؟ معقولة)
عاينت ليهو و الحلم حق الصباح بتكرر في مخيلتي ، ما مصدقة انو قدامي ، مامعقول تكون دي صدفة لا ما معقول ، حتى المطر .... شفتو في النوم ..... وكنت حاسة انو اليوم غير كل الايام ... بس ما اتخيلت اني ممكن اشوفو ،،..
(ريمي ،.. أنا .. ما مصدق) و سحب نفس عميق وقال (أمس حلمت إني شفتك .. و ... و المهم انتي كويسة؟ و كنتي وين طول السنين دي ؟)
بلعت ريقي و انا ماعارفة انو دموعي جارية لأني أصلا ما حاسة بشي غير دقات قلبي العنيفة .. كنت عاوزة أقول كلام كتير لكن ضاع مني ، وهو قال كلام مناقض لعيونو المليانة شوق و حب ما طفتو السنين (مالك مابتتكلمي؟ ...و لا ... صح ، ما عندك شي تقولي)
استجمعت شجاعتي وقلت (لو سمحت ، اصلا ما بيناتنا كلام و لا في شي يتقال)
ضحك باستهتار وقال (صدقتي ، ما بيناتنا .. ولا شي.... يلا إذنك)
طلع و أنا متابعاهو و قلبي بتقطع و نفسي أصرخ زي ما كنت بصرخ في الحلم وأقول ليهو لا ماتمشي تاني ... عاينت ليهو من ورا الباب الزجاجي وهو ماشي عادي زي كأنو ما
في مطر و لا كأنو ما قابلني و لا كأنو الكان زمان كلو ما كان .... و فجأة ... لمن شفتو ببعد ، و الجزء الفي الحلم بتاع انو جا راجع ما اتحقق لقيت نفسي بفتح الباب ... و بناديهو ... باسمو .. وبقول (تعال.... تعااال ....)
يتبع.....
الجزء 2
بقلم: رحمات صالح
الجزء 02
في الصباح بدري ، راقدة في العنقريب تحت الشجرة على جنبتها الشمال و تاكلة على كوعها و بتشرب بي يدها اليمين في الجبنة ، سرحت شوية بعدين قالت (يمة ، بنات الفريق قالن لي حسن ده ما بياكل زي أكلنا ، لا عندو غرض في كسرة لا في مفروك .. قلت ليهن انا مابعرف لي اكل ناس الخرطوم ده ، قالن لي سجمك وحات الله ما يعجبو اكلك الا يكشحو ليك في وشك)
امها مسحت عرقها و هي بتهبب في الفحم الخاتاهو على الكانون ، وقالت (يابتي البني ادم ده الله خلقو جاهل ، واي شي بعرفو بعد يتعلمو شوية شوية ، و انتي كان ولفتي على طبع راجلك براااك بتعرفي البدورو و الما بدورو)
انتبهو الاتنين على صوت دق عكاز في بابهم ، و صوت عمها بنادي (يا ولاية .. هااا يا الحريييم الهني)
البت قامت مفزوعة و شالت التوب الكانت متوسداهو و ختتو في راسها و قالت (حبابك ياعمي)
العم دخل ، و وقف قدامهم و خبط العكاز في الأرض زي كأنو عاوز يقول شي مهم و بحذر انو مافي زول يعترض (حسن جا من الخرطوم ، والعصرية العقد في زاوية الشيخ ود غريب ، و باكر الدغش بقوم بيها على الخرطوم)
البت شهقت و ضربت صدرها بيدها و قالت باستنكار (عاد كيفن الكلام ده ياعمي)
أمها قالت بسرعة (خير يا حاج خير)
....
#في_الحاضر
طلعت وراهو وناديتو ، و صاحب المحل طلع وراي وبقى يقول (في شنو ؟ الزول ده سألك ؟ الزول ده ضايقك؟) و طبعا اتجاهلتو و زولي البناديهو وقف ، وقال لي ببرود (نعم)
قلت بأسلوب الهجوم خير وسيلة للدفاع (أصلا إنت الاضطريتني أعمل كده)
ابتسم ، و قال (طيب أدخلي عشان ما تتبللي و تمرضي) بادلتو الابتسامة لأني بعرفو و عرفت إنو كلامو ده عربون على اننا حنتقابل تاني ...
ركبت العربية ، و طبعا فيصل كان حيموت بسبب الموقف الحصل قدامو ده بس ما علي منو المهم اني الليلة روحي اتردت لي بعد سنيين .....
في الطريق .. كان سايق بسرعة رغم انو العربية كبيرة وماشة بصعوبة ، قلت ليهو (هييي ، سوق براحة كده بتموتنا)
ضغط فرامل فجأة لغاية ماقربت اقع على وشي ، وقال (ريمي الزول الكنتي بتتكلمي معاهو ده منو)
قلت (و انت مالك؟) ، اتلفت علي بكل جسمو وقال (و أنا ما متحرك من هنا قبل ما أعرف)
مسكت اعصابي وقلت بهدوء لأني عارفاهو لمن يعصلج كده (يا سيدي ده واحد كان زميلي ، و لي سنين ما لاقيتو)
هدا حبة و قال (زميلك بس؟) قلت كأني بتكلم مع لدن و لا لجين (أيووة زميلي و بس .. يلا يافيصولي ممكن نمشي ؟)
ابتسم .و شغل المنشات و اتحرك .. و بدا يحكي في القصة البسمعها منو يوميا (عارفة ياريمي ، اول مرة شفتك .... ... ...) و طبعا ما سمعت باقي القصة لأني كنت سرحانة بعيييييد ......
....
دخلت البيت و انا بنادي (ماااماااا يممممة ... ماااامتييي)
طلعت من المطبخ وهي مستغربة لأنو ما من عادتي أجي رايقة كده ، عاينت لي من فوق لي تحت بي نظرة خلتني أوعى لي منظري .. شعري الكنت تعبانة فيهو سايح من المطر ، و رجليني مليانة طين ، وفستاني مبلل و وسخان ، اتخطيتها و دخلت المطبخ و قلت (أنا جعااانة عاملة لينا شنو الليلة؟) دخلت وراي وقالت (يابت مالك الليلة)
ختيت يديني الاتنين فوق أكتافها و قلت (مبسوووووطة .. الليلة الشغل مشى معاي زي الورد)
عاينت لي جووووة عيوني وقالت (تعرفي .. البريق الفي عيونك ده ليهو سنين مطفي ، في شنو ؟)
عرفت اني مكشوفة قدامها كالعادة ، اترددت أكلمها و لا لأ ، لكن ضحكة لجين حسمت الموقف ، اتلفت وراي لقيتها بتأشر علي و تضحك (هههههااااا هههااااااااا وسخانة وسخانة هههااا مبلولة مبلولة) مشيت عليها و لاحظت ليها رمشت زي كأنها خافت مني و عاملة نفسها ماخايفة ... صراحة خوفها مني أثر فيني ... دنقرت عليها رفعتها من الأرض ، و اكتشفت انها بقت اطول .. اتخيلو انها كبرت وطولت قدامي وانا ما حاسة بيها ،،،
بقت ترفس بي رجلينها وتقول (نزليني ، أنا ما بيبي) قلت ليها (بيبي غصبا عنك) وبستها في خدها .. و هي طوالي راقت و عاينت لي باستغراب ... انتبهت لنفسي و نزلتها ، وهي بسرعة جرت زي كأنها خايفاني أشيلها تاني .... لدن كانت واقفة جنب باب المطبخ بتراقب المنظر الغريب عليها ده لأنهم ما متعودين اني اشيلهم و لا أحضنهم كده ، قلت ليها (تعالي) جات ، فتحت شنطتي طلعت 50 جنيه ، أديتها ليها وقلت (بكرة لو البنات كاووك و قالو ليك مشينا الرحلة قولي ليهم الخمسين دي أدتني ليها......) انتبهت لنفسي في اخر لحظة وسكتت ، وهي ما انتبهت و شالت القروش بي فرح و قالت (شكرررا شكرا ريمي)
و طلعت ورقة تانية و قلت ليها (دي أديها لي لجين)
لجين أظنها سمعت سيرة القروش جات وغزت لي كوعها و قالت (لكن يا ريمي قروش الرحلة الدفعوها البنات 150 جنيه ، مفترض تدينا قدرها ، بتغشي منو انتي)
أمي نهرتها وقالت (يابت ، نزلي يدك دي و اتكلمي بأدب)
لجين خطفت خمسينها من يد أختها و جرت ، و لدن جرت وراها ... أمي مسكتني من كتفي ولفتني عليها و قالت (حصل شنو الليلة)
سحبت نفس عميق وقلت (شفتو يا ماما، قابلتو
بالصدفة)
.......
..
من بين كل الصدف التي قد تحدث معك
هناك صدفة واحدة ، تسمى بصدفة العمر
تلك التي تحدث مرة ، لكنها تدوم طويلا
قد لاتكون جيدة ، بقدر ما أنها تغير مجرى حياتك
صدفة كمفترق طريق ، و بعدها فأنت و ما يؤول إليه اختيارك
......
#في_الماضي
كانت طول الطريق بتتأمل في المناظر الأول مرة تشوفها ، أول مرة تركب القطر ، و أول مرة تمشي جهة الخرطوم و أول مرة تفارق البلد أساسا ، ما كانت خايفة يمكن لأنو أمها طمنتها و وصتها و اكدت عليها تتقبل حياتها الجديدة كيف ما تكون ، حست بي يدو على فخدها بلفت فيها ، انكمشت بعيد منو و لصقت على الشباك ، وهو مد ليها كباية عصير شالتها منو وعاينت ليهو و ارتاحت لمن شافت ملامحو الهادئة الما بتدل ابدا على الغلظة و الحاجات السمعتها عنو ....
أشر بي يدو برة وقال (المنطقة دي فيها الخلاوي ، قعدت فيها سنة قبل ما أسافر للجامعة)
قالت في نفسها : يعني هو قرا جامعة ، و كمان برة ..
كمل كلامو و قال (كانت اجمل سنة في حياتي ، و لقيت هنا الأخوان الما ولدتهم أمي و ارتحت من قرف البنات وهمهم)
ماقدرت تقاوم فضولها ، سألت بتلقائية (البنات ياتهم)
ملامحو اتبدلت ، كشر وشو وقال (أخواتي ، اتخيلي ولد في وسط تسعة بنات ياخي عيشة تقصر العمر )
قالت بصوت هادي (جدي مختار كان بقول : بيتا بلا بنات مسيخا زي زادا بلا ملح)
ضحك وقال (و الملح لمن يكتر برفع الضغط) و عاين لي بي نظرة عادية لكن ارعبتني كتير ، و قال (المهم ، ما تبقي لي زيهن ، أنا داير مرتي تكون لي صاحب قبل كل شي ، تفهمني و تقدر ظروفي)
ابتسمت لأني ما مصدقة انو حسن المرعب يطلع فاهم كده ، و قلت (ابشر....)
تكل راسو على الكرسي و قال (أما ولادة زي ولادة أمي ، ما لازماني ، داير لي ولد واااحد يشيل اسمي)
قلت لنفسي الزول ده عيان ، ما طبيعي و طريقة كلامو مرة تطمن و مرة تقلق ... ياربي الأيام داسة لي شنو معاك يا حسن الفاضل ؟ الله يستر منك.. الله يستر.....
يتبع.....
الجزء 3
بقلم: رحمات صالح
الجزء 03
لمن وصلوا كانت الشمس غابت و الدنيا ضلمت ، وقف قدام البيت وقال قبل مايفتح الباب (ده بيتنا المتواضع ، حنسكن فيهو فترة بسيطة لغاية ما اجراءتنا تتم و نسافر)
قالت بدهشة (نسافر وين)
رد (ادخلي و جوة بشرح ليك) و فتح باب البيت الكان تصميمو غريب ، و هي افتكرت انو بيوت الخرطوم كلها كده ، كان باب الشارع بفتح طوالي على برندة طويييلة و في نهايتها باب شكلو باب الغرفة ، يعني بيت أرضي من غير حوش .. دخلت وراهو و بقت ماعارفة تقعد وين لأنو البرندة دي مافيها اثاث ، اتقدم منها وفتح الغرفة و فتح النور وقال (اتفضلي ، غرفة متواضعة ما بتليق بيك ، بس أوعدك إني حأعوضك)
ضحكت لأنو الغرفة دي تعتبر قصر بالمقارنة مع بيتهم الفي البلد ، وهو قعد في السرير و بدا يطلع في جزمتو و الشراب و هو بقول (تعرفي يا عزيزة ، طول حياتي بكجن النسوان ، بجيبن الفقر و الهم ، ما بدورن ليك كلو كلو ، كلهن شبه بعض لكن من يوم شفتك بالصدفة عرفت إنك ما شبهن)
اتحرجت لكن الفضول خلاها تسأل (شفتني ؟؟ انت شفتني وين عاد؟)
ضحك و قال (انتي ماعارفة أي شي ، ههههههه والله عمك ده بس الله يدي العافية ..)
قعدت و هي متحمسة تسمع حكايتو معاها ، وهو بدا يحكي ليها شافها متين و كيف ، و كل شوية أثناء الكلام هي بتحس انها بترتاح ليهو اكتر و الحاجز بدا ينزاح شوية شوية .......
....
#في_الحاضر
رجع البيت و طوالي دخل الحمام استحمى وغير هدومو الكانت مليانة موية و طين ، لبس جلابية و قعد قدام التلفزيون ، و بدا يقلب في القنوات وهو ما مركز في أي شي ، كل تفكيرو كان في حتة وحدة ، كان متوتر لأنو الذكريات المؤلمة هاجمتو وفي نفس الوقت شوفتو ليها خلت الحب و الشوق الجواهو يصحو بعد ما خمدو بصعوبة، وبعد ما أجبر نفسو يدخل في علاقة تانية بدون مايكون عندو أي مشاعر ناحيتها ....
جات أختو الأصغر منو طوالي ، قعدت جنبو و قالت (جيب لي قناة كايرو دراما بسرررعة عندي مسلسل)
جدع ليها الريموت و رجع لي ورا وغمض عيونو ، أختو استغربت لأنو ما اتشاكل معاها زي العادة ، ختت يدها في جبهتو و قالت (إنت أكيد محموم)
زح ليها يدها بدون ما يتكلم ، وهي قالت (لااااا إنت جد ما أوكي ، مالك يا وليد؟ دي صفاء أكيد هي المزعلاك) وشهقت فجأة وقالت (والليييلة نسيت أكلمك إنها إتصلت علي و قالت إنت موبايلك من أمس مقفول ، أرجع ليها بالله) شالت الريموت و جابت القناة حقتها و قالت (أنا زاتي ماعارفة البت دي مجنونة و لا بتحبك كيف، بالله إنت بشر تتحب؟؟)
قام من جنبها بدون ما يرد ، و ركب الموبايل في الشاحن و فتحو ، و مباشرة ضغط على أرقام حافظها تماما و الزمن ما نساهو ليها ، و كالعادة : هذا الرقم مغلق حاليا .... كان عارف إنو الرقم مقفول ليهو سنين وانها غيرتو زي ماغيرت سكنها و هربت من اي شي واختفت ، بس ماعارف ليه هو بتصل فيهو ، سحب نفس عميييق و قال بصوت خافت (يارب هونها يارب)
طوالي موبايلو رن ، رد ببرود (ااااي يا صفاء)
قالت وهي منفعلة (ااي شنو كمان ؟ وين انت من امس سايبني مقلقة عليك ؟ و بعدين تعال هنا شنو ااي دي و شنو صفاء ؟)
اتأفف و قال (اااسفين ياستي ، أها .. نعم يا ااانسة صفصف ، كده تمام؟)
قالت (وليد لو سمحت ما بحب الأسلوب بتاع التريقة ده)
فك الموبايل من الشاحن متعمد وهو عارفو حيقفل حالا ، و قال (طيب بتحبي ياتو أسلوب؟)
صوتها اتغير و قالت بهدوء (رجعت تفكر فيها صاح ؟ أنا متأكدة إنت ما بتتغير معاي كده إلا لمن تتذكرها .. الله ياخدها ياخي و يريحنا منها)
كان حيرد عليها رد عنيف بس الموبايل كان أسرع و قفل ، رجعو في الشاحن بدون ما يفتحو ، و رقد في السرير و غمض عيونو و هو بتمنى الجوطة الجواهو دي تترتب شوية .....
بقولو الزول وقت يجرح حبيبو و يفوت
بعيش جواهو أكتر من تكون الفرقة جات صدفة
بقولو الزول وقت ما يضوق خيانة زول بريدو شديد
ويبكي عليو تكون آهاتو مختلفة
و بقولو الزول محال ينسى حبيب خدعو
و محال لو صدفة يوم شافو ... يقول يتغابى في العرفة
#في_الماضي
اليوم عزيزة وحسن مسافرين لندن لأنو حسن ماشي يكمل الماجستير حقو و الدكتوراه و حيقعدو هناك كم سنة ، عزيزة اتأكدت من حاجاتها كلها و لبست توبها ، و قعدت في السرير و قالت بحزن (كان مناي أمشي البلد أودع أمي و أهلي)
حسن وهو بلف في عمتو قال (ما قلنا مافي طريقة)
هزت راسها بي رضا وقالت (خلاص مامشكلة بس الجواب ده لي أمي ، شوف لي أي زول يرسلو ليها)
شالو منها ، و قطعو على نصين و دخلو في جيبو وقال (أرح)
عاينت ليهو بي دهشة ، و شوية كده و دموعها جرت وقالت (ده شنو السويتو ده)
قال (ماعندي اي زول ماشي البلد ، ويلا أمرقينا الزمن فات)
كانت عاوزة تشيل شنطتها و تجري و تشوف طريقة ترجع البلد لأنو تصرفو خوفها وحست انها ممكن ماتشوف أمها تاني للأبد ، لكن في اخر لحظة اتذكرت وصايا امها ليها و كيف كانت دايما بتقول ليها تصبر على طباع راجلها مهما كانت و تركز على صفاتو الكويسة ، وفعلا اتذكرت انو ح
سن طول التلاتة شهور الفاتو كان بعاملها بأحسن مايكون و عاشت معاهو أيام جميلة و قربو من بعض كتييير ، عشان كده عصرت على نفسها ، وقامت و شالت شنطتها الصغيرة ، و طلعت قدامو ....
......
في الطريق ما كانت مركزة في شي بس دموعها بتنزل بغزارة ، فجاة انتبهت و رفعت راسها و قالت من بين دموعها (ما كنت عارفة لندن بركبو ليها القطر؟)
حسن ضحك ضحكة عااالية لفتت الناس الحوالينهم ، بعدين دنقر عليها وقال بهمس (انتي عارفة لندن دي وين ؟) هزت راسها بمعنى لا .. قال (في بريطانيا، تعرفي بريطانيا) برضو قالت لا .. فكر شوية وبعدين قال (عارفة ياعزيزة ، انتي لازم تتعلمي ، لأنك حتبقي مرة دكتور حسن ، و ام الدكتور رامي حسن ، و لمن نمشي لندن حأدخلك مدرسة ثانوية و بعدها جامعة)
قالت (جامعة ؟ أنا؟) رد بي ثقة (طبعا انتي .. انتي فاكرة نفسك هينة ؟)
ابتسمت رغم الحزن المالي قلبها، وقالت (حنين انت) وتاني استوعبت شي و رفعت راسها بفرح عاينت بالشباك و قالت (نحن ماشين البلد صاح؟)
ضحك و قال (يعني حنمشي بدون ما نودع أهلنا ؟ دي تجي برضو؟)
عاينت ليهو و قالت (الله يخليك لي) و دنقرت وهي بتمسح على بطنها وقالت (يا أبو رامي)
بدون ما ينتبه لف عليها بكل جسمو و قال بفرح (جد؟؟؟؟ انتي ....)
هزت راسها ، و قالت (أيوة ، و لمن نصل البلد بمشي لي عوضية الداية ، و بتأكد منها)
......
#نرجع_للحاضر
صفاء جن جنونها عشان وليد قفل فيها الخط بعد ما هي سألتو منها بالتحديد ، أو بالأصح بعد ما دعت عليها ... بقت تقول لي نفسها : تطلع شنو عشان يقفل فيني بسببها ، المجرمة الحقيرة ، حتى بعد فارقها ما حرتاح منها ، انا حاسة بيهو لسه بفكر فيها بعد السنين دي كلها ،اعمل شنو انا بس ، والله لو اعرف مكانها ما اسيبها والله ....
شالت موبايلها و الزعل معمي عيونها ، و ضربت لي أريج اخت وليد و قالت (أسمعي ، أنا عاوزاك ضرووووري)
اريج قالت (طيب بكرة بلاقيك)
صفاء قالت (لا ماينفع بكرة)
اريج (لكن كيف مع المطرة دي)
صفاء انتبهت و قالت (طيب اسمعيني و ركزي معاي كوووويس)
...
في الوقت ده ريمي كانت نايمة ، و صحت مخلوعة على حاجة تقيلة جات مرمية فوقها ، و قبل ما تفتح كويس سمعت صوت لجين جنب باب الغرفة بتقول (والله مش كان اتدسيتي ، ما بسيبك يعني ما بسببك)
عرفت انو الحاجة الجات ناطة فيها دي لدن ، جات جارية من اختها و نطت فيها ، لزتها منها وقالت (اطلعو من هنا يا مزعجات)
لدن قالت بي خوف (لكن حتدقني)
ريمي (ما بتخجلي على نفسك وانتي خايفة من اختك الاصغر منك؟)
لدن بكت و قالت (لكن هي قلعت مني قروشي ، و انا لقيتها ، و شلتها ، و هي قالت انو ......)
ريمي قاطعتها (بسسس بس ... ما توجعي لي راسي امشي لي امي قولي ليها الكلام ده انا مالي دعوة بيكم)
لجين قالت (اي شي امشو لي امي امشو لي امي ، انتي حتشيلي المسؤولية متين يعني؟ المرة دي كبرت خلاص حرام عليك ياشيخة)
ريمي قامت بسرعة و مشت عليها وهي ناوية تضربها على كلامها ده لكن لجين جرت ، و ريمي رجعت مكانها و لقت لدن بتعاين ليها شديد ، و دموعها نازلة بحزن ، و فجأة سألتها اخر سؤال متوقعة تسمعو من لدن بالتحديد (نحن أبونا وين؟)
يتبع.....
الجزء 4
بقلم: رحمات صالح
الجزء 04
ريمي اتجمدت قدام سؤال لدن ، لكن قالت في نفسها البنات ديل حيكبرو و لازم يفهمو كل شي ، بس هي ما مستعدة حاليا ، عشان كده قالت ليها باختصار (لمن تكبري بتعرفي)
لدن (انا كبرت خلاص)
ريمي قالت (لدن خلاص ، أمشي خليني أكمل نومي)
لدن طلعت ، وكعادة الأطفال بنسو في لحظة ، نست الموضوع و مشت البلكونة بقت تلعب في المطرة البقت عبارة عن رشة خفيفة بس ....
ريمي رجعت رقدت لكن النوم جافاها ، و فجأة لقت نفسها شالت موبايلها ، و بي يد مرتجفة طلعت رقمو ، و ضغطت زر الاتصال ، لكن لقتو مقفول .. اتنفست بي راحة و حمدت ربها انو انقذها من التهور ده و قالت اكيد حيكون غير رقمو ...
اتلفتت على الباب لمن سمعت دقتين عليهو ، قالت (ادخلي يا ماما)
أمها فتحت الباب دخلت و قفلتو وراها ، قعدت جنبها في السرير و قالت (عندي معاك كلمتين أسمعيهم مني)
ريمي عرفت الموضوع ، وقالت (ياا أمي أنا والله لاقيتو صدفة بس ، و ما كنت بفكر فيهو)
قالت (من قبل ما تلاقيهو ، أنا بعرفك و عارفاك قفلتي قلبك من وراهو و حرمتي أي زول يدخل ، لكن يابتي انتي لسه صغيرة و الحياة قدامك ، و أنا ما بدوم ليك ، و حتى البنات الصغار ديل بكرة بكبرو في لمحة بصر و بفوتوك ، انتي في الأخير بت ، ما في بت بتقدر تشيل روحها أي وحدة بتحتاج ليها سند و ضهر)
قاطعتها بعد ما العبرة خنقتها و قالت (أنا قفلت باب الرجال ديل للأبد ، و علاقتي بيهم ما بتتعدى الزمالة و علاقة الشغل)
قالت باستياء (عاد شغلك الكلو رجال و حوامة ده ....) سكتت ، و قالت بحنية (يعني شنو لو جربتي مرة و مرتين ، انتي عارفة قصة حبوبتي التاية؟)
رغم انها عارفة قصة حبوبة التاية و سمعتها من امها كتير ، لكن قالت (مالا حبوبتك؟)
قالت وهي بتعد على أصابعها (اول شي عرست ود العمدة و جابت منو أبوي ، و طلقها ، رجعت عرست ود خالتها الكان دايرها و جابت منو عمي الرباني ده ، و مات و تااااني عرست و ....)
سكتت لمن شافتها بتضحك و بتقول (هههههه حبوبتك التاية دي مكيفاني عديل)
أمها ضحكت معاها وقالت (انتي يا فقر وقت عارفة القصة بتخليني أحكي لشنو)
(ههههه يمة انتي اصلا خرفتي هههههه)
جات لجين فتحت الباب بقوة و قالت (انتو هنا تتضحكو و لدن اختفت من البيت)
....
#دخلت ديوان الرجال لي عمها لقتو راقد و قدامو الراديو الكان بجيب الصوت شوية ويقطع شوية ، قالت (يابا أنا خلاص ماشة)
وقف و مد ليها يدو (الله معاك يابتي و خلي بالك من راجلك و من جناك الفي بطنك ده)
باست يدو وقالت (حاضر ، أشوفكم طيبين..)
طلعت منو و هي شايلة هم وداع أمها ، رغم انها قعدت معاها أسبوع ما كان في بالها ، و حكت ليها عن كل شي و فرحتها انو حسن طلع حنين و ما زي ما كانو بسمعو عنو ، و في الأسبوع ده اتأكدت من حملها ، و لفت الحلة كلها ودعت الأهل ...
طلعت الحوش لقت أمها واقفة و جنبها كرتونة صغيرة فيها الويكة و الشرموط المدقق و البصلة المجففة و الدكوة و حبة حاجات كده ما بتتلقي في لندن ، أمها حضنتها و بكت معاها كتيييير ، الوداع المرة دي كان غير .. كانت حاسة انها ما حتشوفها تاني يمكن لأنها حتقعد في لندن سنوات ويمكن احساسها كان في محلو مامعروف....
(يلا يا عزيزة)
فكت امها بعد جملة حسن ، و تاني رجعت باست راسها و قالت (أعفي مني يمة)
أمها قالت (عافية منك دنيا واخرة ورااااضية عنك يا وحيدتي)
عزيزة دنقرت دايرة تشيل الكرتونة لكن حسن سبقها و قال (عنك يا أم الدكتور)
امها ابتسمت بي رضا و مسحت دمعتها و قالت (الله يخليكم لي بعضكم و أشوف جناكم)
...
#ريمي (يا ماما أهدي أهدي ، حسي بتظهر)
لجين (تظهر من وين أقول ليك أنا فتشت الشقة حتة حتة)
ريمي (إنتي يا أم لسان أبعدي من وشي ، و بعدين باب الشقة مقفول يعني ما ممكن تكون طلعت ، بتكون متدسية تحت سرير و لا جوة دولاب)
لجين بي فصاحتها ديك قالت (مش ياها الشقة الشبرين دي ؟ و لا في غرف سرية و أنا ماعارفة)
ريمي رفعت يدها و ضربتها في كتفها (قلت ليك طيري من هنا ما ناقصاك أنا)
أمها فجأة رفعت راسها و قالت (إنتو فتشتو البلكونة؟)
ريمي قلبها ضرب بقووووة ، و همست (البلكونة !! الله يستر)
لجين طوالي جرت قدامهم و فتحت باب البلكونة ، و ريمي لا شعوريا عاينت من فوق ، أما امها طوالي شافتها متكورة على نفسها في الكورنة و بترجف ، شالتها و دخلت بيها جوة و ريمي وراها ....
بعد ماغيرو ليها هدومها الكانت مبلولة من المطر ، جسمها بدى يسخن و رجعت ترجف ..
أم ريمي قالت (أحسن نوديها المستشفى، قبل ما الحمى تزيد)
...
أريج شالت موبايلها و اتدست في الصالون و قالت (معاك ياصفوية ، وزي ماقلتي مافي زول جنبي)
صفاء (وليد بقى يعمل لي حركات ما بتعجبني ، و أنا عاوزة أخليهو يغير علي شوية ، و أحرك مشاعرو ... عاوزاك تقولي ليهو إني حكيت ليك عن ولد خالتي و انو بحبني و كده ، و خلي الباقي علي)
أريج ماعجبها الكلام (لكن ياصفاء وليد ما بحب الحاجات دي و ممكن يزعل)
صفاء (تمام .. أنا أصلا عا
وزاهو يزعل)
اريج (كيف عاوزاهو يزعل ؟ أنا مافاهماك خالص)
صفاء (بتفهمي ، بس اعملي القلتو ليك)
أريج شهقت لمن التلفون انسحب من يدها ، و وليد ختاهو في أضانو وقال (مش عاوزة تزعليني ؟ خلاص وصلت) وقفل الخط ، وعاين لي أريج بي نظرة خلتها تسيب موبايلها عندو .. و تجري ..........
وليد رمى الموبايل في الكنبة ، و دخل غرفتو فتح موبايلو عشان يتصل على صفاء كان من الزعل ناوي ينهي علاقتو بيها ، بس اول ما الموبايل فتح وصل اشعار انو رقم غريب حاول يتصل ، قلبو دق للرقم ده و حس انو يهمو كتير ، شال الرقم و فتش عنو في النمبر بوك و سحب نفس عميق لمن ظهر ليهو باسم Ramy
........
#أول فترة ليهم في لندن كانت صعبة جدا ، البلد غريبة ، والجو كان برد تحت الصفر ، و عزيزة الكانت متعودة على حياة القرية و الجيران و الأهل و اللمات لقت نفسها وحيدة ، حتى حسن كان منشغل بالدراسة ، ومع الملل ده كلو كان الوحم متعبها ...
في يوم بالضهر ، كانت قاعدة و ماعارفة تعمل شنو بعد ماخلصت شغل البيت ... فتحت باب الشقة الكانت في الدور السادس ، و بقت تعاين من فوق السلم ... كانت العمارة هادئة ، فجأة سمعت صوت ناس نازلين من فوق و بضحكو ..... الفضول خلاها تقيف تنتظرهم خاصة انها اصوات بنات ..... و فعلا انتظرتهم ، و دي كانت أكبر غلطة عملتها عزيزة ... في حياتها ......
.....
#ريمي في التكسي راكبة ورا و لدن راقدة في الكنبة وخاتة راسها على رجلينها ، و أمها قدام ولجين جنبها ، رن موبايلها الكان أساسا في يدها ، عاينت للاسم ، و عيونها وسعت من الخلعة ، دققت في الاسم ... و في اللحظة دي لجين قالت وهي بتحاول تستهجى حرف حرف (جوو ... نووو .. ني ... جونوني ده منو ؟)
ريمي لزت ليها راسها الكانت مقرباهو منها عشان تقرا اسم المتصل ... و أمها اتلفتت عاينت ليها ، وهي رجعت عاينت للاسم الكان لسه بضرب (جنوني) وماقدرت تمنع نفسها من الرد ...
رب دقة قلب ♡ خير من ألف كلمة حب
و رب لحظات من الصمت ♡ أبلغ من ساعات في الحديث
ورب شيء لمن نتوقع حدوثه ♡•● أقوى من كل تعقيدات الماضي
- ألو ؟ منو معاي
- إنتي منو ؟ أنا لقيت رسالة من الرقم ده
- لا لا أنا ما ضربت
- لكن أنا لقيت رقمك
- خلاص بكون بالغلط بس
- ايواااه ، طيب خلاص يلا أقفلي
- انت الضارب يبقى اقفل انت
- و انتي الضربتي اول يبقى تقفلي انتي
- قلت بالغلط
- احلى غلط وربي
سكتت ، وهو كمان سكت لأنو ما كان ناوي على كده.... قالت :
- قلت شنو؟
- قلت بحبك
يتبع....
الجزء 5
بقلم: رحمات صالح
الجزء 05
#عزيزة عاينت للبنات التلاتة الجو نازلين من فوق ، وحدة فيهم سمرا سمرة داكنة و مجعدة شعرها و التانية صفرا و عاملة مكياج تقيل و التالتة خدرا و مضفرة شعرها و جايباهو بالجنبة ، والتلاتة لابسات بناطلين ، و شايلات شنط يدها طويلة .
عاينو ليها وواصلو طريقهم عادي ، عزيزة قالت بسرعة قبل ماينزلو (أقيفن)
الصفرا اتلفتت ليها وقالت (قلتي ايه؟) عزيزة فرحت وقالت (الحمد لله اللقيت لي زول ينضم عربي)
البت قالت (هيا بتقول إيه ؟ أنا مش فاهمة حاجة)
البت السمرا ضحكت ضحكة غريبة و قالت بصوت مقطع (از از ازولة د دي س سودانية ههههههاااي)
التالتة ضربتها في راسها وقالت (انا قلت ليك ما تكتري .. لكن مابتسمعي الكلام)
عزيزة بي بساطة ناس البلد فتحت باب شقتها وقالتها (اتفضلو ادخلو جوة ، أنا مما جيت البلد دي ما لاقية زول أنضم معاهو)
المصرية قالت (إيه أنضم اللي بتقوليها دي ؟ إنتي بتتكلمي إزاي؟ و إحنا عندنا معاد دلوقتي حنبقى نجيلك وقت تاني)
السودانية طوالي دخلت وقالت (م معاد شنو يا بتي خ خ خشي خشي ، خ خلينا ن ن نضم حبة هههههههههه)
و دخلو البنات التلاتة ، و عزيزة عملت ليهم قهوة ، شربوها و ديك بدت تفوق ، وعرفوها عليهم : سعاد ، حياة ، هدى ، و عرفت إنهم ساكنين في شقة فوق .. و قعدو معاها لغاية العصر و اتغدو معاها و طلعو سابوها مبسوطة بي جاراتها الجداد ، وما مصدقة انو فيهم سودانيات و كمان قريبين منها في العمر ...
...
#ريمي بعد كلمة وليد حست انها اتجمدت مكانها ، ماعرفت ترد و لا تنهي المكالمة و كمان عيون لجين الكانت متابعاها لخبطتها أكتر ، وهو بعد سكوتها طال قال (آسف ، سلام)
قالت بسرعة قبل مايقفل (على شنو) قال (على إني نسيت نفسي و نسيت الماضي، بس عندي سؤال ياما اتمنيت أعرف إجابتو ، لكن اختفيتي ، بدون ماتديني الحق أعرف إنتي ليه عملتي كده)
رغم انو المكان ما مناسب ، ولدن المحمومة بترجف تحتها , و أمها منتبهة معاها ، إلا إنها قالت (سؤال شنو؟) قال (قلتو حسي ، ليه عملتي كده؟)
قالت وهي بتقاوم رجفة شفايفها (ما كان في حل تاني)
قال (تعرفي ، رغم إنو غلطك الأول كان ما بتغفر ، إلا إنو اختفائك ده كان غلط أكبر منو ، و عموما أنا الاتنين ما مسامحك فيهم)
ريمي سكتت ، كانت عارفة انو زمان ما أخد فرصة يعاتبها و لا يفرغ الجواهو ، و ده أقل شي ممكن تسمعو منو ، لكن الوضع الهي فيهو حسي صعب تقدر تسمع منو اكتر ، قالت (ممكن نأجل الكلام ده ؟)
قال (ممكن نأجلو و أحسن نسيبو خالص ، أصلا كانت صدفة ما محسوبة ، واعتبريها ما حصلت ، مع السلامة)
وقفل الخط بدون ماينتظر ردها ، قالت في نفسها : زي ما انت يا وليد ، في لحظة تتغير من حال لي حال ....
......
وليد بعد قفل الخط طلع الشارع ، و قعد في مسطبة الجيران وهو بحاول يمنع عن نفسو أي تفكير في اللحظة دي ، لأنو الشعور الكان مسيطر عليهو هو الشوق ليها ، لكن لازم يمنع نفسو يضعف مرة تانية ، عشان كده أسلم حل انو يتناساها تماما ..
(شنو يافردة مالك قاعد في الطين ده)
اتخلع ، وفعلا انتبه انو المسطبة فيها طين ، ضحك وقال لي ولد الجيران (الجو السمح ده يخليك ماتنتبه لي شي ههههه)
صحبو قال (طيب يلا معانا ، عندنا لفة كده)
قام و قال (ثواني أغير هدومي و أجي) ومشى غير ، و جا طلع مع اصحابو أولاد حلتو ، و نساها و نسى كل الحصل .......
......
في المستشفى ، في صالة الاستقبال منتظرين دورهم ، أمها ميلت عليها وقالت بهمس (الاتصل عليك منو في العربية ؟) ريمي عاينت بعيد وقالت (ناس من الشغل)
قالت (يابت كذبي على أي زول إلا أنا)
ريمي قالت (مافي شي مهم يا ماما) و غيرت الموضوع وقالت (كدي شوفي لدن الحمى ما نزلت منها شوية؟؟)
هبشت جبينها وقالت (بري مولللعة زي النار)
لدن وهي مغمضة بدت تئن و تقول بصوت ما واضح (كل وحدة في المدرسة عندها أبو ، أنا أبوي وين)
ريمي عاينت لي أمها بي قلق كأنها بتقول ليها اتصرفي ، و أمها بقت تمسح على راس لدن وتقول (الله يشفيك يابتي)
لجين نزلت من كرسيها وجات وقفت قدامهم و قالت (افتكر سمعتو سؤالها ، يلا ورونا نحن مصممين نعرف ، ولو مات قولو مات خلاص)
ريمي (البت الفصيحة دي أنا لو ضربتها ما خاتية عليها، شوفي بتتكلم معانا كيف)
الأم (بسسس انتي وهي ، ده ماوقتو شوفو البت تعبانة كيف وانتو تتكلمو في راسها) لكن ريمي اتصرفت تصرف غريب جدا ، و قالت لي لجين (تعالي)
لجين قربت منها ، و ريمي فتحت موبايلها و بقت تقلب في الملفات لغاية مافتحت واحد ، و قلبت الصور سريع ، و وقفت عند صورة ، و كبرتها و قالت ليها (هدا ليهو)
لجين عاينت في الصورة مساااافة ، و قالت (ده ؟؟ أبوي؟)
ريمي هزت راسها (أيوة) و أمها بقت تعاين ليهم وهي مستغربة جدا و ساكتة ، يمكن تكون راضية بالخطوة دي ، ويمكن ماعاوزة تتكلم و لدن تعبانة ...
لجين رجعت عاينت للصورة تاني و قالت باشمئزاز (يييععععع)
.........
#حسن رجع من الشغل لقى عزيزة راقدة في الصالة ونايمة ، و المك
ان فيهو شوية فوضى و صينية غدا و جك موية ، عرف انها كان معاها ضيوف ، صحاها براحة (عزيزة ، عزيزة)
فتحت وقالت (حبابك)
قال (كان معاك منو)
قامت و قالت بي حماس (كان شفت يا أبو رامي الليلة جوني جاراتي ، تلاتة بنيات كدي ساكنات فوق ، سودانيات و التالتة مصرية)
حسن قال (ديل النافشات شعورهن و لابسات كيف كيف ؟ شفتهن كم مرة لكن ما درتهن أصلي)
ضحكت وقالت (إنت أصلو ده طبعك كدي ، لكن البنات ظريفات و ونسني و خففن عني)
ابتسم وقال (مدام انتي اتبسطتي معاهن أنا بخليك تصاحبيهن بس بشرط)
قالت (انت تأمر)
قال (يزورنك هن ، لكن انتي من البيت ده ما تطلعي بدون ما أعرف)
......
#وليد بعد مارجع البيت لاقتو أريج ، وقالت (انت وين من قبيل ،أبوي بسأل منك وموبايلك هنا في البيت)
قال (حسي هو وين؟) قالت (دخل نام.... أسمعني ، أنا ....)
عرف انها عاوزة تفتح موضوع صفاء ، قال (أنا تعبان عاوز أنوم) و مشى لكن هي مشت وراهو وبتقول (لازم تسمعني ، يا وليد صفاء بتحبك بالجد ، و هي مش عاوزة تزعلك لكن هي عاوزة تلفت انتباهك و تخليك تهتم بيها أكتر و انت بصراحة قاعد تقصر معاها و ....)
اتلفت عليها و قال بهدوء (أروجة يا عسولة ، خليك في قرايتك و أطلعي من الموضوع ده نهائي)
قالت بي زعل (خلاص أنا مالي و مالكم ، اصطفلو انت وهي)
دخل وقفل الباب ، وفتح موبايلو لقى مكالمات كتيرة من أبوهو ، ووحدة من صفاء ... رقد على ضهرو و سرح شوية ، و قال في نفسو : ريمي صفحة و انطوت ... و الحصل الليلة ما مفروض يغير شي ، و القلتو ليها كلام في نفسي و طلعتو .. و لازم الصفحة دي ترجع تنطوي لازم ......
عشان كده طوالي شال الموبايل و اتصل على صفاء ، و دي الغلطة الوقع فيها زمان و لسه بقع فيها .... انو ينسى وحدة بوحدة ، و علاقتو بي صفاء البدت كردة فعل لي زعلو من ريمي لسه مستمرة كردة فعل عشان ينساها ، بس مافي فايدة و لا هو قادر ينساها ... عشان كده علاقتو بصفاء مستمرة لأنو فاكر انو ممكن يجي يوم و تقدر صفاء تنسيهو ليها و تحل محلها ....
....
كنت أظن أن حب و آخر .. كالشمس و القمر
ما إن يشرق نهار ، حتى يولي الليل هاربا
ولكن حبك في قلبي كالزمان
كالأمس و اليوم و الغد
يتعاقب عليه الليل والنهار
ولايتغير شيء
سوى النور و الظلام
اليأس و الأمل
الحلو و المر
و أظل أنا أحبك على مر الزمان ♡
يتبع....
الجزء 6
بقلم: رحمات صالح
الجزء 06
(وليييييد)
(هاااا مالك)
(لي ساعة بتكلم وانت سرحان، بتفكر في شنو)
(ما بفكر في شي يا ري .. آ .. يا صفاء)
(نعم ؟ قلت يا منو؟)
(يا صفاء ، مالك في شنو)
سكتت شوية .. وشربت من العصير القدامها بعدين قالت (بتحبني؟)
قال بي زهج (جاية بعد السنين دي تسألي السؤال ده؟)
حركت المصاصة جوة الكباية وقالت وهي مدنقرة (و طول السنين دي ما حصل حددت لي وقت للزواج، انت ما شايف انو القصة دي طالت؟)
قال (اوووف ياصفاء مالك ياخ ، بعدين انتي عارفة ظروفي و ....)
قاطعتو (ظروفك العارفاها أنا كويسة جدا ، و بعدين انت ولد واحد ، و أبوك وضعو كويس و لو بقيت جادي هو ماحيقصر معاك)
قال (يعني انتي عاوزاني أنا راجل كده و ملو هدومي و اعتمد على ابوي ؟ لا ما ممكن طبعا)
قالت (طيب لمتين يعني ؟ أنا خلاص زهجت و بعدين انت ما محسسني بحبك و اهتمامك)
قال (صفاء ، ده وضعي كده)
قالت بحزن (و انا صبرت كتير)
غير أسلوبو ، و ميل تجاها لي قدام وقال (صفصف ، مالك الليلة منكداها علينا كده ، شووفي نحن طولنا ما طلعنا طلعة حلوة زي دي ماتخربيها بالله)
ابتسمت وقالت (طيب ماشي ، أهو خشمي وعندي)
.....
#عدت فترة و جارات عزيزة ما ظهرو عليها تاني ، لكن اليوم وهي في المطبخ و شغالة بي اخر نفس من وجع الضهر و الطمام بسبب الحمل ، سمعت دق على الباب ، فتحتو لقتهم البنات ، سلمت عليهم بي حرارة ، و بمجرد ماقعدو جرت على الحوض و رجعت كل الفي بطنها ، و جات رقدت جنبهم ، سعاد قالت (شكلك تعبانة من الحمل) عزيزة قالت (أيام وبتعدي)
سعاد قالت لي صحباتها (قومو معاي على المطبخ) قامت معاها حياة ، أما هدى قالت (أنا دلوقتي حطيت مناكير ، مقدرش أعمل حاجة)
البتين دخلو أما هدى قعدت مع عزيزة و بقو يتونسو ، هدى حكت ليها عن حاجات كتيرة ، أهلها في مصر ، ودراستها الجات عشانها و ما كملتها بسبب المصاريف ، و شغلها الاضطرت تشتغلو ، و أخيرا حكت ليها عن حبيبها الإنجليزي "أدريان" ...
عزيزة استغربت و سألتها (مسلم؟) هدى بلا مبالاة قالت (لا، وفي الحقيقة معرفش ديانتو ايه)
عزيزة قالت (انتي مسلمة صح؟) هدى (طبعا اومال ايه)
عزيزة (كيف تحبي واحد ما من دينك) هدى (يابنتي ماتحبكهاش أوي كده ، مافيهاش حاجة)
جو سعاد و حياة ، وحياة قالت (نحن هنا في لندن يختي مافي البلد)
عزيزة عاينت ليهم باستغراب ، و بعدين سكتت لأنها أصلا كانت تعبانة وماقادرة تتكلم اكتر.... و هنا سعاد طلعت من شنطتها حاجة غريبة في كيس صغير ، و ادت منو حياة و هدى ، و هي بتعاين وماقادرة تسأل ، و هدى قالت ( يلا بينا بقى ، زمانهم مستنيين)
عزيزة الفضول خلاها تقول (منو هم؟) هدى قالت (صحابنا، يلا حنبقى نعدي عليك وقت تاني)
طلعو البنات و عزيزة كانت ما مطمنة لكن اتجاهلت كل شي لأنها فكرت انها ما حتلقى غيرهم يونسوها و يقيفو معاها في غربتها .
و فعلا ... عدت فترة ، و البنات اتعودو عليها و بقو يجوها كل يومين تلاتة ، حتى حسن اتعودت على وجودهم و مرات برجع بدري ويلقاهم و مابقول شي ...
......
جا اليوم الكان مميز في حياة حسن بالتحديد ، لأنو ده اليوم الحيتحدد فيهو جنس الجنين ، دفع مبلغ كبير عشان يلقى حجز في وحدة من اكبر المستشفيات ، لأنو الزمن داك تقنية الموجات الصوتية و كشف نوع الجنين ما كانت متوفرة ...
دخلت عزيزة مع الممرضة وهي متوترة لأنها عارفة رغبة حسن في الولد كانت قوية كيف ، اما حسن انتظر برة غرفة الكشف حسب التعليمات ، و بعد شوية طلعت الممرضة و سمحت ليهو يدخل ، الدكتور اتلفت عليه وقال بالانجليزي (مرحبا بوالد الطفل ، بماذا تود أن تسمي ابنك؟)
حسن من الفرحة قال بصوت عالي (ابني ؟؟ هل هو ولد؟)
الدكتور هز راسو و قال (نعم، يمكنك رؤيته على الشاشة)
عزيزة لمن شافت فرحتو لقت نفسها بتبكي ، رغم انها مافارق معاها ولد ولا بت لكن الفرحة الشافتها فيهو كانت كفيلة انها تخلي دموع الفرح تجري ......
طلعو من المستشفى ، وحسن طول الطريق بكرر (أم الدكتور أنا حأعيشك ملكة ، بمجرد ما تولدي حأجيب ليك خدامة ، لا ليه بعد تولدي ، من اليوم حأجيبها ليك ، أي حاجة تتمنيها حتلقيها قدامك ، كل طلباتك و أحلامك أوامر)
عزيزة قالت بهدوء (تعيش و يدوم خيرك يا أبو رامي)
كرر وراها (أبو رامي ؟ ياااااه من متين نفسي أسمع الاسم ده)
عزيزة قلبها نغزها ماعرفت ليه ، و قالت (خلي الكلام ده لمن رامي يتولد بالسلامة)
حسن (حيجي بالسلامة ، و حأرسل جواب للبلد أخليهم يضبحو 3 تيران ويعملو سماية ما حصلت)
عزيزة ختت يدها في قلبها من الغمة المسكتها ، وقالت بهمس (بسم الله)
.......
#الدكتور بعد كتب لي لدن مسكن و تحاميل للحمى ، طلب من ريمي تجي معاهو ، كان شايل الفحوصات العملوها ليها ، و قال ليها (الحمى دي سببها التهاب رئوي ، بسيط و حيعدي ، بس ... أنا لاحظت شي في فحص الدم ، في خلل في الصفائح الدموية)
ريمي الكلمة دي شدت انتباهها ، قالت (الصفائح الدموية ؟ مالا؟)
قال (محتاجين ناخد عينة من النخاع
الشوكي)
ريمي عيونها رقرقت و قالت (ليه؟)
قال (وحدة وحدة مانستعجل ، ناخد العينة و بعد داك نشوف)
ريمي قالت بصوت مهزوز (عوامل وراثية ؟ بتأثر ؟ )
الدكتور قال باهتمام (أكيد ، في شي في تاريخ العائلة؟)
قالت (أبوها)
سأل (مالو)
ريمي العبرة خنقتها ، وقالت (لوكيميا)
.......
#اليوم عزيزة دخلت في شهرها التاسع ، و متوقعة الوجع يجيها في أي لحظة ، كانو البنات معاها ، و كل وحدة بتحكي عن حبيبها و بضحكو و مندمجين ، أما هي كانت في عالم تاني ، سعاد لفتتها وقالت (هههههههه فااااتتك قصة هدى مع أدريان هههههه وانتي سرحانة ، الولد ده عسل ياخ)
هدى شهقت و قالت (فكرتيني ، هو جاييلي النهاردة) و وقفت و قالت (يا لهوي الساعة 4 مظبوط ، أنا راجعة شقتنا ، زمانو جاي دلوقتي) و مشت و فتحت الباب و هي طالعة لقتو نازل من فوق ، و الزعل باين في وشو . وقال بالانجليزي (لقد طرقت الباب كثيرا ، لماذا لم تنتظرينني كما اتفقنا)
قالت (لقد نسيت .. اسفة) و سحبتو من يدو وقالت (تعال معي ، البنات موجودات هنا)
وقف وقال (لا .. أنا أريدك لوحدك ، هيا بنا)
قالت باصرار و هي بتسحبو (فقط سلم عليهم و سنذهب)
دخل معاها و قفلو باب الشقة ، و عزيزة الكانت راقدة شهقت لمن شافتو و قامت من مكانها ، وقالت (سجمي ده منو)
سعاد قالت (هدى جنيتي ؟ مالك جايبة الولد هنا؟)
هدى قالت (جرى ايه يابنات ، انا بس كنتي هأخلي عزيزة تتعرف عليه لأني حكيت لها عنو كتير)
حياة لطمت خدودها و قالت (الليلة ووب ، اتخيلي لو بس راجلها جا)
عزيزة لمن سمعت الجملة دي شعرت بي مغص من شدة الخوف ، مسكت بطنها وقالت (سوقيهو و أطلعي من هنا سرعة ، كلكم أطلعو سرريييييع)
لكن ... فجأة انفتح الباب ، و الكل اتجمد مكانو ، و حسن نقل بصرو بينهم الأربعة وهو بحاول يصدق انو في شاب غريب ، موجود جوة شقتو ......
يتبع....
الجزء 7
بقلم: رحمات صالح
الجزء 07
كانوا ماشين الاتنين في شارع طوييييل ماليهو نهاية ، على أطرافو في شجر أخضر ، و الجو جميل .. كانو ماشين براحة و بتونسو ، و فجأة اتقدمت عنو بخطوتين ، وقبلت عليهو و وقفت في طريقو وقالت (عارف .. لو كنت أقدر أشيل حب العالم كلو و أهديهو ليك ، شوية عليك)
ضحك و قال (أنا شلت حب العالم كلو و أديتك ليهو ، لأني بحبك أكتر من كل حب في الدنيا ، تعرفي يابت ياريمي و لا أمك ما بتحبك زيي كده)
قالت (لا لا لا ماما دي حاجة تانية خليك بعيد)
صر وشو وقال (هي التبعد بعيد ، انتي حقتي أنا ، مفهوم)
قالت باحتجاج (وليييد ، دي امي)
قال بعناد (أنا امك و ابوك و حبيبك و ....) غمز و قال (و راجلك)
سكتت ، و قبلت واصلت طريقها ، وهو شعر انو أحرجها ، و حب يحرجها أكتر بقى ماشي وراها وقال (و لا ما عاوزة نتلمى بعد ده في بيت واحد)
قالت بجدية (و لا عمري ما اتمنيت شي اكتر من كده ... بس......)
قال (بس شنو؟)
قالت بتردد (في شي ، لازم تعرفو)
قال (الليلة عيد حبنا ، و ما يوم كلام ، و بعدين انتي ما سألتيني انا شايل شنو) و دخل يدو في جيب القميص وقال (ما شايفة جيبي ده منفوخ كيف)
قالت بمرح (اكيد ، و الفضول حيقتلني هههههه)
طلع من جيبو علبة صغيرة ، فتحها ، و مداها ليها ، شافت بريق الخاتم تحت ضو الشمس ، شكل قلب على يمينو حرفو و على شمالو حرفها W♡R رفعت راسها عاينت ليهو في عيونو ، لقتو بعاين ليها بنظرة كلها حب ، و طلع الخاتم من العلبة و قال (هاتي أصبعك)
...
انتبه من سرحانو على صوت أريج أختو (وليييييد ، بابا بناديك)
ضغط راسو كأنو بحاول يطلع الذكريات دي من خيالو بس ما راضية تطلع ، مد يدو وحرك السبحة الكانت ملفوفة على يدو الشمال ، ما كان بشيلها دايما ، بس اليوم الذكريات مهاجماهو بقوة وبالذات اليوم الأهداها فيهو الخاتم و أهدتو السبحة و الساعة قبل كم سنة ...
أريج قالت (ياهوووو انت سرحان وين ، بقوووول ليك ابوووك عاوزك نااااو)
مشى لي أبوهو لقاهو شايل جريدة ، و اول ماشافو ختاها وقال (أقعد يا ابني) وليد قعد و أبوهو قال (وليد يا ابني انت ما مفكر تتزوج و لا شنو ، الحمد لله الحال ميسور ، و انت خلاص ثبتت رجلك في الوظيفة ، و أختك اليتيمة دي محتاجة وحدة تخاويها)
وليد كان متوقع ابوهو يفتح الموضوع ده لأنو ليهو فترة بلمح ، و كان مجهز الرد (أكيد يا أبوي ، أول ما ألقى بت الحلال)
أبوهو قال (الحمد لله انك موافق على الفكرة ، و العروس موجووودة ، بت عمك أولى من الغريبة)
وليد شعر انو حيتورط ، قال بسرعة (لا يا أبوي بت عمي زي اريج اختي .. )
أبوهو قال (لو عندك خيار تاني مافي مانع)
وليد (طيب خليني أفكر و أرد عليك)
مشى من عندو وهو بقول في نفسو : و مالو ؟ صفاء رغم اني ما قادر أحبها لكن هي بتحبني و مستعدة تعمل السبعة و ذمتها عشاني ، و كمان أنا مستحيل أرجع لي ريمي و الصدفة الجمعتني بيها لازم أرجع أنساها ،،، ااااخ ده لو كنت أصلا في الأول نسيتها .....
.....
#حسن أول شي عملو مسك الولد من رقبة قميصو وشداهو وقال (انت بتعمل شنو هنا)
طبعا أدريان مافاهم الكلام . بس عرف انو ده زوجها ، بقى يأشر على هدى ويقول (لقد أتيت من أجل صديقتي)
حسن فكاهو من قميصو و رفع يدو أداهو كف و بقى يضرب فيهو ، و أدريان بقى ما قادر يقاوم عشان كده رفع قميصو و طلع من حزام البنطلون مطوة صغيرة و رفعها في وشو ، حسن مسك المطوة بيدو ، و سحبها ورماها بعيد ، سببت ليهو جرح في كفة يدو ، و البنات بقو يصرخو ، و عزيزة مما شافت الدم جاها ألم شديد في بطنها ، و بقت تكورك (ألحقوني .. أنا بولد)
حسن اتلفت عليها و أدريان لقاها فرصة و جرى ، و هدى طلعت وراهو .. أما سعاد مسكتها وقالت ليها (أقعدي ماتتحركي) لكن الألم كان شديد ، و ماقدرت تقعد . وحسن واقف يعاين ليها ماعارف يتجاهل الحصل و يلحقها يوديها المستشفى و لا يخليها كده ، لكن أكتر شعور مسيطر عليهو في اللحظة دي هو الغضب مع الكراهية لكل بنات حواء ، بدون استثناء ..
الوضع بقى أسوأ و حياة بقت تقول (حتولد ، وديها المستشفى بسرعة)
حسن ساقها و طلع بيها بدون مايقول شي ، لسه ما كان فاق من الصدمة ، و طبعا البنات ما اتجرؤا يمشو معاهم ، بس خلوهم بعد طلعو قامو رتبو الشقة و طلعو ليها حاجات البيبي الكانت مجهزاها في الدولاب و خلوها في مكان ظاهر ، ومشو.
في المستشفى ، حسن سمع صرخة الطفل ، ما كان متوقع اللحظة دي تجي و ما يفرح بيها ، و بالعكس يكون متمني انو ماعرفها و لا شافها و لا اتزوجها لأنها في نظرو طلعت زيها وزي كل البنات و يمكن أسوأ ..
بعد مسافة طلعت الممرضة و هي مبتسمة و قالت (Congratulations Sir You've got a beautiful daughter
حسن شعر انو عقلو ما قادر يترجم كلامها ده ، سألها (حصلت على ماذا؟؟)
قالت بتأكيد (ابنة جميلة ، كالقمر .. يمكن الدخول لرؤيتها)
نظراتو للمرضة بقت زي الشرار ، و قبض كفة يدو بقوة وقال بصوت مرعب (طفلي هو ولد ، و ليست فتاة ، هناك خطأ لقد قمتم با
ستبداله)
الممرضة خافت و قالت (سيدي ، لا يوجد خطأ .. و طفلتك السمراء لا تشبه طفلا آخر ، غير أنه لاتوجد امرأة وضعت في نفس الوقت الذي وضعت فيه زوجتك)
حسن خبط راسو بي ايدو كم مرة ، و بقى يقول (في شي غلط .. اكيد غلط)
الممرضة براحة انسحبت ، وهو مشى فتح الباب و وقف ورا الحيطة الزجاجية لقى اطفال كتار مرصوصين و فعلا كلهم لونهم ابيض وخدودهم وردية ، الا وحدة سمراء مكتوب على سريرها اسم عزيزة الرباعي ...
عاين ليها مساااافة ، و طلع .. من الحضانة .. وسأل على عزيزة و دخل ليها .. شاف التعب واضح على عيونها لكن ده ما أثر عليهو في شي ، قرب منها و قال بغضب من بين اسنانو (انتي مرة كج ، و بالعملتيهو قبيل سخطتي الولد لمن طلع بت ، و انا مرة زيك ما بتقعد معاي ، و خلفة بنات ما بتلزمني)
، و طلع من الغرفة ، و من المستشفى كلها .. و عزيزة ماقادرة تستوعب السمعتو ، و لا قادرة تفكر حتعمل شنو و تمشي على وين ، وهي والدة و تعبانة ، و بتها في يدها .
....
#اليوم كان أسعد يوم في حياة صفاء ، صحت من النوم على حس الحركة الفي البيت و أخواتها بنضفو ، و أمها بتجهز في الحاجات في المطبخ ، لأنو الليلة يوم خطوبتها على حبيبها بعد سنوااات من الانتظار.. أول شي عملتو اتصلت على وليد ، وهو كان في الشغل ، عاين لي رقمها و عمل التلفون صامت وختاهو بدون نفس وواصل شغلو عادي ، وبعد شوية اتصلت عليهو أريج ، رد عليها و هي قالت (وليييد ، في حاجات ناقصة و ...)
قاطعها (اتصرفي ياخ ، وانا مشغول حاليا ، مع السلامة) و قفل الخط ... كان مخنوق و حاسي انو استعجل بس العقل بقول انو ده التصرف السليم ، فتح المكالمات ، و مشى على مكالمتو مع ريمي .. و عاين ليها بشي من الحزن ، بس كان حاسي انو مرتاح لأنو قال ليها جزء بسيط من الفي قلبو ، فجأة باب المكتب انفتح و دخل عليهو واحد زميلو ، وهو خت الموبايل من ايدو وسلم عليهو ، و بعد طلع منو بقى يرتب في التربيزة و زح الموبايل على الجنبة ، وبدون مايقصد .... ضغط بالغلط على الزر الأخضر الكبير الموجود في نص الشاشة....
قبلها ب5 دقايق .. ريمي طلعت من البيت وهي مهمومة ، لأنو اليوم بالمسا موعد استلام نتيجة لدن بخصوص الصفائح الدموية ، ركبت العربية و ما انتبهت تصبح على فيصل ، و لمن هو ما اتحرك انتبهت وقالت (فيصل مالك ؟ يلا اتحرك)
فيصل عاين ليها وقال (أنا زي العربية دي ، ما بتتحرك بدون بنزين ، وانتي صباح الخير حقتك هي البنزين بتاعي ، صبحي علي عشان اعرف اتحرك)
اتأففت وقالت (أوووففف ، صباح الخير ..يلا)
قال (شنو يااااا عسلنا الزهج ده ، أنا لي يومين محروم من شوفتك)
ريمي قالت (يافيصل لو سمحت ، لو عاوز تتكلم كتير أنا حأنزل حالا)
قال (مقبولة منك يا سكر) و دور العربية و اتحرك ، و شغل غنية سيد خليفة وبقى يغني معاها (أناااا أنااا قلبي بدق .. بدق .. قلبي .. يدق ، تظلمني ليه يا حبيبي ما ليك حق والله ما ليكا حق والله ما ليكا حق)
ريمي فتحت شنطتها طلعت موبايلها عشان تنشغل من الازعاج ده ، أول ما مسكتو طوالي رن ، وسعت عيونها بدهشة ما كانت متوقعة انو وليد حيتصل تاني ، و ما كانت تتصور انها بالغلط ، و بدون تردد فتحت الخط ، وقالت (ألوو ...) مافي رد (ألووو .. ألو)
وليد شعر انو في صوت جاي من جهة موبايلو ، رفعو لقى المكالمة شغالة ... اتخلع ، و تاني بقى يضحك ، ختاهو في أضانو وقال (ههههه حتصدقيني لو قلت ليك انها بالغلط؟)
قالت (زي غلطي بتاع اليومداك)
قال (نقول غلط ، و لا قدر؟؟)
قالت (نقول انو .. وعد.. انت وعدت ، و القدر نفذ)
اتذكر انو لمن قابلها بالصدفة في المحل أوحى ليها انو حيقابلها و يتكلم معاها ... قال (القدر ، كلمة كبيرة، أصلا مين كان يتصور انو قدرنا كده)
ريمي جات ترد ، لكنها انتبهت انو فيصل خفض صوت المسجل عشان يسمع كويس ، قالت بجدية واختصار (أسمعني ، اليوم الساعة 3 ضهر ، في المكان المعروف)
قال (اسف ، اليوم مشغول)
طبعا هي كانت فاكراهو بتسبب ، اما هو ما ناسي انو اليوم خطوبتو .. ريمي قالت (المهم ، أنا حأكون هناك) .....
..
قلت لها ذات ليلة : أنت قدري ♡♡
و قالت لي : قدرك حبي ، لا أنا ●•~
أن يجمعنا الحب ♡ •~ و تفرقنا الأيام
وتبقى روحانا معلقة بين العشق و الألم •●
و ما أقسى أن تشتاق شخصا قطعك إلى نصفين 💔
و ألقاك فريسة بين يدي الأيام
ثم تجمعكما صدفة ما ....!!
هذا هو ما يسمى #بالقدر
يتبع.....
الجزء 8
بقلم: رحمات صالح
الجزء 08
الساعة 2 و 50دقيقة بعد الضهر ، دخلت المكان الكانت ليها سنوات ما قربت منو أصلا ، رغم انها زمان كانت بتجيهو بكثرة ، طبعا لقت معالمو اتغيرت .. قعدت و هي متوترة لأنها اتصرفت تصرف جريئ لمن طلبت منو يجيها ، بس هي عارفة نفسها غلطت في حقو ....
تكلت خدها على يدها و سرحت بعيد ، والغريبة انها ما كانت بتفكر فيهو رغم انها منتظراهو ، كانت بتفكر في لدن و في نتيجة الفحص ، والتفكير ساقها لي علاقتها بيهم و معاملتها ليهم و شوية شوية ضميرها بدا يصحى ، و عاتبت نفسها على حاجات كتيرة عملتها معاهم وهم اطفال ما ليهم ذنب ، و بالتفكير العميق دمعتها جرت وهي ما حاسة ...
(الدمعة دي حقيقية ؟ و لا ... زي حقت زمان)
مسحتها بسرعة ، و صلحت قعدتها بعد ما انتبهت ليهو ، و قالت (وليد ، لو سمحت مافي داعي للكلام ده)
جر الكرسي وقعد و قال (نهارك سعيد يا ريمي)
قالت (كنت متأكدة انك حتجي)
ضحك ، و حاول يبعد نظرو عنها عشان ما يرتبك قدامها ، وقال (ههههه يعني فاهماني اكتر من نفسي ؟؟؟ لأني ما كنت جاي)
قالت بجدية (وليد ، أنا عارفة انو الحصل حصل ، و ما حيتغير و لا الزمن حيرجع بينا عشان نصلحو ، بس أنا عاوزة أتكلم معاك و أشرح ليك)
قال (و الكلام بعد ما وقتو فات ما حيفيد بي شي)
ريمي قالت (على فكرة ، أنا كتير حاولت أتكلم معاك و أحكي ليك بس إنت ما كنت بتديني فرصة)
سكت ، و بدا يتذكر مواقف كتيرة حصلت وهي كانت بتحاول تقول شي ، قال (طيب ، ممكن تحكي أنا سامعك، بس لازم تعرفي إنو الحتقوليهو ده مستحيل يغير شي و لا حأسامحك أبدا)
ريمي صلحت طرحتها و قالت وهي بتحاول تسيطر على رجفة إيدها (حكايتي بدت من يوم ولادتي.........)
........
#عزيزة كانت في حالة لا تحسد عليها ، دخلت الممرضة وقالت ليها إنو مدة إقامتها في المستشفى إنتهت ومفروض تطلع ، بس هي ما فهمت كلام الممرضة ، لكن لحسن حظها كانت راقدة جنبها وحدة عربية ترجمت ليها الكلام ، و عرفت انو حسن دفع تكاليف المستشفى و عمل اجراءات شهادة الميلاد ، بس ماعرفتو سمى البت منو ، قامت و غيرت هدومها و لمت حاجاتها ، و شالت بتها و طلعت من الغرفة وهي ماعارفة روحها حتمشي وين و كيف ...
في نهاية الممر الفيهو الغرف في كاونتر صغير فيهو عاملة استقبال وممرضة ، وقفوها و اتأكدو منها و سلموها شهادة ميلاد ، كانت مكتوبة بالإنجليزي ، حاولت تقرا الاسم ماعرفت ، الممرضة ابتسمت وقالت بلطف وهي بتمسح على راس الطفلة (Ramy... nice name)
عزيزة شهقت وقالت (حسن جن ؟ سمى البت رامي؟؟؟!) لكن بسرعة اتداركت طريقة نطق الممرضة للكلمة و قالت (ريمي !! ريمي أحسن من رامي ، الله يسامحك يا حسن)
.......
طلعت من المستشفى و وقفت في الشارع ، و بعد ما جات نسمة باردة جدا لفحتها شعرت انها فعلا اتشردت ، حتى البيت ماعارفاهو بي وين ، اتكلت على حيطة و ضمت بنتها بتحميها من البرد ، و طبعا مافي زول في البلد دي ممكن يساعدها ولا يقيف يشوف مشكلتها شنو
(ارح اركبي هناك)
رفعت راسها وقالت (حسن)
قال (امشي على التاكسي القدامك ده)
ركبت من سكات، و وصلو الشقة وهي متوقعة انها حتشوف أيام سودا ، لكن الغريب انو حسن دخل المطبخ و جاب ليها شوربة خضار ساخنة ، و كباية عصير ... ختاهم و دخل الغرفة وقفل الباب ...
....
مرت فترة و حسن ما بتكلم معاها اطلاقا ، و لا بشوف البت و لا بسأل منها ، بطلع الصباح و برجع المساء و هو شايل العشا بختو ليها في المطبخ و بدخل الغرفة بنوم ، وهي كانت بتحاول تقضي اغلب وقتها بعيد منو
في الليلة دي بعد ما جا و دخل الغرفة تاني جا طالع ، قعد قدامها و قال (باقي ليك كم من الأربعين؟)
قالت (16 و لا 17 يوم كدي)
قال (رتبي حالك ، حترجعي السودان)
عزيزة ما كانت متوقعة انو حيطلقها بالجد ، و كانت مطمنة على اساس انها ايام وحتعدي وحينسى الحصل ، عشان كده انهارت و بقت تبكي (وحيات ربي أنا ماغلطت ، و أعدم بنيتي دي لو كنت دخلت الولد داك بيتي ، و رب الكعبة انا.....)
قاطعها (هششش ،،، أنا عارف ، سألت البواب و اتكلمت مع البنات وعرفت منهم كل شي)
قالت بي حيرة (طيب في شنو؟) و فجأة ضربت صدرها وقالت (سجمي ، أمي حصل ليها شي؟؟)
قال (لا)
قالت (طيب مرجعني البلد لشنو)
بدون ما يتكلم ، أشر على الطفلة ...
عزيزة قالت بغضب (يعني انت يا راجل بتعاقبني بي شي أداك ليهو ربنا ، وينو العلام البتتعلم فيهو ده ؟ و البت فرقها شنو من الولد بكرة تكبر و تخدمك و تنفعك و تبقى ليك احسن من مية ولد)
حسن قال (خلاص ، ولا كلمة ... أنا البت دي ما بربيها ، و عندك حل من اتنين ، يا توديها البلد لي أمك و تجي تعيشي معاي ، يا تشيليها و تمشي معاها وانتي طلقانة)
عزيزة دموعها جرت بي حرقة ، بين نار انها تستغنى من بتها قطعة منها ، و بين نار عمها و الجحيم الحتشوفو لو رجعت ليهو مطلقة و في يدها بت ... رددت بي صوت مسموع (الله على الظلم ، الله على الظلم)
.....
#وليد بعد سمع منها القصة كاملة من يوم اتولدت لغاية
يوم ما اتعرف عليها .. كان حاسي انو ما شايف قدامو ، ما كان عارف نفسو ظلمها و لا هي الظلمتو بس الكان عارفو و متأكد منو انو نفسو يضمها عليهو و يشيل منها الوجع الشافتو في حياتها ، لكن موبايلو رن جوة جيبو كأنو بذكرو و بقول ليهو : يا وليد ، فات الأوان .....
وليد طلع الموبايل و رد بصوت ضعيف (الو يا ابوي ، لا خلاص جاي)
و قال ليها وهو متحاشي يعاين في عيونها (أنا ماشي)
قالت (كده ؟ بدون ما تقول شي؟ طيب قول سامحتك ، و لا قول ما سامحتك ، ولاقول أي شي)
قال (مضطر أمشي)
قالت (للأسف ، كنت متوقعاك تسامحني)
عاين ليها في عيونها الاتملت دموع و قال وقلبو كأنو اتقسم بالنص (مسامحك ، بس جد مضطر أمشي ، عشان .... عشان ...)
قالت (عشان شنو؟)
(عشان .... الليلة خطوبتي)
.....
أصعب من الألم
أن ينقطع بك الطريق بينك و بين قلبك
أن تكون على حافة جسر متهالك
لا تدري أتسير عليه بحذر
أم تقف مكانك لا ترجو من الغد شيئا
إما أن تمضي فتهلك
أو تقف ، فتهلك أيضا 💔
يتبع....
الجزء 9
بقلم: رحمات صالح
الجزء 09
#ريمي مسكت نتيجة الفحص بيد مرتجفة ، و ما قدرت تعاين ليها و تعرف الفيها شنو و مشت بيها على عيادة الدكتور ، دخلت و قعدت ، الدكتور بعد قرا التقرير طلع نضارتو و قال (شوفي يا بنتي أنا حأكون معاك واضح......)
ريمي عاينت ليهو و الدموع نازلة من عيونها وقالت (ما بقدر أسمعها منك)
هز راسهو وقال (لا لا لا ، نحن ما بنتعامل مع المرض ده كده ، الحكاية محتاجة قوة منك عشان تقدري تستمري معاها في رحلة العلاج ، و أحب أطمنك الحمد لله الطب اتطور و المرض بقى بتعالج بسهولة)
قالت و صوتها مخنوق بالبكى (لكن هي صغيرة)
قال (والله ده قدر كتبو الله، و نحن كل العلينا نبدا العلاج و ربك كريم)
قالت (ونعم بالله)
طلعت منو بعد ما وجهها للمستشفى المتخصص ، و مشت البيت وهي شايلة على راسها هم زي الجبل ، لقت البيت هادي عرفت انو البنات نايمين ، دخلت غرفتهم براحة ، و مشت على سرير لدن الكانت نايمة بعمق ، دموعها جرت بغزارة و حاولت تمنع صوت البكى ، عاينت ليها و قالت في نفسها : لو حصل ليك شي ما حأسامح نفسي أبدا ، رقدت قدامها و مسحت على راسها ، لكن لدن رغم انها نايمة زحت منها و قبلت على الجهة التانية ، ريمي قامت و طلعت و هي بتلوم على نفسها...
أما لجين الكانت صحت بي حركة ريمي كانت مراقبة كل شي ، و بعد ريمي طلعت قامت من سريرها ورقدت بي ورا أختها ، و نامت ....
......
#أم_عزيزة مشت على باب الشارع وهي بتقول في نفسها (الله يستر ده منو الجاي بالليل ده) لمن فتحتو لقت بتها قدامها ، و شايلة طفلتها في يدها و بتاع التكسي بنزل ليها في شنطتها .. عزيزة مما شافت أمها اترمت في حضنها وبقت تبكي ، و البت في نصهم بقت تبكي من العصرة و من صوت البكى ، دخلو و قعدو في أقرب عنقريب في الحوش ، و أمها قالت (ليه يابتي ؟ مش وصيتك تمسكي بيتك و تحفظي راجلك و تتحملي أي شي ، مالك راجعة لي في كم شهر ؟ مش قلتو قبل ال3 سنين ما عندكم جية ؟)
عزيزة ما حبت تحكي لأمها الحصل ، بس قالت (يمة اتشحتفت لي شوفتك ، و كمان دايراك تشوفي البت)
شالتها منها و باستها في جبينها و قالت (تشبهني ياعزيزة)
عزيزة قالت بي مجاملة لأن أصلا المكان مضلم و أمها نظرها ضعيف (صاح يمة تشبهك)
قالت (و سميتيها منو)
عزيزة ارتبكت ، وقالت (ريمي)
أمها (ده شنو اسم الخواجات ده ، مالو اسم زينب و فطين و بتول و أسامي بنات البلد)
عزيزة (ده أبوها سماها كدي)
قالت (سمح قومي غيري ملابسك و أخدي ليك تكية للصباح)
عزيزة غيرت و رقدت ، و النوم جافاها و ندمت انها كذبت على أمها و ماعارفة كيف حتفهمها إنو حسن خيرها بينو و بين البت و هي اختارت بتها و جابتها و جات ، مع انو ما قدر يطلقها زي ما قال ليها في الأول....
....
...
...
#قالت وهي بتلف الدبلة بي اصبعها (أخيرا .. أنا ما مصدقة) سكتت شوية منتظراهو يرد ، و لمن مارد قالت (وليد ، عاين لي هنا سرحان وين)
قال (اه؟؟ لا ما سرحان)
قالت (بصراحة يا وليد .. انت ما فرحان انو اخيرا ارتباطنا بقى رسمي؟)
ابتسم بجمود و قال (طبعا طبعا فرحان)
قالت (تعرف يا وليد ، أبوك كيوت خالص ، أمس أول مرة أتكلم معاهو ، و كمان أهلك كلهم طيبين و......) سكتت ، و تاني قالت (وليد يلا رجعني البيت)
طوالي وقف كأنو منتظر الكلمة دي ، و طلع ، و طلعت وراهو .. و قبل مايركبو العربية قالت (وليد)
وقف واتلفت عليها وقال (نعم)
قالت (الشاغل بالك شنو)
قال (مافي شي يا صفاء ، أنا أهو عادي جدا)
قالت (انت لسه بتحبها ، طيب خطبتني ليه)
قال (صفاء نحن واقفين في الشارع ، و الكلام ده ما وقتو)
ضحكت وقالت (ههههه شوف انت ما نفيت انك بتحبها ، على العموم أنا صبرت عليك سنين رغم اني حاسة انو قلبك ما معاي ، ما حأجي أتنازل بالسهولة دي ، و انت لي يا وليد ، فاهمني ؟ إنت لي أنا و بس)
قال بي برود (إنتي بتغالطي في نفسك ولا شنو ؟ شوفي الدبلة اللابساها في يدك دي حقت منو)
فتحت باب العربية و ركبت ، و قفلتو وراها بعنف ......
...
#عدت_شهور و عزيزة عانت فيها أشد المعاناة من سؤال أمها من ناحية ، و من عمها الكان متضجر من مصاريفها هي و بنتها رغم انو حسن أداها مبلغ كبير لكن عمها شالو منها ، و في الفترة دي فكرت تشتغل لكن عمها رفض و قال ما بسمح ليها تشتغل و راجلها ماافي و من غير إذنو ... غير انو فرص العمل في البلد ضيقة للبنات و خاصة في الزمن داك ، و بقت تفكر انها ترجع لي حسن بس كيف حتقنعو ، و لو ما اقتنع كيف حتقدر تخلي بتها و تمشي ، و حتقول لي أمها شنو ....
يوم بالعصر فرشت الحوش و طلعت العناقريب ، رقدت بنتها و جابت عدة الجبنة و بدت تعمل فيها ،
أمها طلعت من البرندة و صرخت (ألحقي بتك) عزيزة جرت ومسكتها في اخر لحظة قبل ماتقع ، و قالت (البت دي بقت حركتها كتيرة خلاص)
أمها قالت (عاد لكن انتي خالص ما مدياها راحتها و اليوم كلو معسماها بي رقاد العناقريب ده ، نزليها في واطة الله دي خليها تتحرك)
عزيزة سحبت البرش فرشتو و ختتها في الأرض و هي م
راقباها و متوترة من حركتها الكتيرة ، و بعد شوية اتعمدت انها تقول (عارفة يا أمي ، زي لعبها و حركتها دي هناك في لندن صعبة ، لأنو الواطة باردة برد)
أمها قايلة روحها خمنت صح وقالت (ايوااااه عشان كدي انتي ما دايرة ترجعي الا بعد الصيف يجي ولا شنو)
عزيزة (يمة هناك مافي صيف ، صيفهم ابرد من الشتاء حقنا) و واصلت وهي بتقلي في البن (و بعدين يمة أنا شايلة هم الترباية في بلد الخواجات ، البت من تدخل الروضة تاني لا تقدري تنهريها لا تضربيها ، طوالي بشيلوها منك)
أمها اتخلعت (أجي يخواني ده كلام شنو عاد الناس ماتربي أولادها ولاشنو)
عزيزة لمن لقت الحوار ماشي كويس قالت (والله متحيرة يمة ، و مرات قلبي يقول لي اقعدي بيها قبلك ، و حسن وقت يخلص قرايتو اليجينا)
أمها زعلت (عاد ده كلام شنو بتخلي راجلك كيفن براهو ، وانا قلبي ما مرتاح للكم شهر القعدتيهن بعيد منو ديل)
عزيزة (اها اسوي شنو يمة ، الا كان حسن برضى أخليها ليك السنة و لا السنتين ديل)
أمها قالت بازعاج (سجمي دايرة تخلي بتك و تمشي؟) لكن قبل ما عزيزة ترد انتبهت وقالت (يابتي لو عندك مشكلة كلميني انا امك)
عزيزة نفت بشدة (لا لا يمة مافي شي بس بفكر ساي)
أمها اتأكدت انو في حاجة ، و اتبسطت من بتها انها حفظت أسرار بيتها و بتحاول تعالج مشاكلها ، و ديل أمهات زمان كانو حتى لو بتها مظلومة و راجلها غلطان عليها توعيها و تصبرها ، مش تحرشها و تزيد ليها المشكلة و تعصيها على راجلها ، عشان كده كانو زمان مرتاحين و بيوتهم مستقرة .
(خلاص يا عزيزة يا بتي كان أبوها قال ليك سمح خليها و بتونسني في وحدتي دي)
عزيزة شعرت بي طعنة في قلبها ، أصعب شي ام تبعد عن طفلها ، و كمان كونها ترجع ليهو بعد ما قالت انها اختارت بتها حتبقى ليها صعبة شوية ، بس هي ما شايفة حل تاني غير كده
......
#ريمي قامت بدري بعد سهرة طويلة امتدت لغاية الصباح كانت طول الليل بتبكي و تفكر في حاجات مختلفة ، مرة تفكر في مرض لدن الظهر ليها فجأة ، و مرة في وليد الظهر في حياتها و صادف انو خطب ،...
طلعت من غرفتها لقت أمها في الصالة و خاتة الشاي قدامها ، و مما شافتها قالت بي قلق (ريمي مالهم عيونك ديل)
ريمي قعدت وقالت (ماما ، عاوزة أقول حاجة)
أمها ختت كباية الشاي (خير)
ريمي (بتتذكري ......) و ماقدرت تكمل وسكتت
قالت (في شنو يابت)
ريمي (أبو ناس لدن ......)
أمها قالت (بسسس عليهو مالك طارياهو لينا)
ريمي قالت (تتذكري المرض الجاهو ، و الدكتور قال .. مرات بكون وراثي)
قالت (أريتو لو كان المرض شالو و حلانا منو ، لكن انتي الذكرك ليهو شنو ؟ البنات سألوك منو تاني؟)
ريمي قالت (ماما ... المرض حقو ... .... ....... جا لي بتو)
قبل ما أمها تستوعب جاهم صوت من وراهم :
(مرض شنوو؟
وجا لمنو ؟
لي أنا ؟
و لا أختي؟)
يتبع.....

(و بعدين يا عزيزة)
عزيزة اتخلعت و بسرعة قشت دموعها ، وقالت (انت جيت متين ماحسيت بيك)
قال بي ضجر (حتحسي بي كيف ! هو انتي حاسة بي حاجة أصلا ؟ ياخ دي ماعيشة أصلو)
قالت بي انفعال (ياخي انت ماعندك قلب ؟ بتك ليها 3 سنين و دي الرابعة ما شفتها و لا عارف عنها شي ، لو انت ما بتحس انا أم و قلبي مقطوع على بتي)
حسن قال (أول مرة تعلي صوتك علي)
قالت (لأنك راجل ماعندك ضمير ، و لا عندك كلمة ، و مفروض زمان رجعنا بلدنا وشفنا بتنا و شفنا أهلنا لكن انت عيشة الغربة عاجباك و لا شكلك ناوي على رجعة)
قعد و خلف رجلو و قال بي برود (انا مامقصر منها و برسل ليها مصاريفها ، و بعدين ماتنسي انتي اتنازلتي عن بتك و جيتي بارادتك ، تتحملي بس)
قالت وهي بتبكي (سجمي انت ما ناوي ترجعني لأهلي)
حسن قال (حسب الظروف، و انتي لو شديتي حيلك و حملتي و جبتي الولد ، أنا بوديك تشوفيها وتجي)
عزيزة رجعت تبكي وحسن قام و طلع من البيت و قفل الباب بقوة .....
....
أم عزيزة شالت ريمي و ختتها فوق رجلينها و قالت (ريمي بتي حتكبر و تمشي ويييين؟)
ريمي بي لكنة طفولية قالت (اللوووووضة)
باستها في جبينها وقالت (شاطرة بتي ، و تاني حتمشي وين)
ريمي (المدللللسة)
دخلت عليها وحدة من جاراتها قريبة منها و دايما بتفقدها وتزورها ، جات شايلة صينية فطورها و ختتها و قالت (البنية دي بس يوووومي تونسيها بالروضة و المدرسة؟؟؟)
قالت (أعمل شنو عاد ما لاقية طريقة أوديها ، و عم أمها ما مخلي لينا قرش، أي قروش يرسلها لينا أبوها يشيلها الراجل الظالم ده)
المرة قعدت و قالت بي زعل (وانتي يا حجة وجعتك شنو تستحملي العجوز الفقري ده ، و انتي بي بيتك و ماعندك شي يربطك بيهو ولا المرحوم أبو عزيزة الله يرحمه ولا عزيزة زاتها مافي)
قالت بي قلة حيلة (اسوي شنو عاد و انا مرة كبيرة كدي مابقدر اتحرك برة البيت ده ، و ياهو الحاج البجيب لينا حاجات البيت)
المرة قالت (ياها شوية الخضارات البجيبها ليك دي؟ شوفي حالك كيفن ، البنية دي الروضة ماقادرة توديها)
ريمي انتبهت للكلام رغم سنها الصغير لكن كانت نبيهة ، بدت تبكي وتقول (لاااااا انا بس ماسة اللوووووضة)
المرة رفعتها وقالت (ماتبكي ، أنا دي بوديك الروضة) و قالت للحجة (أسمعيني ، أنا باكر بمشي لي ست الروضة دي هي ما بت عمي أخو أبوي ، و بكلمها تدخلها ليك)
ام عزيزة قالت (الله يفتحها عليك يابت امي)
....
#ريمي مسكت لجين من أضانها وقالت (أنا مش ألف مرة بقول ليك ما تتدخلي في كلام الناس الكبار)
لجين زحت ليها يدها و قالت (لكن انا بس جيت ماشة ساي و سمعت)
عزيزة بقت تقول وهي بتبكي (خلي البت دي ، خلينا في مصيبتنا الجاتنا دي ووووب علينا في الجاتنا فيك يا لدن)
لجين تلقائيا دمعتها جرت و قالت (أختي حتموت؟؟)
ريمي قالت بي حدة (لجين ، أمشي جوة سريع ، و حسك عينك تجيبي ليها سيرة عن الموضوع ده فاهمة؟) و قبلت على أمها وقالت (ماما ما كده ، و ماقدام البت ، بعدين الحاجات دي بقت بتتعالج ، براك شفتي في ابوها )
عزيزة (البت صغيرة ، و نحيفة ، ما بتتحمل)
بعد لجين مشت ، ريمي قعدت في الكرسي وقالت والهم ظاهر في نبرة صوتها (دي ما المشكلة يا ماما)
أمها قالت (في مشكلة أكبر من كده؟)
ريمي (العلاج ، غالي شديد ، و أنا رصيدي الفي البنك ما بكفي)
عزيزة مسحت دموعها و قالت (ونحن لمتين بنشيل مسؤوليتهم برانا؟ و أبوهم ده.....)
ريمي قاطعتها و قالت (أمي ، ما تجيبي سيرتو ، نحن ماعاوزين منو شي)
عزيزة (ده حق البنات ، ما من حقك تحرميهم من حقهم)
ريمي قالت (انتي عارفة كووويس انو ماعندو شي الراجل ده ، وعارفة العز الهو فيهو ده حق منو)
عزيزة (و نحن مالنا بيهو ؟ الحق حق ، و البت لازم تتعالج)
......
...
#ريمي ماسكة يدين شنطة الضهر بيدينها الاتنين و ماشة فرحانة مع جارة حبوبتها ، وصلو الروضة الكان اصلا مافي غيرها في البلد كلها ، و كانت عبارة فصل واحد فاتح في حوش صغير فيهو مرجيحة كبيرة مصنوعة بطريقة بدائية و أثر اللحام باين فيها ، اول ما شافتها و شافت الأطفال متلميين فيها طوالي جرت عليهم ، المرة عاينت ليها و قالت في نفسها : مسكينة اتيتمت بالحياة...
و دخلت للأستاذة و دفعت ليها الرسوم من عندها بعد ما اوهمت حبوبتها انها اتقبلت مجان ، و ادتها شهادة الميلاد ، الأستاذة قرت الاسم بالانجليزي و قالت (الخواجات ديل كاتبين الاسم غلط ، ريمي ما بتتكتب كده، الاسم المكتوب ده رامي)
المرة عاينت ليها بي غيظ لأنها عارفاها زولة متفلسفة و شايفة نفسها لأنها من الناس القليلين المتعلمين في البلد دي ، و بأي طريقة عاوزة تثبت انها فاهمة كل شي ، الأستاذة قالت (أنا بسجلها عندي زي ما مكتوب في الشهادة .. رااامي)
المرة قالت (يختي سجليها زي ما تسجليها نحن مالنا)
......
.،.مهما كنت قويا
معتدا بنفسك عن الآخرين
قد يبلغ بك الضعف أحيانا
إلى الحد الذي يجعلك تنسى كل شيء
و لا تذكر إلا شيئا واحدا
أنك تشتاق ، و ب
جنون
إلى شخص ما ....
كان يشعرك أن العالم بما فيه
يتمثل في حبه لك
ريمي دخلت غرفتها ، ضلمتها تماما و رقدت وهي بتحاول تتغلب على الصداع الجاها من كتر التفكير و الهم ، شدت البطانية عليها و اول شي شافتو قدام عينها لمن غمضت هو وليد .....
شددت على جفونها كأنها ماعاوزة صورتو تفارق عينها ، و غفت على كده ....
وليد في نفس اللحظة كان بتقلب على سريرو ، كل ما يحاول ينساها الذكرى بتهاجمو أكتر و أكتر ، غمض عينو و شاف صورتها قدامو يوم كانوا في الملاهي وواقفين قدام قطر الموت ، و هي خايفة و بتقنع نفسها تركب (تعرف يا وليد ، أنا الدنيا دي بعيشها مرة وحدة بس ، عشان كده ما بضيع فرصة حاجة نفسي فيها وعاوزاها بسبب الخوف)
وليد ضحك وقال (يلا ورينا فصاحتك دي فوق هناك)
مشت قدامو و وقفت في مدخل اللعبة وهي بتسحب نفس عميق ، عاين ليها مساافة و قال في نفسو : بحبك يا ريمي.
فتح عيونو فجأة زي الزول الاتذكر شي مهم ، و كرر بي صوت هامس (الدنيا بنعيشها مرة وحدة ، ما حنضيع فيها حاجة عاوزنها بسبب الخوف)
و قام من رقدتو ، و شال الموبايل اتصل عليها ... رن جرس طوييييل ، و بعد ما قرب يقطع جاهو صوتها الساكن كل حتة جواهو (وليد؟)
قال بي لهفة (ريمي ، ممكن طلب)
فتحت عيونها الكانت لسه فيها بقايا النوم ، وقالت (اطلب)
(أديني عنوانك الجديد)
ريمي ارتبكت وقالت (حتعمل بيهو شنو)
قال وهو فعليا بدا يطلع في هدوم من الدولاب (حأجيك)
(متييين؟)
(بس مسافة السكة ، أرجوك ، لازم أشوفك في أسرع فرصة ، أرجوك)
ريمي قبل ما تقول العنوان قامت من سريرها و فتحت دولابها و بقت تفكر حتلبس شنو ، وفجأة انتبهت لي نفسها وعاينت للساعة و قالت (وليد الساعة 10)
وليد بإصرار قال (ريمي ، العنوان لو سمحتي)
ريمي عينها وقعت على فستان لونو أصفر هادي ، مناقض لكل ملابسها الداكنة الرسمية ، طلعتو من الشماعة و قالت (اوكي ..... ......)
.....
#ريمي في أيام بسيطة كانت اندمجت مع الأطفال رغم انها ممكن تكون اصغر منهم ، و في الفترة دي اتعلمت الكلام بصورة أحسن و نطقها للكلمات اتصلح ، الأستاذة كانت بتناديها رامي ، و الأطفال بقو ينادوها بنفس الاسم مع انهم كلهم من حي واحد و جيران و أهل لكن غيرو نطقهم للاسم مما دخلت معاهم الروضة ....
عدت أيام ، و شهور ، و سنين ، و ريمي من الروضة للمدرسة وصلت سنة خامسة ابتدائي و اسم رامي كبر معاها وبقى ساري عليها في الحلة و في المدرسة ، وهي كانت عارفة انو أمها و أبوها في لندن رغم انها ما شافتهم ، بس كانت بتتباهى قدام صحباتها بالحاجة دي ....
و في يوم ، رجعت من المدرسة لقت باب البيت مفتوح ، و عدد كبير من الرجال واقفين قدام الباب ، ولمن قربت من البيت سمعت أصوات البكى جاية من جوة ، رمت شنطتها في الأرض ، و جرت وهي بتشق تجمع الرجال ، و لمن دخلت جوة سمعت وحدة بتقول (ياها دي البنية جات خلوها تخش تودع حبوبتها) ....
....
..
#ريمي بهدوء شديد فتحت باب الشقة ، جاتها ريحة عطرو الما غيرو من سنين ، رفعت راسها وقالت بي ثبات مزيف (اتفضل)
فرك يدينو بتوتر وقال (ما بقدر أدخل في الوقت ده)
قالت (مافي مشكلة ، وكمان ماما عارفة انك جاي)
دخل بتردد ، و قعد في أقرب كنبة ، وهي قعدت و قالت (خير)
عاين ليها بدون مايقول شي ، و هي ماقدرت تبادلو النظرات ، بقت تعاين بعيد وقالت (عاوز شي؟)
ابتسم لأنو كاشفها وعارف انها بتمثل ، قال (الفستان ده ما كان عاجبك ، لكن انا كنت واثق انو حيطلع حلو عليك)
ابتسمت غصبا عنها لأنها ما كانت متخيلة انو يتذكر اليوم المشى معاها السوق و أجبرها تشتريهو رغم انو ما كان عاجبها ، و فعلا هي ما لبستو الا الليلة .....
قالت (وليد ، انت جاي زي الوقت ده عشان تعلق على فستاني؟)
قال (دي طردة و لا شنو)
قالت بسرعة (لا ما طردة ، بس .. عاوزة اعرف الشي المهم الجابك كده)
قال (مافي شي جابني غير ...... ) أشر على صدرو و قال (....غير قلبي الماعارف ينساك ده)
قالت وهي بتقاوم عبرتها (خلاص .. لازم ينسى ، لأنو .. ماينفع .. و .. ولأنك خطبت خلاص)
لقى نفسو بقول بي صراحة (تصدقي ، مجرد خطوبة ، لكن عمري ما حسيت بمشاعر ناحية صفاء)
وسعت عيونها بدهشة ، ممزوجة بغضب ، و قالت (صفااااء ؟ صفاء ؟ انت .. خطبت صفاء؟؟)
وليد حس انو اتهور في الكلمة دي ، و قبل ما يلقى مخرج للورطة دي ، ظهرت قدامو طفلة صغيرة .. كانت قطعة منها بس نحيفة جدا ، و عيونها واقعة و لونها شاحب ، و فركت عيونها الكانت مليانة نوم ، و قالت (ريمي .... ده بابا ، صح؟؟؟؟؟)
يتبع....

#حسن في مكان الشغل جاهو تلفون من الخرطوم ، طبعا الوقت داك التلفونات كانت دخلت العاصمة ، و أهلو اتصلو و بلغوهو انو نسيبتو أم عزيزة اتوفت .. رجع البيت وهو بفكر في طريقة مناسبة يكلمها بيها ، لكن اول ما دخل ابتسمت ليهو على غير العادة ، و مدت ليهو شي صغير وقالت (شايف ده؟) عاين لكن ما فهم شي (ده شنو؟) قالت (ده جهاز طلع جديد ، جابتو لي جارتي المغربية) و أشرت وقالت (شايف الخطين ديل ؟)
حسن بعد فهم منها الحاصل بقى ماقادر يكلمها لأنو عارف انها حتصر تسافر و هو ماصدق انها حملت بعد السنوات دي كلها و يمكن السفر يضرها ، وعزيزة لاحظت انو ما فرح و الهم ظهر على وشو وكانت فاكرة انو بسبب موضوع الحمل ، قالت باحباط (ما تهم ، الله قادر يديك الولد المرة دي)
.....
مرت أيام و شهور و ريمي كانت قاعدة مع جارة حبوبتها ، رغم ان الناس كلهم بقولو لي عم عزيزة يرسل لأبوها يجي يسوقها لكن طبعا هو ماعاوزها تمشي لأنو مستفيد من مصاريفها
ريمي في الفترة دي بقت منطوية على نفسها ، و حزنها على حبوبتها أثر كتير في مستواها الدراسي وفي علاقتها بزميلاتها و صحباتها .
...
....
#ريمي بعد كلمة لدن عاينت لي وليد بي ارتباك ، وهو اخفى تعابيرو و ابتسم لي لدن و قال (تعالي يا حلوة)
جات عليهو ، مد ليها يدو و قال (اسمك مين)
قالت وهي بتسلم عليهو (لدن)
قال (لدن يا أمورة بتمشي الروضة)
كشرت وشها وقالت (انا كبيرة في المدرسة ، في سنة تانية)
قال (ماشاءالله ماشاءالله) و دخل يدو في جيبو طلع كم ورقة عشرينات و أداهم ليها ، لدن عاينت لي ريمي و هي مترددة ، ريمي ما حبت تتدخل . قامت شالت القروش ودخلت جوة.
وليد وقف و قال (أنا أمشي بعد ده)
ريمي قالت (ما حتطلع من هنا قبل ما اعرف كل شي)
وليد عارف انها عنيدة ، قعد و قال (يا ستي بعد ما حصل بيناتنا الحصل ، جات صفاء و لمحت لي بي حبها و انا كنت محتاج ادخل في علاقة جديدة ، و اهو .. الامور مشت)
ريمي قالت باستنكار (صفاء؟؟ ما لقيت غيرها ؟ حرام عليك .. حرام)
وليد (خلاص الحصل حصل ... و ...) ريمي قاطعتو (دقيقة دقيقة ... انت قلت انها لمحت ليك ؟ وليد ... انت متذكر الحصل؟)
وليد قال بي حزن (ولا عمري انسى حاجة انتي فيها)
قالت (يبقى الحصل كلو هي السبب فيهو)
وليد قال وهو بدا يفهم ، و يتذكر (قصدك انوووو ........؟؟)
ريمي (ده أكيد)
وليد رجع بي راسو على ضهر الكنبة ، و سحب نفس عميق و قال وهو بعاين للسقف (و بعدين)
ريمي سكتت ، و هو قال (ريمي ، نقدر نقيف مع بعض ؟ و نصلح الانكسر؟)
ريمي قالت (ما تنسى انو الحاجة الافترقنا بي سببها ، لسه موجودة ، و ما حتتغير)
قال (طيب على الأقل خلينا أصحاب)
قالت وهي عارفة انو مستحيل يبقو اصحاب (اوكي ... نبقى أصحاب)
اتلفتو الاتنين على خطوات البتين .. و لجين اتقدمت من اختها و وقفت قصاد وليد وقالت (لا لا يا لدن ده ماهو بابا الفي الصورة ، دااك كان.... يععععع يععع ، أما ده ... حلو و نضيف)
ريمي اتحرجت ، و سحبت لجين من طرف بلوزتها و قالت (لجييين امشي جوة سريع قبل ما أضربك)
وليد جراها منها و قال (ليه تضربيها) و قال لي لجين (اسمك حلو زيك كده)
لجين عاينت ليهو مسااافة و كتفت يدينها و قالت (ممكن اعرف انت منو ؟ و بتعمل في بيتنا شنو زي الساعة دي؟)
وليد ضحك ضحكة عاااالية و قال (لسااانك زي لسان أمك بالضبط)
لجين قالت (كمان بتعرف أمي عزيزة)
وليد استغرب ، لكن ما قال شي ، و ريمي قامت عليها و سحبتها سحب ، دخلتها جوة غرفتها ولدن دخلت وراها ، وقفلت عليهم الباب .....
...
..
#عزيزة قربت للولادة ، و المرة دي اتفقو هي و حسن انهم ما حيشوفو الجنين ويعرفو نوعو بس ما اتفقو انها لو طلعت بت حيحصل شنو و مافي واحد عاوز يتكلم في الموضوع ده ...
و في يوم مشو السوق يجهزو حاجات الولادة ، تعبت وقعدت في كرسي جوة المحل وحسن بقى لافي جوة المحل ، و فجأة سمعت وحدة بتقول بحماس (عزييييييييزة أصلللللو مابصدق) رفعت راسها لقتها وحدة من ناس البلد ، وقفت وسلمت عليها بي حرارة ، و سألتها الجابها هنا شنو المرة قالت انها جات لي أولادها مستقرين هنا ... و أثناء الكلام فجأة المرة بكت كأنها بتمثل و قالت (الليلة يا عزيزة يابت أمي ما ما لاقيناك في امك ، كر علييييك الما شفتيها الما ودعتيها الما شلتي عفوها ... الليلة وووب عليك من الجاتك فيها يا الما مليتي عيونك من شوفتها)
عزيزة حست انو الدنيا لافة بيها ، و حسن مما سمع نواح المرة جا جاري عليهم ، ولمن شاف عزيزة حتقع سندها و قعدها في الكرسي ، عزيزة رفعت عينها و قالت بلسان تقيييل و حروف اتقل (صحي يا حسن؟)
حسن عاين للمرة بي غضب و قال (الدوام لله ، كلنا ده مصيرنا)
عزيزة رفعت يدينها وقالت (ياربي شيل روحي ، يا رب يارب) و ميلت راسها على يمينها ، و الدنيا ضلمت من حولها ....
....
#وليد (تعرفي ياريمي ، الليلة يوم سعيد جدا بالنسبة لي اني شفتك و اتكلمنا و وضحنا امور كتيرة ، و أجمل شي اني اتعرف
ت على البنات ، جد حبيتهم)
ريمي (ده عربون صداقة)
وليد مشى على الباب وقبل مايطلع قال (سلمي على الحجة ، واعتذري لي عن الزيارة المتأخرة دي)
ريمي قالت (يوصل) و خلتو يطلع وقفلت الباب ، و طوالي مشت على غرفة البنات ، فتحت الباب و دخلت عليهم وهي بترقص وتقول
صدفة ومن بين كل الناس علقني
من يوم شفته وعيني جات في عينه
حسيت شي في عيونه حيل يجذبني
لما إبتسم بانت بوجهي تلاوينه
سلم علي وجلس جنبي وكلمني
كل الحواجز تلاشت بيني وبينه
أخذ يديني بإيديه وقام يوصفني
ولآ تمنيت إيديني تترك إيدينه
قلي كلام بصراحه حلو دوخني
ماقد سمعت حلاته آه يازينه
معاه أحس الأغاني عنه وعني
وأجمل أغاني الغزل شعري وتلحينه
لجين لكزت اختها وقالت (شوفي شوفي ، مش قلت ليك)
ريمي رقدت في السرير التاني وقالت (قلتو شنو)
لجين (قلناااا.... قلناااا)
لدن ختت يدها في خشمها وضحكت (أول مرة تكوني فرحانة كده)
ريمي رغم انها ماغيرت هدومها و لا متعودة تنوم هنا لكن جرت البطانية وقالت (تصبحو على خير)
البتين بي صوت واحد قالو باستغراب (حتنومي هنا؟)
لكن جاهم الجواب انها غمضت عيونها وراحت في نومة سريعة جدا ، وعميقة جدا ، مانامت زيها كده من سنين..
.....
#عزيزة شالوها المستشفى بالاسعاف وهي مغمى عليها ، والدكاترة قالو انها لازم تولد في اسرع فرصة ، جهزوها ودخلوها العملية ، و بعد نص ساعة .. طلع الدكتور وقال
she's okay
..... but unfortunately .......we lost the boy
يتبع....

#رجعت عزيزة...
رجعت و هي متحسرة على كل السنوات القضتها بعيد من بلدها
متحسرة على بتها الخلتها بعيد من عيونها
على أمها الماتت من غير ماتشوفها
متحسرة على التضحية الكبيييرة الضحتها عشان خاطر انسان ما يستحق التضحية
على التنازلات القدمتها و في الآخر رجعت خسرانة .......
.....
#ريمي في الأول ماقدرت تتعود على أمها ، لكن مع مرور الأيام و بالتدريج بدت تتقبلها و عزيزة كانت بتتعامل معاها بكل حنية و هي حاسة بالتقصير تجاهها و حاسة بالذنب ، كانت مهتمة بيها شديد و بتحاول تقرب منها قدر الامكان ، و عودتها انها تبقى صحبتها قبل ماتكون أمها ...
و طبعا حسن بمجرد ما طلق عزيزة و رجعها السودان وقف من ريمي المصاريف لأنو كان برسلها ليها عشان خاطر أمها ، لكن بعد ما اكتشف حسب فهمو انو امها مرة "نحس" و زيها زي باقي النسوان الهو بكرههم قطع اي شي يربطو بيهم ....
...
..
#ريمي صحت من بدري و لبست و شالت فحوصات لدن في شنطتها و طلعت ... و قالت لي فيصل يجيها جنب المستشفى ، مشت و قابلت المدير الطبي على اساس انو يجزئ ليها العلاج لأنو القروش المعاها ما بتكفي ، لكن قال ليها انو العلاج ما بتجزأ و كمان ما بتأجل ، يعني لازم تدفع القروش كاملة في اقرب فرصة عشان تنفذ حياة بتها ....
طلعت منو وكان فيصل وصل ، ركبت بدون ما تسلم ، و بعد شوية قالت (فيصل ، عندي شقة للبيع ، ماعاوزة سمسار لأني محتاجة لكل جنيه ، بتعرف زول ممكن يشتريها؟)
فيصل قال (بيع من غير سمسار دي صعبة شوية) و فجأة قال (أيواااه ، لحظة) و شال موبايلو و اتصل على رقم وقال (يا ابو حميد ، عندي زول عزيز علي عندو شقة للبيع ، بس حاجة كده بتاعت اخوان ما تعصر علينا) ريمي قالت بي همس (وقول ليهو عاوزة شقة صغيرة للايجار)
بعد فيصل أنهى المكالمة قال (خلاص بعدين بالعصر بنمشي عليهو جهزي ورقك، لكن ان شاءالله عافية ؟ من الصباح في المستشفى و دايرة تبيعي ؟ ان شاءالله مافي عوجة)
قالت باختصار وبي ابتسامة مجاملة (لا مافي شي ، كل خير) و اتصلت على أمها ، وقالت (ماما ، جهزي لي ورق الشقة ، و اعفي لي ما عندنا حل تاني)
.......
#وليد من أصبح الصباح وهو متضايق ، كان حاسي انو ارتكب غلطة لمن فتح الطريق بينو و بين ريمي ، و انو خدع نفسو قبل ما يخدعها بي حكاية "نبقى أصحاب" لكن هو متأكد انو بعد ما لقاها مستحيل يقدر ينساها تاني ...
طلع على شغلو و بالو مشغول ، و هناك اتصلت عليهو صفاء :
(صباح الخير حبيبي)
وليد اتضايق من الكلمة ، قال (صباح النور)
صفاء (مالك بتقولها كده من غير نفس)
وليد (مافي شي ياصفاء أنا في الشغل و مافاضي)
قالت (مافاضي لي انا ؟ اوووكي يا وليد ، أنا بس كنت عاوزة أعرف انت ليه قربت مواعيد العرس كده و نحن اتفقنا على غير كده؟)
قال بانزعاج (نعم؟؟ كيف يعني)
قالت (أسال أبوك ، بااي) و قفلت الخط بي زعل ...
وليد طوالي اتصل على أبوهو ، و سألو (أبوي ، انت حددت مواعيد زواجي؟)
أبوهو رد وهو مفتخر بالعملو (أيوة ، على اخر الشهر)
وليد (ليه يا ابوي انا ما جاهز حاليا)
قال (انت قلت لينا اعملو الشايفنو مناسب ، و ده الانا شايفو ، وبعدين ما جاهز كيف انا الحاعمل كل شي .... سيبك من الكلام ده كلو ، بكرة حتسوق أختك و خطيبتك السوق، سلام)
وليد خت الموبايل ، و خت يدينو في راسو ، يادوبو فاق لي نفسو و بدا يحس بالغلطة الارتكبها في حق نفسو لمن مشى في علاقتو معاها رغم انو ما حباها ، و غلطتو تجاها لمن خطبها وهو ماقادر يفكر فيها كزوجة ، لكن عشان يخفف على نفسو لقى ليهو مبرر و قال : هي الفرضت نفسها علي ..
...
أحيانا الواحد برتكب غلطة وحدة ، قد تكون في نظرو و في وقتها غلطة صغيرة
لكن مع مرور الزمن الغلطة بتكبر و بتبقى جريمة في حق نفسو ، و في حق غيرو
لكن الغلط الأكبر من كده انو بعد ما يكتشف غلطتو ..
بدل ما يصلحها !! يقعد يفتش لي نفسو على مبررات ، و يبرئ روحو من الغلط
ليه نعمل كده؟
كلنا بشر ، و الانسان مرة بخطئ و مرة بصيب
واجه اخطائك ، و اتحمل مسؤوليتها ،.. و صلحها
ما تتكبر على نفسك ، و واجها بغلطها و حاسبها و عاتبها
و لو مشيت في طريق و لقيتو غلط ما تواصل ...!
ارجع ، و ابدى طريق غيرو
زي الواحد لمن يقع ، بدل ما يقوم و ينفض عن نفسو الغبار
تلقاهو واصل طريقو وهو زاحف
أغلط واقع ما مشكلة ، لكن بعدها اقيف و امشي صاح
....
#عزيزة ضاق بيها الحال بعد ماعمها بقى مابصرف على بتها ، و ريمي بدت تكبر و توعى و بقت تلوم أمها على العملتو معاها .. و عزيزة بقت تدخل معاها في جدال و تقول ليها انها عملت كده عشانها ، رغم انها في قرارة نفسها ندمانة و عارفة انها غلطت يوم سابت بتها و مشت ، لكن بتبرر لي ريمي عشان ما تسمح ليها تلومها وهي ماناقصة لوم .... ورغم نقاشاتهم دي لكن ريمي كانت قريبة منها و كانو صحبات ، و ما بتدس من أمها أي شي ... مهما كان ...
ريمي دخلت الثانوي و مصاريفها كترت ، و عزيزة حاولت تشتغل بس ما لقت شغل ،
بقت تعمل الكسرة و تبيعها لكن ما كانت مربحة شديد لأنو أغلب نسوان البلد بعوسو ....
وفي يوم بالعصر ... كانت عزيزة بتعمل في الجبنة في الراكوبة ...
(يااا الحريم الهني)
ريمي مما سمعت صوت جدها (عم أمها) قلبها اتقبض ، كانت بتخاف من الراجل العجوز ده و ما بتحبو .. أمها قالت (ده عمي أمشي أفتحي ليهو الباب)
ريمي فتحت الباب ، و العجوز دخل متكل على عكازو ، قعد قصاد عزيزة ، و أشر لي ريمي تقعد ... و قال (مصطفى ود علي ، طالب يد البنية دي)
عزيزة عاينت ليهو و لي ريمي ، نفس المشهد بتفاصيلو قبل 16 سنة ، يوم امها الله يرحمها بتعمل في الجبنة و جا عمها وهو مقرر انو يعقد ليها على حسن .... وفعلا ...... اكتمل المشهد لمن قال (العقد الأسبوع الجاي ، في زاوية شيخ ود غريب)
عزيزة وقفت على حيلها و هي مقررة انها ما حتستسلم زي أمها ، وقالت (ياعمي البنية دابها تمت ال15 سنة)
عمها قال (ما ناقصة من الحريم بي شي)
عزيزة عرفت انو الأسلوب ده ما حيجيب نتيجة ، قالت احسن تتسايس معاهو (سمح يا عمي انا ما بدور أخالف رايك لكن ادينا فرصة ، هو زاتو ماعرفناهو منو العريس في اولاد مصطفى)
ريمي قالت وهي حاسة بقشعريرة ماشة في جسمها (أمي ، مصطفى ماعندو أولاد)
عزيزة اتذكرت ، و ضربت صدرها وقالت (سجمي ، ماتكون داير ترمي بتي للشايب ده)
عمها ضرب الارض بي عكازو وقال (هووي يا ولاية انا ما جاي اشاوركن ، انا جاي أديكن خبر)
عزيزة قالت بي تحدي (و انا لو تضبحني بالسكين ما برمي بتي الرمية دي)
عمها رفع عليها العكاز داير يضربها ، وقال (بتكسري كلمتي يا عزيزة ، عشان قعدتي ليك شوية في بلد الخواجات)
ريمي بسرعة مسكت طرف العكاز وقالت (معليش يا جدو معليش ، كدي اقعد نتكلم بي رواقة)
نزل عكازو و قال (مافي كلام غير القلتو)
ريمي قالت (سمح ، بس انا من حقي اعرف عنو معلومات .. هو عندو قروش كتيرة صاح؟)
العجوز هدا ، و عاين ليها و قال (تعالي اقعدي ، شكلك طالعة لي جدك بتعرفي تفكري صح)
عزيزة سكتت لأنها افتكرت ريمي الذكية عاوزة تقنع جدها بأسلوب هادي .. ريمي قعدت جنبو وهو قال (شفتي المزارع الفي طرف البلد من ناحية الجنوب دي جت عليها حقتو)
عزيزة ماقدرت تمسك نفسها (حقتو ولا حقت مرتو ؟)
عمها اتجاهلها و قال لي ريمي (و السوق الكبير ، عندو فيهو 10 دكاكين كبار مأجرن ، ده غير أملاكو الفي الخرطوم و في الجزيرة و في كردفان)
ريمي قالت (خلاص يا جدو ، بس الاسبوع ده قريب شديد)
عزيزة قالت (سجمي سجمي خلاص شنو يابت انتي)
ريمي قالت (خلاص موافقة)
يتبع......

ريمي بتمرر القطعة المبلولة على جبين أمها و بتقول (ما تعملي في نفسك كده يا ماما ، انتي محمومة شديد)
عزيزة دمعتها من طرف عينها وقالت (كفاية الحصل معاي ، مادايراهو يتكرر فيك)
ريمي بلت القطعة و مصرتها و ختتها في جبين عزيزة ، و قالت (أسمعيني بالمنطق كده ، مالو لو لقينا زول زي ده مقتدر و يصرف علينا ، أحسن كده و لا أحسن نتذلا لي جدي و بعد ده ياريتو لو بصرف)
عزيزة (يابتي القروش ما كل شي ، و بكرة انتي تمتحني و تقري الجامعة و تتوظفي، و انتي شاطرة و ذكية ماتضيعي مستقبلك)
ريمي قالت (و الجاامعة دي بقروها كيف بدون قروش، فكري فيها يا أمي ، ما عندنا حل تاني ، و بعدين عمك المخرف ده لو رفضنا ليهو العريس ده حيزعل و حيضيقها علينا زيادة)
عزيزة عاينت لي بتها و هي بتسمي على ذكائها و عقلها الفايت سنها ، رغم انها ما مقتنعة برايها ....
ريمي قالت (يلا يا عزوزة قولي خير)
....
#وليد طلع من الشغل و ما كانت عندو رغبة يرجع البيت ، مشى مطعم شال سندوتش و عصير ، و ركب العربية و ختاهم جنبو و ما عندو نفس ياكل ، و بقى لافي و ماعارف يمشي على وين ، في الأخير ماقدر يقاوم قلبو البقول ليهو اتصل عليها ، وفعلا ... اتصل
(أهلين وليد)
(ريمي داير أتكلم معاك إنتي وين)
ريمي كانت في وحدة من المحلات البتعاملو معاها و في يدها فواتير و كتالوجات ، وصاحب المحل قام يجيب حاجة ، قالت (خير ؟)
قال (داير ألاقيك)
قالت (طيب تعال لي في الرياض شارع الجزار ، بعد نص ساعة كده)
قال (أوكي)
ريمي خلصت شغلها مع صاحب المحل ، و طلعت لي فيصل و قالت ليهو يمشي و يجيها العصر في البيت عشان يمشو للسمسار ، و بعد دقايق وليد وصل ...
نزل و سلم عليها و فتح ليها باب العربية (أركبي)
ريمي شعرت بالغرابة و اترددت ، و هو فهمها و قال (عادي ، مش نحن بقينا أصحاب؟ يلا)
ركبت و قالت بعد ما هو اتحرك (في شنو يا وليد)
قال (كنت مخنوق شوية)
قالت (انا سامعاك ، احكي)
قال (تصدقي ، مامحتاج أحكي ، مجرد ما شفتك كل شي راح...) و وصل نهاية الشارع و وقف تحت شجرة .. و مد يدو على المقعد الورا شال الكيس وقال (حتى نفسي اتفتحت للأكل)
طلع السندوتش و قسمو بصورة عفوية و مدا ليها نصو و قال (تتذكري محل الكفتة الكنا بنحبو زمان ؟ اها ده أحلى منو بألف مرة)
ريمي شالت السندوتش ، و قالت (تصدق ما بتذكر آخر حاجة دخلت بطني شنو و متين)
وليد ضحك (ههههه يبقى السندوتش ده ما حيكفينا ، نمشي نكمل فطورنا هناك)
......
..
#عم عزيزة كان مبسوط من ريمي شديد لأنو ما متوقعها توافق ، عشان كده أجبر العريس مصطفى يوافق على شروطها ، الكانت عبارة عن 3 شروط : انها تواصل دراستها لغاية الجامعة ، و انو يسكنها في بيت براها بعيد من مرتو الأولى ، و انو أمها حتكون معاها ما يتفارقو ... و مصطفى وافق على الشروط و لو انو بينو و بين نفسو عارف انو مافي جامعات هنا لكن ما كان عايز يضيع ريمي من يدو خصوصا ان شروطها ما ليها علاقة بالماديات و هو كان خايف من النقطة دي ....
و مرت الأيام ... و اليوم كان يوم فرح مصطفى و حداد عزيزة ...
عزيزة أظهرت حزنها و عدم رضاها و لبست توب أسود و ابت كل حاجة ليها علاقة بالجيهة ، و ريمي كانت بتقنع نفسها انها عملت كده عشان تريح أمها ..
كانت مناسبة كبيرة لبست فيها العروس فستان زفاف بتصميم بسيط واتمكيجت في الكوفير الوحيد الموجود في البلد ، و طلعت أجمل عروس رغم صغر سنها و رغم انها ما حاسة بأي فرحة .. و مصطفى جاب فنان معروف من الخرطوم و عمل عزومة كبيرة البلد كلها تتكلم عنها ، و انتهى اليوم .... و بقت ريمي أسيرة في يد مصطفى ....
.....
#الأحداث دي كلها جات على ذاكرتها اثناء ما كانو بياكلو هي و وليد ، و فجأة انتبهت لمن وليد قال (ريمي .. سرحانة وين؟)
قالت (هااا؟ لا .. ما سرحانة) وغيرت الموضوع و قالت (قبيل كنت متضايق من شنو؟)
اتنهد و قال (ااااه ، من الورطة الدخلت فيها نفسي)
ريمي مالت على التربيزة و قالت بجدية (شوف يا وليد ، بغض النظر عن الكان بيناتنا ، و العملتو صفاء زمان .... أنا باعتباري صديقة ليك بقول ليك ما تعمل حاجة انت ما مرتاح ليها) و بلعت ريقها و أجبرت نفسها تقول رغم الألم الجواها (و بكرة تلقى بت الحلال البتستحقك)
وليد عينو دمعت .. و ريمي افتكرت نفسها بتتخيل لأنها ما حصل شافت دموعو ، وليد قال (كانت وحدة ، و ما بتتعوض)
ريمي ارتبكت و عشان تضيع الموضوع رفعت الموبايل عاينت للساعة و قالت (الساعة 4 ، الزمن سرقنا و انا عندي موعد مهم) و ختت الموبايل و وقفت وقالت (عن إذنك) و مشت تجاه الحمام .....
وليد غمض جفونو و حاول يسترخي و لقى نفسو بفكر بي جدية انو يرجع ليها رغم انو صعب بل مستحيل ، لكن فتح عيونو لمن موبايلها القدامو رن ، بي اسم : فيصل ، و غصبا عنو الفضول و الغيرة خلوهو يرد ......
وليد (مرحب)
فيصل (اا .. ريمي وين)
وليد قال (إنت منو؟) فيصل قال بي تحدي ( انت المنو؟) وليد (أنا صديقها ، و موبا
يلها معاي)
فيصل كمان الغيرة عمتو ، وقال (أنا زميلها ، و قريب حأبقى خطيبها.. موبايلها معاك ليه و أنا عندي معاها موعد بعد شوية)
وليد قال (اوكي ببلغها ، و مبروك مقدما) و قفل الخط و رمى الموبايل على التربيزة ، و وقف عشان يمشي ، لكن ريمي نادتو (وليد ، ماشي وين)
قال (اتذكرت موضوع مهم ... و بالمناسبة خطيبك اتصل ، أبقي ارجعي ليهو)
ريمي ضحكت باستنكار (هههه خطيبي أنا ؟؟) و شالت الموبايل و فتحت المكالمة ولمن عرفتو فيصل ضحكت تاني ، لكن شكل وليد وهو زعلان عجبها ، و يمكن أداها امل ... عشان كده واصلت في الدور و اتصلت على فيصل و قالت (أهليين فيصولي ، لا خلاص أنا جاية عليك ... سوووري سوري ما حتأخر و بعدين بفهمك ، يلا باي)
وليد طلع و هي بقت ماشة وراهو و بتنادي (وليد .. وليد .. ما حتوصلني يعني؟)
لكن ما رد عليها و طوالي ركب العربية ... و مشى .......
و اول ما اختفى من عيونها ضحكت و قالت (هههههه و تقول أصحاب ؟ عارفاك ما بتقدر)
.....
#عدت_شهور و ريمي كانت حاسة انها ما غلطت في زواجها من مصطفى بالعكس كانت مرتاحة لأنو ما بجي إلا مرة في الأسبوع ، لأنو زوجتو كانت مسيطرة عليهو ، بس ريمي ما كانت عارفة و لا يهمها تعرف لأنو مرادها اتحقق ، و مصاريفها بتجيها ، و مرتاحة جنب أمها و مركزة في مدرستها .....
اليوم الجمعة و ده يوم جيتو ، أمها نادتها وسألتها (غسلتي هدومو الخلاها هنا الجمعة الفاتت؟)
ريمي قالت (ايوة غسلتها و كويتها و ريحتها ، لكن يا ماما الراجل المبهدل ده ما بنفع فيهو ما عارفة قروشو دي بعمل بيها شنو) و ضحكت و كملت باستهزاء (هههههه بس فالح يحشي بيها بطنو دي)
امها نهرتها و قالت (يابت عيب ، ده راجلك مهما كان ، و بكرة ببقى ابو جناك الفي بطنك ده)
ريمي مسحت على بطنها و قالت (انا حاسة اني ما حامل و لا شي)
أمها (أجي ؟ بعد بطنك دي كلها ما مصدقة ، برااك الما دايرة الولادة)
ريمي اتذكرت فجأة و قالت (ماما اتذكرت حاجة ، يومداك وقت بغسل في هدوم مصطفى لقيت ورق في جيبو ، مافهمتو لكن شكلو ورق مهم)
عزيزة قالت (كدي جيبي النشوفو)
جابتو ليها ، وعزيزة بعد ما قرتو كم مرة ختت يدها في خشمها من الصدمة و قالت (كدي تعالي اقري الكلام ده ، أنا ما اتعلمت كتير يمكن قريتو غلط)
ريمي قرتو وقالت (ده عقد توكيل من .... ايواااه ده اسم مرتو)
عزيزة ختت يدها في راسها وقالت (اللييلة ووب علينا)
ريمي (في شنو ؟ والمكتوب ده معناهو شنو؟)
عزيزة قالت (معناهو انو القلتو ليكم طلع حقيقة ، و الراجل ده ماعندو شي ، و كلها أملاك مرتو)
ريمي رجلينها بقو ماشايلنها ، وقعدت و قالت (يعني .. كل الخططت ليهو راح ساي؟ مافي ثروة ؟ و لا في قروش ؟ و لا في أي شي)
عزيزة قالت (عشان ما بتسمعي كلامي لمن بقول ليك القرش ملحوق ، ماتخسري عشانو حياتك)
ريمي ختت يدها في بطنها وقالت (و أنا الفاكرة نفسي أمنت مستقبلي ، و مستقبل الجوة ده ...) سكتت ثواني وقالت وهي بتفكر (لكن وقت هو ماعندو شي و دي كلها ثروتها ، خلتو يعرسني كيف)
عزيزة قالت (كدي أصبري خلي يجي و نواجهو عديل و نفهم منو كل شي)
(تواجهوني بشنو؟)
ريمي اتلفتت على مصدر الصوت ، و شعرت بغثيان حقيقي لمن شافتو ، و قالت (صحي العندك ده كلو ما حقك؟)
قال بي برود شديد (شفتي خضارك الفي التلاجة ده زاتو ، من خير رابحة)
يتبع.....
الجزء 14
بقلم: رحمات صالح
الجزء 14
#مصطفى قضى جمعتو عادي و ما اهتم باكتشاف عزيزة و ريمي ، و اليوم التاني الصباح بدري قام طلع بعد ما خلى ليهم مصاريف الأسبوع ..
ريمي كانت بتنضف ، و فجأة ختت المقشاشة و قعدت جنب أمها و قالت بي حيرة (و بعدين ! حنعمل شنو)
عزيزة قالت (يابتي البقت بقت ، و حالتنا دي أخير من نرجع لي عمي تاني و كمان معانا طفل ، و حات الله يسففنا التراب)
ريمي قالت (على قولك ، أخير لينا مصطفى من عمك المخرف هههههه)
عزيزة نهرتها (يابت عيب ده جدك ، كدي قومي افتحي لينا التلفزيون ده نشوف فيهو شنو) و ريمي قامت و فتحت التلفزيون وقالت وهي بتضحك (الله يخليها لينا رابحة ههههه تلفزيون زي ده كان نشوفو وين) ، و مشت تكمل النضافة و أمها بتعاين ليها بفخر لأنها رغم صغرها و الظروف العاشتها و رغم حملها ورغم مصيرها الما معروف لكن بتتحرك بي خفة و نشاط ، و البحصل ده ما أثر عليها في شي ....
......
..
#ريمي راكبة مع فيصل و راجعين من عند السمسار قالت (تفتكر يافيصل السعر العرضو لينا مناسب؟) فيصل ما رد ، استغربت سكوتو لكن واصلت كلامها (أنا عاوزة أعرضها لي كم زول و أشوف لأنو الموقع ده مفروض يجيب أكتر و اصلا ال.....) اتلفتت عاينت ليهو لقتو مكشر وشو (فيصل ، مالك)
فيصل براحة اخد يمينو و وقف العربية و قال (ممكن اعرف الزول الكان معاك قبيل داك منو ، و برد على تلفونك ليه)
قالت بي برود (لا ما ممكن تعرف ، و يلا خلينا نرجع)
قال (ما متحرك لو ما عرفت) و غير نبرة صوتو و قال بي حنية (ريمي أنا بريدك يابت و بغير عليك من نسمة الهوا دي ، أعمل شنو عشان تحسي بي)
ريمي قالت (حاسة و عارفة ، يلا يلا)
خبط الدركسون بي قوة (ما تستهتري بمشاعري ، مااااا تعامليني كده ، أنا شاريك و عايزك ما بتفهمي انتي؟)
ريمي خافت شوية و قالت (فيصل .. أنااا .. اا .. ما بستهتر ، و فاهمة .... بسس)
قال (طيب اعمل شنو عشان ترضي بي ، أعمل شنو عشان تحبيني .. و لا اقول ليك شي .. ما لازم تحبيني بس عبريني شوية ، ياخ مافي زول في البلد دي بعرف فيصل ما بعرف انو فيصل بحب ريمي ...)
و سكت و بقى يتنفس بسرعة كأنو كان جاري ، ريمي سكتت ، و لمن لقتو لسه واقف قالت (حنمشي ؟ و لا شنو ؟ لأنو الواطة ضلمت) ........
.....
وصلت البيت و هي ما مصدقة انها وصلت بعد السرعة المخيفة الكان سايق بيها ، دقت باب الشقة لأنها كانت ناسية مفتاحها ، فتحت ليها لدن و وشها منور من الفرحة و في راسها طاقية ملونة و شايلة بيدها الشمال عروسة كبيرة و باليمين شوكولاتة كيندر بوينو ... ربمي قالت (جبتي الحاجات دي من وين؟)
وقبل ما لدن تجاوب ريمي عاينت جوة ... و دخلت وقالت (مرحب ، بيتنا منور)
وليد قال (منور بيك) و أشر قدامو (و بالحجة طبعا)
عزيزة قالت (تسلم يا ولدي)
ريمي عاينت ليهو بتحاول تفهم هو جا ليه و متين ، لكن هو اتهرب من نظراتها .. و عزيزة قالت (أقوم أسوي العشا) ريمي أشرت ليها (لا خليك ، أنا بسويهو) وليد قال (ولا انتي و لا هي ، أنا عازمكم على العشا ، تحبو نطلع و لا نجيبو هنا؟)
قبل ما عزيزة و ريمي يردو لدن و لجين قعدو ينططو (نطلع نطلع عاوزين نطلع)
وليد قال (يلا يا حجة ما تكسري بخاطرهم ، قومو اتجهزو)
ريمي حست انو في شي حاصل ، قالت (لجين تعالي معاي جوة ، أجهز ليك غيارك)
لدن باحتجاج (وأنا؟)
ريمي طنشتها و ساقت لجين جوة و جات لدن جارية وراهم ، قفلت الباب وقالت (عاوزاك توريني الزول ده جا متين و اتكلم مع امي في شنو ؟)
لجين ابتسمت ابتسامة خبيثة (قالو جنس حاجات ، بس في الأول انتي وريني هو منو) وغمزت وقالت (و بتعرفيهو من وين)
ريمي (ده اسمو وليد) ، لجين (دي عارفاها ، وتاني)
ريمي (كان سينيري في الجامعة) ، لجين (سينيري دي شنو ؟ و انتي قريتي جامعة أصلا ؟)
ريمي بي زهج (أووووووف منك ، و من كلامك الكتير ، قولي العندك يلا)
لجين قالت (هو سأل منك و أمي قالت ليهو انتي طلعتي مع فيصل عشان تعملو حاجة كده أنا مافهمتها)
ريمي (يعني كلمتو ، طييييب يا أمي)
لدن جرتها من طرف الاسكيرت (يلا ياريمي طلعي لينا غياراتنا عشان عمو وليد منتظرنا)
ريمي (يا سلام ؟ عمو وليد ؟ بتعرفيهو من متين يا حلوة)
لجين قالت بي خبث (والله عمو ده .. يا سلااااام عسل بس ، عسل ياريمي)
ريمي اتحرجت و ضربتها في راسها بي خفة و قالت (لسانك ده قطعتو على يدي أنا)
..........
..
#صرخت الطفلة معلنة خروجها للحياة ، و مع صرختها ريمي شعرت بألم الولادة اختفى و اتحول لي ألم في حتة جواها ، وتحديدا في قلبها ، شعرت بي ضيق غريب ، رغم ان الوقت ما مناسب لكن هي في اللحظة دي يادوب استوعبت يعني شنو زواج ؟ و يعني شنو حمل و ولادة و طفلة و مسؤولية ، و اكتشفت انها ما قدر المسؤولية دي و كمان هي لسه عندها طريق طويل بتحلم تمشيهو .....
الدااية شالت الطفلة و جابتها ليها قدامها لكن ريمي قبلت وشها ، و الداية قالت بتكون لسه تعبانة ....
مرت أيام و عزيزة كل يوم بتحنس ريمي و تترجاها ترضعها لكن ريمي
رافضة ، و بقت كلامها قليل و أغلب الوقت شاردة ، و حتى لو اتكلمت بكون كلامها سؤال عن المدرسة و انها حترجع للدراسة متين...
و في يوم .. كانت ريمي نايمة و ماعارفة شي عن طفلتها لدن ، سمعت صراخ أمها ... طلعت بسرعة من غرفتها لقت أمها معاها وحدة من الحلة ببكو .. و عرفت انو جدها عم أمها ... مات .....
رجعت غرفتها و قفلتها عليها و بكت .. بكت كتيييييير . ما بكت على جدها قدر ما كانت بتبكي على نفسها و على أمها و على بتها البقى ما عندهم راجل و سند في الحياة .. غير مصطفى المسيطرة عليهو رابحة مرتو ...... و عرفت انها لو ما حافظت عليهو .. حتضيع و تضيع معاها أمها و لدن الصغيرة .....
و من اليوم داك غيرت معاملتها ليهو ، و بقت تهتم بيهو ، و تقرب منو ، و تحاول تلبي كل احتياجاتو ، و في نفس الوقت كانت مجتهدة في دراستها لأنها ممتحنة شهادة ثانوية ، أما لدن ما لقت أي نصيب من الاهتمام ده .... و مصطفى بعد التغيير ده قرب منها و بقى بجي عندها أكتر من أول ، رغم انو حاسي انها من جواها نافرة منو بس كان بكفيهو انها بتحاول تبذل جهدها عشانو .....
........
..
#لدن ماسكة المنيو و بتحاول تتهجى أسماء الأكلات .. و لمن ماعرفت قامت من كرسيها و جات جنب وليد و قالت (عمو .. دي اسمها شنو)
وليد رفعها في رجلو وهي طبعا نحيفة و حجمها أصغر من عمرها ، و قال (دي سبايسي ، يعني حارة عليك .. شوفي دي أحسن و حتعجبك)
لجين جات جارية و قالت (وينها عاوزة زيها)
ريمي قالت بي ضيق (يا بنات .. عيب كده)
وليد عاين ليها بي طرف عينو و قال (انتي مالك دعوة)
لجين عاينت ليها بي شماتة و قالت لي وليد و هي لسه بتعاين لي ريمي (ياعمو انا كمان عاوزة ايسكريم)
وليد قال (حااضر من عيوني، بس بعد العشا) و نادي الويتر و أداهو الطلبات ، وبعدها قال (مسافة ما العشا يجي انا حأقوم أشوف برة لو في محل ايسكريم قريب ... يلا يا ريمي نشوفو)
ريمي تلقائيا عاينت لي أمها ، و عزيزة قالت (خلاص أمشو وتعالو)
وليد طلع و ريمي جات وراهو وقالت (ده شنو العملتو ده ليه الاحراج ده قدام ماما و البنات؟ وهم ما صغار وعارفين انو القصة ما ايسكريم)
وليد قال بي جدية (لأني دايرك في موضوع مهم)
قالت (في شنو)
وليد (أنا .. داير أشتري شقة ، تبيعي؟)
ريمي عملت نفسها ماعارفة انو امها كلمتو ، و قالت (و القال ليك منو اني عندي شقة للبيع ، و عرفت كيف اصلا انها حقتي أنا؟)
وليد بي صدق (والله أنا لي فترة متردد أشتري بيت صغير و لا قطعة أرض ، و ما مهم عرفت كيف المهم اني مستعجل)
ريمي قالت (اوكي ، انا بايعة)
وليد قال (و انا شاري) و عاين ليها جوة عيونها وقال بدون تفكير (و لو تبيعي قلبك برضو شاري)
ريمي قالت (مافي زول بشتري حاجة عندو)
وليد (يعني ... قلبك لسه عندي؟)
قالت (وانت عارف انو عمرو ما حيرجع ، رغم انو .....)
قال (اششش ... ما تقوليها ، المهم اني .. اني بحبك ... مهما كان قدرنا بحبك)
....
قال لي :
أيكفيك ان أحبك بقدر من الجنون؟
أم أترك للعقل نصيبا من عشقي لك
فقلت له :
أحببني كما أنت... بلا قيود
و دعني أهيم عشقا بك .. كما أنا
و لنترك الكلمة الأخيرة .. للقدر
يتبع.....

#ريمي كانت مجتهدة في دراستها و بتتمنى تجيب نسبة عالية و أمنيتها تدخل كلية الطب ، لكن لمن الامتحانات قربت بدت تشعر انها ماقادرة تركز ، و دايما في حالة تعب و فتور ، و كل ما تمسك الكتاب بتنوم ..
و في يوم وقت صلاة الفجر أمها صحت لقتها نايمة في الكرسي و الكتاب في يدها ، صحتها (ريمي .. ريمي)
ريمي قامت مخلوعة (هاا .. الساعة كم)
عزيزة (الساعة 5 قومي صلي واتجهزي للمدرسة الليلة عندك مراجعة مهمة)
ريمي (لاااااا كيف الصباح جا و متين انا نمت من غير ما أكمل قرايتي ... ماما انا بالطريقة دي ما حأنجح)
عزيزة قالت (كدي قومي .. و بعد ترجعي من المدرسة نشوف)
ريمي دخلت الحمام ، و عزيزة وهي شايلة لدن قالت في نفسها (الله يستر ما يكون الفي بالي)
...
و مرت الأيام و الحال ماشي أسوأ ، و ريمي يوم عن يوم صحتها بتتدهور و أمها عرفت الحاصل لكن بقت تقنعها انو ده مجرد توتر و ارهاق بسبب الامتحانات ، كانت عارفة انها لو عرفت ما حتتحمل لأنها لغاية حسي ما قادرة تحس انها أم و عندها مسؤولية بت صغيرة ، فما بالك لو بقو عليها اتنين ....
و على اخر يوم في الامتحانات ... ريمي دخلت البيت و رقدت بهدوم المدرسة ، عزيزة سألتها (الليلة امتحنتي كويس؟)
ريمي عاينت ليها بي فتور وقالت (ما أسوأ من الفات)
عزيزة (عملتي العليك ، الله ينجحك يابتي)
ريمي قالت (مستحيل يا ماما أجيب النسبة العاوزاها ، أنا ماعارفة الحصل لي شنو)
أمها كانت شايلة لدن و لمن لقتها نامت رقدتها في السرير و ثبتتها بالمخدة لأنها بقت بتعرف تتقلب ، و جات قعدت جنب ريمي ، و مسحت على شعرها و قالت (عارفة يا ريمي ، زماااان لمن ولدتك زعلت زعل شديد ، لأني عارفة أبوك داير الولد ، لكن الحمد لله بعد كبرتي نفعتيني و بقيتي لي أخير من مية ولد ، وحات الله كان ختو لي الدنيا كلها قدام عيوني ما ببدلك بيها)
ريمي قلبها انقبض من الكلام ده يمكن لأنهم ماقاعدين يفتحو سيرة أبوها ، و قالت (ماما ليه بتقولي كده)
عزيزة واصلت كلامها (شفتي البنية الصغيرة دي بكرة وقت تكبر ما بتلقي زول يسندك غيرها)
ريمي لأنها ذكية عرفت انو امها عاوزة تفهمها شي معين (ماما .. انتي بتلمحي لشنو؟)
عزيزة (كدي أخدي ليك غمضة ، و العصر بسوقك مشوار قريب)
.....
..
#لدن_ولجين طول الطريق كانو بهرجلو و يعلقو .. و وليد يعاين ليهم بالمرايا و يبتسم لأنو أول مرة يحس بي حلاوة الأطفال و الروح الجميلة الببثوها حولهم ، خصوصا لدن لأنو عرف من عزيزة انها مريضة و لمن شافها مبسوطة حس انو قدم ليها حاجة حلوة و قدر يفرحها .....
وليد عاين بي طرف عينو لي عزيزة الراكبة جنبو ، لقاها بتعاين بعيد قام صلح المرايا و وجهها على ريمي مباشرة ، و ريمي في اللحظة دي في شعور جواها خلاها ترفع راسها و تعاين وتلقاهو بعاين ليها .... دنقرت بسرعة ... و هو ابتسم .... و مد يدو شغل أغنية لي عبد الحليم حافظ
قولولو قولولو ... قولولو الحقيقة
بحبو بحبو بحبو من أول دقيقة
قولولو بحبو ... وتوهني حبو
في بحورو الغريقة .. أبو عيون جريئة
كان مالي ما كنت في حالي متهني بقلبي الخالي
فات رمشه الجريء وندهلي
و ف أجمل عيون توهني
قولولو ندهني ليه .. حيرني وشغلني عليه
بالحب اللي زايد .. والشوق اللي قايد
من أول دقيقة .. أبو عيون جريئة
فات جنبي وعيونو حبايبي
نسوني اللي عايشين جنبي
بصيتلو قوام حبيتو من فرحة عينيا ناديتو
قولولو يقول لعينيه إيه آخرة دا كلو إيه
يا يصحيلي قلبو يا ينسيني حبو
أبو عيون جريئة أبو عيون جريئة
رنة موبايلو خربت كل شي .. خصوصا لمن رفعو و شاف اسم المتصل ... و رجع ختاهو في مكانو ورا فرامل اليد ، و لجين الشقية طوالي شالت الموبايل .. و فتحت الخط بدون ماتقصد ... و قالت (عمو عمو .. في وحدة بتتكلم)
وليد لمن اكتشف انها شالت الموبايل و الخط فاتح انزعج ، و اضطر يتكلم (ألو .. ايوة نعم)
صفاء قالت (انت وين .. و الأطفال ديل منو)
قال (بعدين بفهمك)
صفاء (و وين انت من الصباح لا حس لا خبر و لا بترد على مكالمة و لا رسالة)
وليد قال باختصار (بعدين بعدين .. يلا مع السلامة) قفل الخط و بسرعة عاين لي ريمي يقرا تعابيرها لقاها جامدة ، افتكر انها ما منتبهة ... و واصل طريقو عادي ......
وصلهم البيت و اول ما نزلو رجع اتصل على صفاء ، وهي اول مافتحت الخط قالت (عاوزة افهم كل شي .. حالا)
قال وهو بقول جزء من الحقيقة و الباقي مجرد كذب (يا ستي دي طفلة مريضة بالسرطان ، بعرف أهلها و استأذنتهم اني أسوقها افسحها)
صفاء قالت (و انا ذنبي شنو ؟ و عرسي القرب ده و انا مافاهمة فيهو ولاشي)
وليد اتضايق منها و قال (اقول ليك البت عيانة ، ما بتحسي انتي؟)
قالت (الله يشفيها .. كان تديها قروش و خلاص ، نحن ماعندنا زمن للحاجات دي)
وليد قال (اعوذ بالله منك ....) و قفل الخط و رمى الموبايل في المقعد الجنبو
صفاء حست انها غلطت لكن برضو هو ردة فعلو كانت اكبر من اللازم ، لأنو أصلا منتظر منها غلطة .
... وهو كمان حس كده لكن ما اتراجع عن موقفو و لا رجع ليها تاني ......
..
#ريمي غيرت هدومها و طلعت تفتش امها لقتها في غرفتها رقدت لكن لسه ما نامت .. استأذنت منها وقعدت جنبها وقالت (ماما .. عاوزاك في كلمتين)
عزيزة اتصلحت من رقدتها (خير)
ريمي قالت (عاوزة أسألك .. انتي ليه قلتي لي وليد عن موضوع الشقة و مرض لدن)
عزيزة حاولت تتهرب (انا ؟ متين ده)
ريمي (ماما انا ما زعلانة .. لكن عاوزة اعرف)
عزيزة قالت (شوفي يا بتي .. الولد ده من عاينت في عيونو عرفت هو بحبك قدر شنو ، و انا عارفاك ما قدرتي تنسيهو الزمن ده كلو ... و ده ياهو الزول الكنت متمنياهو ليك ، وبعد ده لو ليكم نصيب مابفوتكم)
ريمي (يعني انتي قصدتي تدخليهو في خصوصياتنا عشان يقرب مننا ؟ قصدك كده)
عزيزة قالت (شوفي الليلة البنات اتعلقو فيهو كيفن)
ريمي ابتسمت وقالت (أتاريك ما هينة يا عزوزة هههههه) و فجأة الابتسامة راحت من وشها ، و قالت (لكن .... هو خطب يا ماما)
عزيزة (هوي ها .. كان خطب البجيبو لينا شنو .. تلقيها حركات منو ساي)
ريمي عارفة انها مامجرد حركات لكن سكتت .. و عزيزة قالت (خليني انوم شوية عشان اصحى أصلي لي ركعتين قيام ليل أدعي الله يشفي لدن)
ريمي (امين يا ماما امييين)
.......
......
#عزيزة لبست توبها و قالت لي ريمي (ألبسي وارح معاي)
ريمي قالت و هي بتتمطى بكسل (وييين)
عزيزة (نمشي لي عوضية نشوفك مالك)
ريمي (عوضية الداية؟؟؟ ماما .... اوع اكووووون)
عزيزة (مامعروف ... و كلو من الله راضين بيهو ...)
ريمي دمعتها جرت ، مسحتها بسرعة وقالت (انتي من زمن الداية .. ارح المركز الصحي)
....
مشو و عملو الفحص .. و رجعو بعد المغرب .. و قعدو متمحنين قصاد بعض كل وحدة في سرير و لدن الصغيرة تبكي....
الباب اتفتح و ظهر مصطفى وقال (ده شنو مالكن قاعدات كده ؟ و ما سامعات البت دي بتبكي؟) و طلع العمة و رماها في الأرض .. و داير يدخل غرفتو لكن رجع قال (ريمي .. سوي لي جبنة حاسي لي بي دوخة كده)
و قبل ما يدخل من الباب .. صوت خبطة جامدة في الأرض ... عزيزة و ريمي عاينو تجاهو ... لقوهو وقع في الأرض ... وانقطعت عنو الحركة تماما ........
.....
..
#اليوم التاني .. وليد رجع من الشغل وداخل على غرفتو وقفو أبوهو ، وقال ليهو (وليد .. تعال هنا)
وليد قرب عليهو (نعم يا أبوي)
قال (انت سويت شنو زعلت خطيبتك؟)
وليد باستغراب (أنا؟ ما سويت شي)
(كان ما سويت شي البت ما بتتصل تقول ما دايرة العرس)
وليد قال (هي قالت كده؟)
ابوهو قال (وقالت انت ما محترمها و ما بتعاملها كويس .. ليه كده . دي عمرها ما كانت تربيتي ليك)
وليد حاول يبرر (يا أبوي هي براها حساسة لكن انا ما ....)
قاطعو وقال (خلاص خلاص .. ده ما لعب عيال ، بعد مشينا وقابلنا الرجال وكمان حددنا وقت العرس ... انا حسي بتصل و بديك تعتذر ليها قدامي ) وقبل ما يسمع راي وليد طلع الموبايل و اتصل عليها وقال (هاك يابنتي ده وليد بي نفسو داير يعتذر)
وليد مسك الموبايل وهو شاعر بكمية من الغل جواهو للموقف الختتو فيهو قدام أبوهو و كونها اتعدتو و مشت شكتو ليهو كأنو طفل صغير .. لكن مسك نفسو وقال بدون نفس (صفاء كيفك انا اسف ، يلا مع السلامة)
صفاء قالت (اعتذارك سخيف زيك)
قال (لو سمحتي راعي لي كلامك معاي.. وانا ده اعتذاري كده)
ابوهو ضيق حواجبو وقال بي نهرة (يا ولد .. بسسس)
و هناك صفاء قالت (واعتذارك ده ما مقبول ، و قول لي أبوك أنا لسه عند رايي و ماعاوزاك يا وليد الا تغير طريقتك دي معاي)
وليد قال بي زهج و هو ناسي وجود أبوهو (ياااخي غوري في ستين ألف داهية تاخدك وتريحنا منك) و قفل الخط ، حتى بعد داك انتبه لي ابوهو .. خت ليهو الموبايل و طلع من البيت .......
و صفاء كانت لسه مذهولة و مامصدقة انو وليد يطلع منو كده .. و دقات قلبها بقت سريعة من شدة الزعل ، و قالت لي نفسها (أكيد الحيوانة ريمي ورا الموضوع ده ، انا متأكدة انها ظهرت و ده كلو بسببها ... بس ما حأسيبها ... و عزة و جلال الله لو ما انتقمت منها و عملت فيها اكتر من العملتو فيها زمان ما ابقى صفاء ....!!! و وليد لي أنا .. و بس !!!!!!!)
يتبع.....

مصطفى ودوهو الخرطوم بالإسعاف ، و مشت معاهو رابحة مرتو .. و بعد أسبوع جا الخبر لي ريمي و أمها إنو ظهر ليهو لوكيميا و حيقعد كم شهر للعلاج ....
في الفترة دي انقطعت المصاريف عنهم و كمان بقى ما بتصل ، الا عزيزة مرة مرة تمشي تسأل منو عند أهلو و تتطمن على صحتو...
و ضاق بيهم الحال .. و ريمي رغم ظروفها الصحية و حملها المتعب لكن لقت نفسها مضطرة تتصرف ، عندها سلسل دهب و خاتم مشت باعتهم ، وجابو طوب و أسمنت و قسمو الصالون بي حيطة و فتحوهو على الشارع و شالو من عفش البيت سريرين ختوهم فيهو و أجروهو مفروش ، رغم انو البيت ما حقهم لكن القانون في المنطقة الريفية ما كان واصل بقوة ...
و من اول مقدم للإيجار جابو منقد غاز و صاج كبير ، و بقو يعملو الطعمية و اللقيمات و يبيعوهم جنب المدرسة يوم على ريمي و يوم على أمها ....
و في يوم بالنهار كان الشغل على عزيزة .. و ريمي في البيت ، دق الباب و فتحتو لقتو واحد مؤجر منهم الصالون ليهو كم يوم ، كان شاب في التلتين جا من الخرطوم لي شغل .. قال (يا أختي أنا طالع و داير زول ينضف لي المكان و عندي شوية ملابس محتاجة غسيل)
ريمي فكرت شوية ، و قالت رغم انو الكلام ده صعب عليها و أول مرة تضطر لي حاجة زي دي (خلي لي المفتاح ، بعد ساعة كده أمي بتجي تمسك البت الصغيرة و أنا بجي أنضفها)
الراجل عاين ليها و شافها صغيرة و باين عليها الحمل ، و قال (انتي ؟؟)
بلعت ريقها و قالت (اعمل شنو الظروف كده)
و بدون ما يستأذن لز الباب و دخل الحوش وقعد ، قال (بتاخدي كم على النضافة؟)
ريمي حست قلبها حيطير من الخوف و من وجودو معاها جوة البيت و مافي زول معاها ، و خصوصا انو عرف حوجتها و أصلا عارف انو ما معاهم راجل ...
قالت (خلاص اديني المفتاح و امشي... و البتدفعو ادفعو)
دخل يدو في جيب القميص طلع محفظتو ، و عد منها 200 ج ، و طبعا المبلغ اضعاف تمن النضافة و الغسيل ... و قام و قرب منها و هي من الخوف رجعت لي ورا ... مد يدو و خت ليها القروش في كفة يدها و قال (لو سمعت إنك بتشتغلي حاجة زي دي ، و بي طفلك الشايلاهو ده .. حسابك معاي حيكون عسير ... مفهوم؟)
و مشى على الباب ، و قبل ما يطلع و قف و قال (و بعدين مافي داعي للخوف ده .. انا لو اتزوجت أبدر شوية كان بتي بقت قدرك)
ريمي وقفت مكانها مذهولة و مرتبكة لغاية ما طلع ، و قفل وراهو الباب .....
..........
..
#صفاء طلعت من البيت و مشت لي وحدة صحبتها من أيام الجامعة ، و سألتها عن ريمي لكن لقتها ما عندها منها خبر ، واثناء كلامهم صحبتها اتذكرت إنو في وحدة من صحباتهم حكت ليها انها لاقتها بالصدفة قبل فترة ... و طوالي صفاء شالت رقمها و اتصلت عليها ....
البت كلمتها انها لاقت ريمي في محل ببيع أواني منزلية و الكترونيات ، و كلمتها انها حست بيها بتعمل تسويق لي منتجات وحدة من الشركات رغم انو ريمي أخفت عنها المعلومة دي ، وطوالي صفاء أخدت منها وصف المحل ، و مشت ......
و في المحل ، دخلت و هي راسمة على وشها ابتسامة ، سلمت على صاحب المحل .. و قالت (أنا جاياك في عمل إنساني ... عندي صحبتي.. لا لا ماصحبتي أختي عديل و اقرب من روحي لي .. موبايلي اتسرق و فقدت رقمها و مشيت بيتها لقيتها رحلت .. و مرة في ناس شافوها هنا .. أرجووك لو بتعرفها وصلني ليها ما تتصور مشتاقة ليها كيف) ، و مسحت دموعها المزيفة بي منديل كانت شايلاهو في يدها .....
الراجل اتأثر و قال (اسمها منو صحبتك دي؟)
صفاء (ريمي .. ريمي حسن)
صاحب المحل قال (بسس وصلتي تب .. أنا ماعندي رقمها ، لكن بعرف سواق الشركة و بتلقيهو معاها طوااالي .... اسمو فيصل)
........
#ريمي كانت مترددة تتمم البيعة لي وليد و لا لأ ، لكن لقت نفسها مضطرة لأنو المرض ما بنتظر و وليد جاهز و حيشتري بسرعة و ما حيأخرها ، و وليد كمان ما أداها فرصة تفكر أكتر ، و جا ساقها و مشو المحامي و وقعو على البيع و استلمت منو شيك بالمبلغ كامل رغم انو باقي الإجراءات ما تمت .....
و بعد طلعو من المحامي و رجعها البيت و جات تنزل قالت بي مجاملة (انزل اتغدى معانا)
و وليد ما صدق طوالي قفل العربية و نزل رغم انو الوقت لسه بدري على الغدا ....
دخلت الشقة و دخل وراها و قعد في الصالة ، و جات عزيزة سلمت عليهو و قعدت ، و ريمي قالت لي أمها (خلاص تممنا البيعة)
عزيزة قالت لي وليد و هي بتخفي تأثرها على الشقة الاتباعت (ان شاءالله يا ولدي تدخل عليك بالبركة و الخير)
وليد قال (انتو الخير كلو و وجودكم فيها حيزيدها بركة)
ريمي قالت بسرعة (لا يا وليد نحن خلاص بعنا ليك و تاني ما عندنا قعاد هنا ، و أصلا أنا كلمت فيصل و حيشوف لينا شقة نأجرها)
وليد قال بي هدوء (أصلا أنا في كل الأحوال كنت حأجرها ، بدل ترحلو و تنقلو عفشكم أجروها مني .... و بي سعر السوق)
ريمي ارتاحت ، و أمها عينها رقرقت بالدموع و قالت (الله يحفظك يا ولدي و يخليك لي أهلك و تدوم و يدوم خيرك)
وليد ضحك وقال (أنا ماعملت شي يا خا
سألك .. حصل سمعت عندها اسم وليد؟)
قال (ما متذكر .. وليد ده منو)
صفاء فتحت شنطتها طلعت الموبايل .. و فتحت صورتو و قبلت عليهو الشاشة...
فيصل مما شافو قال (ده هو وليد؟ شفتو قبل كده)
صفاء ختت الموبايل وقالت (ده خطيبي ، و زواجنا مفروض يكون نهاية الشهر .. وفجأة سابني بدون سبب .... و انا كنت حاسة انها هي ورا الموضوع ده ... وطالما انت شفتو يبقى ظني في محلو)
و بدت تبكي بي تمثيل و قالت (انت عارف يعني شنو خطيبي يسيبني قبل عرسي .. و يحب صديقة عمري؟)
فيصل قال (والله انا ماعارف أقول ليك شنو .. لكن .. ريمي انا بعرفها كويس و مستحيل تاخد منك خطيبك)
صفاء قالت (لكن ده الحصل .. و أنا لو ما ارتحت ليك مجرد ماشفتك ما كنت صارحتك بي قصتي دي)
فيصل قال (والله فيك الخير)
صفاء قال بي ترجي (أرجوك .. اقيف معاي .. انت بتحب ريمي و انا بحب وليد .. ساعدني ارجوك)
فيصل اتأثر .. و قال (حاضر حاضر بس ماتبكي .. اها المطلوب مني شنو)
صفاء اتبسطت ما كانت فاكراهو فريسة سهلة كده ، و قالت (أنا أوريك حنعمل شنو .. بس أهم شي يافيصل تثق فيني زي ما وثقت فيك .. و تسمع الحأقولو ليك .، بالحرف الواحد.....)
يتبع.....
لتي ، اشتريت و أجرت ، بس يلا البركة في الدعوة الحلوة دي)
في اللحظة دي دق الجرس بشدة و في نفس الوقت صوت خبط قوي على الباب ، ريمي قامت و قالت بي زعل (المزعجات ديل جو) ... و أول مافتحت الباب لجين رمت شنطتها جوة الشقة و بدت تطلع في جزمتها ، أما لدن دخلت وهي بتسحب رجلينا بي تعب ، و عيونها واقعة .. ريمي ختت يدها على جبينها تشوف درجة حرارتها ، و قالت في نفسها ما كان لازم تمشي المدرسة كده صحتها حتتدهور .... لكن فجأة .. وشها اتملا نشاط و حيوية و جرت و هي بتنطط لمن شافت وليد و صرخت (عمووووو وليييييييد) و طلعت على يمينو في يد الكرسي .. و لجين جرت وراها و طلعت شمالو .... ريمي نهرتهم (يابنات .. عيب انزلو)
وليد قال ليها (انتي أمشي المطبخ سوي لينا حاجة ناكلها ، و خليني مع عصافيري ديل)
ريمي ضحكت و قالت (والله عال ...) و مشت على المطبخ و جات عزيزة وراها وهي بتقول ليها (سويت لي بامية فرك و محشي سخنيهم و قطعي سلطة)
ريمي قالت بي همس (ماما .. انا شايفة حكاية وليد دي كترت و خايفة البنات يتعلقو بيهو)
عزيزة قالت (و مالو كان اتعلقو بيهو شوفيهم مبسوطات كيفن)
ريمي صوتها اتغير من العبرة الخنقتها (لكن .. بكرة يتزوج و ينساهم)
عزيزة (لو بنسى كان نسى من أول)
ريمي عرفت انو أمها فهمتها بتتكلم عن نفسها ، وقالت (خايفة يا ماما .. خايفة ما اقدر أتحمل فراقو للمرة التانية)
...
لا يحب بصدق ♡• إلا من أوجعته الأيام •●~
و لا يخشى الفراق •● إلا من اعتاد الألم •●¤○~
و لا يدرك قيمة الوفاء ♡ إلا من تذوق مرارة الغدر •○~
و صاحب الجرح الغائر ، قد تدميه هبة النسيم ♡•●~
فلا تؤذي قلبا أهلكته المواجع
إما أن تبتعد .... أو أن تحب كما يجب ♡♡●
....
#عزيزة جات من الشغل شايلة كيس فيهو شوية خضار و كيس عيش .. لقت ريمي نايمة .. دخلت المطبخ عشان تجهز غدا سريع ... لكن اتفاجأت بي حلة كبيرة مطلعة بخار .. فتحتها لقت دجاجة كاملة مقطعة على اربعة و مسلوقة .. و لقت أكياس فيها فواكه و لبن و جبنة و طحنية ... استغربت لكن تاني افتكرت انها من طرف مصطفى ....
مشت صحت ريمي (يابت .. قومي .. الجاب الحاجات ديل منو)
ريمي اتمطت بي كسل وقالت (جبتهم أنا)
عزيزة (جبتيهم بشنو لقيتي القروش وين)
ريمي رفعت راسها و قالت بي فرح (الزول المؤجر الصالون أداني ليهم ساي)
عزيزة (كيفن يعني ساي ؟ يمكن داير يزيد أيام الايجار)
ريمي قالت (لا لا .. هو جا هنا قال داير زول للنضافة و انا قلت ليهو بنضف ليك قام حن علي و اداني القروش)
عزيزة بقت تكورك (سجمي .. دي اخرتك يابت حسن .. تشيلي قروش من راجل غريب .. انتي دايرة تطمعي فينا الرجال ...)
ريمي قالت (انا عملت شنو بس... هو اداني ليها و مشى)
عزيزة (و كمان ماعارفة عملتي شنو؟ الليلة اداك ليها ساي بكرة يجي داير المقابل)
و طوالي لبست توبها و شالت مطبقتها و قالت (أداك كم ؟)
ريمي قالت (يا أمي اقيفي ماشة وين)
قالت (ماشة ارجعهن ليهو...)
ريمي قالت (ما بتلقيهو لأنو قال طالع .. و خلاص يا ماما ماتزعلي كده)
عزيزة هدت شوية وقالت (يابتي نحن نسوان برانا و العيون كلها علينا .. تاني فكري قبل ما تتصرفي)
و أثناء كلامهم الباب دق .. عزيزة طلعت فتحتو لقتو الزول زاتو ، و قبل ماتقول ليهو شي هو قال (يا خالة أنا قاعد ما طلعت ، و سامعكم بالشباك .. و جيت أقول ليك أنا راجل و ود قبايل وعندي أخوات و عندي زوجة ، و المابرضاهو ليهم مابرضاهو لبنات الناس)
عزيزة اتحرجت و قالت (معليش يا ولدي لكن نحن الشفناهو من الدنيا دي ما هين .. و حقك علينا)
قال (لا اعتذارك ما مقبول .. الا في حالة وحدة)
عزيزة (حالة شنو؟)
قال (تعتبريني ولدك بالجد ، و بتك دي أختي)
عزيزة بكت لمن اتخجت و قالت (يشهد الله أنا وبتي دي ضقنا الويل لا أبو يسندنا لا أخو يحمينا)
قال بي بشاشة (خلاص يا خالتي ما أشوف دموعك تاني .. و انتي و بتك و بتها في عيوني ديل)
......
..
#فيصل وقف العربية ونزل في المكان الحددتو ليهو صاحبة الاتصال اللي هو ماعارفها منو أصلا ، بس اتصلت و قالت انها عاوزة تقابلو ضروري جدا .....
اتلفت وراهو على صوت وحدة قالت (انت فيصل؟)
ابتسم وقال (ياهو زاااتو)
قالت (مرحب بيك وفرصة سعيدة ، ممكن ندخل الكافيه ده نتكلم شوية؟)
فيصل عاين للساعة و قال (تحت أمرك ، بس أنا عندي شغل بعد نص ساعة لازم اتحرك)
قالت (وانا ماعاوزة اكتر من كده)
دخلو وقعدو .. و هي قالت (طبعا بتعرف ريمي)
فيصل ابتسم و اطلالة الحب بانت في عيونو وقال (و مين مايعرف ريمي .. مالا)
صفاء شعرت من نبرة صوتو انو معجب بيها ، طوالي غيرت الكلام الكانت جاية تقولو ، و فاجأتو بي سؤال (بتحبها)
فيصل اتوتر حبة وقال (انتي منو ، ودايرة شنو)
قالت (أنا اسمي صفاء .. و ريمي دي في يوم من الأيام كانت أقرب إنسانة لي)
فيصل قال (و دايرة مني شنو)
صفاء (جاوبني بصراحة .. بتحبها؟)
فيصل قال بي صراحة (و أموت في تراب رجلينها)
قالت (حلو .. انا سمعت انك معاها على طول .. ممكن أ

#اليوم_الجمعة هو اليوم البخطط ليهو وليد من يومين .. اتصل على ريمي الساعة 8 صباحا و قال ليها تجهز هي و البنات .. و خلال نص ساعة كانو جاهزين وهم ماعارفنو ناوي على شنو ...
في الطريق ..
وقفت لجين بين المقعدين و قالت (ممكن أعرف نحن ماشين وين؟)
وليد قال (حتعرفي .. أصبري)
قالت (يا سلام ؟ من حقنا نعرف طبعا)
وليد مسك الدركسون بي يدو الشمال ، و باليمين قرصها خفيف في خدها و قال (بطلي فصاحة و أقعدي تحت ، شوفي أختك رايقة كيف)
طوالي لدن وقفت وراهو و قالت (اااي اي ياعمو وليد ورينا ماشين وين ...)
وليد شاف ريمي ساكتة و سرحانة ، قال (طيب لو ماما سألت حأوريها) قال الجملة بي عفوية و بي صورة طبيعية ... لكن هو نفسو استغرب لمن شاف العربية صنت كأنو صبت فيهم مطرة ..... و بعد مسافة لجين قالت (ماما في البيت لكن) و ختت يدها في راس ريمي من ورا وقالت (و لا تكون قاصد دي؟؟)
ريمي لزت ليها يدها وقالت (بسسس خلاص ... و اقعدو رايقين يلا)
وليد عاين لي ريمي و رفع كتفو بي تعجب .. وواصل طريقو وهو ساكت ......
و ريمي سرحت بالشباك ... و فجأة ... صرخت (اقييييف)
وليد اتخلع و ضغط فرملة بسرعة .... و قال (في شنو)
طوالي فتحت الباب و نادت (أمييييرة يا امييييرة)
و في وحدة كانت قطعت الشارع ، و لمن سمعت اسمها جات عليها بسرعة ....
سلمت عليها بالأحضان ، وديك بقت تقول (وينك ياريمي ياحليلك)
ريمي بعد السلام سألتها (حاتم كيف ؟)
أميرة قالت (هو زاتو معاي بس سبقني على الدكان)
حاتم شاف اميرة من بعيد و جا عليها ، و لمن شاف ريمي قال (اوووووو ... معقووولة؟)
سلم عليها و على وليد و دخل راسو بالشباك و قال (متذكراني يا لدن؟)
لجين سبقتها و قالت (أنا متذكراك ياعمو)
قال (الله يحفظكم ماشاءالله كبرتو)
.......
..
#عزيزة طلعت بدري و هي شايلة حاجات الطعمية و اللقيمات .. و قبل ما تصل اخر الشارع سمعت زول بنادي (يا خالة .. أقيفي)
وقفت وقالت (حبابك ياولدي)
سألها (ماشة وين)
قالت (ياهو ماشة ألقط رزقي و رزق البنيات)
قال (بتك و بتها الله برزقهم في حتتهم .. ارح ارجعي البيت)
قالت (هي عاد لكن ...)
قاطعها (يلا بس) و قلع منها الحاجات الكانت شايلاها و سبقها على جهة بيتهم .. و هي جات وراهو و هي مغلوبة على أمرها ....
و لمن وصلو البيت خت ليها الحاجات جنب الباب و قال (الشغلة دي يا خالة مابتنفع انتي كده بترهقي نفسك و انا متأكد العائد ما على قدر كده)
قالت (لكن أسوي شنو دي ياها الشغلة اللقيتها)
قال (خليها علي انا بتصرف ليك في الشغلة البتناسبك و بتنفعك)
قالت (ما دايرة اتعبك معانا)
قال بي لوم (نحن اتفقنا على شنو ؟ و لا ارجع ازعل تاني؟)
قالت (الله يديك العافية و طولت العمر ... ادخل اشرب ليك كباية شاي)
قالتها بي مجاملة ، لكن هو طوالي قال (ياريت لو بقى فنجان جبنة مظبوووط يخلي الواحد يبدا يومو بي رواقة)
دخلت و دخل وراها و قعد في الحوش ... و بعد شوية جابت الجبنة و جات ، و جات ريمي سلمت عليهو و قال ليهم الاتنين يقعدو .. و قال (شوفي يا خالة .. انا ما دايركم تتمرمطو .. و بتك دي عندها راجل و بالقانون ملزم بيها .. ما تضيعو حقكم ساي)
عزيزة قالت (عاد يا ولدي الراجل براهو عيان ، نقيف في وشو بالمحاكم ؟)
قال (و أنا ما جبت سيرة محكمة ، كلو بالمفاهمة، الا لو اضطريتو لي كده)
ريمي قالت (نحن زاتنا ما لامين فيهو)
قال (بتلقي .. طالما بتعرفو أهلو) و غير الموضوع و قال وهو بشرب في القهوة (أميرة زوجتي بتسلم عليكم .. كلمتها عنكم ، لو مشيتو الخرطوم حابقى اعرفكم عليها)
و كمل قهوتو و خت الفنجان ، و قام مشى ....
أول ما طلع عزيزة جات تلم اكياسها الكانت شايلاها ، لقت من فوق ليها ربطة قروش .. عاينت لي ريمي و ريمي عاينت ليها و قالت (حيزعل لو رجعتيهم)
.......
..
#ريمي نزلت من العربية و ابتسمت لمن حست بي نسمة هوا جمييلة هبت ، و اتاملت المكان وقالت (وليد .. المكان ده حلو شديد)
قال (دي مزرعة واحد صحبي) و عاين شاف البنات بعيدين شوية ، قال ليها بي همس (لدن محتاجة تغيير جو قبل ما تبدا العلاج)
ريمي اتذكرت انو بعد يومين حيبدو ليها العلاج .. قالت بي حزن (انا خايفة عليها)
قال (ماتخافي حتبقى كويسة) و ناداهم (لدن .. لجين .. يلا نفرش هنا)
فرشو و ختو الحاجات الكان جايبها وليد و بقو يتمشو في المزرعة و لدن ولجين مرة يجرو و مرة يتشاكلو ومرة يلعبو ....
و بعد شوية رجعو قعدو للفطور ، ريمي بتطلع في السندوتشات من الكيس حست انو لدن واقفة و بتحدق فيها بصورة غريبة ..قالت (لدن .. مالك بتعايني لي كده؟)
لدن عاينت لي وليد .. و سكتت ... ريمي افتكرتها عاوزة حاجة و ماقادرة تقول قدامو .. سحبتها من يدها وقالت (كلميني في أضاني)
لدن قالت بي صوت واطي وهي بتأشر على وليد (ليه ده ما كان هو بابا؟)
ريمي اتحرجت و عاينت لي وليد لقتو ما بعاين ليهم .. افتكرتو ما سمع ، و قالت بي همس (هشششش .. اسكتي خالص)
لدن
ختت يدها في خشمها وقالت (حاضر)
و فجأة وليد قام من الأرض .. و بقى يتمشى و هو بفكر ... و فجأة جا راجع .. و يدو ورا ضهرو .... قعد قصاد ريمي وعاين ليها جوة عيونها و بي يدو الكانت ورا ضهرو مد ليها وردة و قال (تسمحي لي أبقى بابا؟)
ريمي شهقت و قالت (وليييييد)
وليد شعر انو اتهور ، لكن فجأة البنات صرخو و بقو ينططو .... وليد قعد يضحك وقال (عشان خاطر فرحتهم دي ما تكسفيني)
ريمي شالت الوردة و قالت (بس انت عارف .. انو....) و ماقدرت تكمل ...
هو فهمها.. و قال (لو ده قدرنا ... مافي زول يقدر يمنعو)
......
#ريمي ليها ساعات مقبلة على الحيطة و بتبكي ، و عزيزة كل شوية تجي عليها و تقول (يابتي ماتعملي في روحك كده ، المهم انك ناجحة) وريمي مابترد...
جا حاتم و شايل البارد و الحلاوة و عزيزة كلمتو انها منهارة ، و كلمها تناديها و فعلا جات و أقنعها انها تعتبر عبقرية بالنسبة للظروف الامتحنت فيها ، و كمان أقنعها انها ما تيأس و تدخل الجامعة حسب نسبتها و تتفوق في الكلية الحتدخلها ، و وعدها انو حيقيف معاها .... وحيسافر الخرطوم وحيرجع مرة تانية بعد فترة ......
........
و مرت الأيام .. و ريمي جابت البت التانية .. و نفس الحصل في المرة الأولى اتكرر معاها و ماقدرت تقتنع انها ام و دي بتها ، و عزيزة بقت ليهم أمهم التلاتة ...
الباب دق ، مشت فتحتو عزيزة لقتها مرة تخييينة في الخمسين محننة و قاشرة بي توب توتل و لابسة دهب كتير .. و قالت (اسمعي يا عزيزة .. كلمي بتك قولي ليها راجلي جا بالسلامة، لكن محتاج للراحة و أنا دايراهو يكون بالو مرتاح من جوطة الشفع و العيال)
عزيزة استنتجت انها رابحة ، و فعلا كانت هي، جات مع مصطفى من الخرطوم بعد العلاج اكتمل ، و سمعت انو ريمي ولدت للمرة التانية ، و الخبر ده جننها خصوصا انها ما ولدت قبل كده .. و طوالي جات عليهم بعد ما اجبرت مصطفى يطلقها ...
عزيزة قالت (يا مرة هوي جوطة شنو مش ديل عيالو هو؟)
رابحة قالت (عيالو مافي زول مغالطك ، لكن الراجل خلاص عاف بتك و طلقها)
عزيزة (وهو كان راجل صحي ما يجي هنا ويقول كلامو ده، مالو برسل لينا النسوان)
رابحة انفعلت و قالت بي صوت عالي (هيييي و تاني هيييي نسوان ما لاقيات راجل يلمكن و كمان بتطولن في لسانكن ، انا كنت حانة عليكن و قلت أخلي ليكن بيتي ده تقعدن فيهو لكن وقت جابت ليها قلة أدب... بكرة دي بيتي يفضى لي)
عزيزة لزت الباب بي قوة دايرة تقفلو ، لكن رابحة ثبتتو وقالت (يا ولية احترمي نفسك بتقفلي الباب في وشي) و رفعت يدها دايرة تضربها لكن فجأة الضربة جات في زول تاني دخل بيناتهم و قال (ياخوانا صلو على النبي) ...
كان واحد جا ماري بالطريق و شاف الشكلة و بي صعوبة قدر يفكهم من بعض .. و رابحة مشت و عزيزة دخلت البيت و أول شي عملتو اتصلت على حاتم ..... و طلبت منو المساعدة .....
...
حاتم اقنعهم يرفعو دعوة نفقة على مصطفى ، و ده الحصل لكن المحكمة طلعت ليهم نفقة ضئيلة بناء على انو ماعندو أملاك ، لكن لمن اتحسبت نفقة الشهور الفاتت طلع ليهم مبلغ كويس ...
و بالعندهم ده ، شالو كل حاجاتهم ... و سافرو الخرطوم ... عشان يبدو حياة جديدة هناك ... و ريمي تستعد لمرحلة جديدة من حياتها ... مرحلة الجامعة ...............
يتبع....
الجزء 18
بقلم: رحمات صالح
الجزء 18
#صباح_السبت ريمي قامت بي صعوبة لأنها طول الليل ماقدرت تنوم و بتفكر في وليد و طلبو .. على قدر حبها الكبير ليهو و على قدر حبو ليها لكن كانت حاسة انو اتسرع .. لأنها ماعارفاهو اتشاكل مع صفاء و كمان كانت حاسة انها مجرد شفقة منو على لدن و يمكن عليها هي كمان ، عشان كده قررت بينها و بين نفسها انها ترفض لو هو كرر الطلب مرة تانية ...
لبست أقرب لبسة لقتها بدون ما تختار بي عناية ، و شالت شنطتها و طلعت انتظرت فيصل في الشارع ...
(صباح القشطة ياقشطة.. يلا أركبي)
قالت (فيصل عليك الله ما تقول لي الكلام ده) و ركبت وقفلت الباب
فيصل قال (اذا انتي ما اتقال ليك كده يتقال لمنو بس)
ريمي سكتت و بقت تعاين برة بالشباك .. و فيصل اتحرك و هو بقول (تعرفي يا ريمي .. أنا خلاص ما عندي صبر أكتر ، كلها كم يوم ارتب حالي و أكلم اهلي وأجي أخطبك )
ريمي عاينت ليهو بي طرف عينها وقالت (ياسلام؟؟؟!! واثق جدا اني حأرضى)
قال (حترضي .. انا متأكد ، اصلا ما حتلقي زول يحبك قدري)؟
ريمي قالت بي زهج (عليك الله يافيصل خليني في حالي براي قافلة معاي)
سكت .. و بلع ريقو و حاول يبدو طبيعي .. و قال (ااااخ اتذكرت .. لا حول ولاقوة الا بالله)
قالت (مالك)
فيصل (عندي اخووي ود عمي لزم جابوهو من عطبرة بالإسعاف بي ذبحة ، ياخ زول شاب و حيات الله قدري كده... امس مشيت شفتو لكن الليلة مع الشغل ما بقدر ، و أهلنا ناس البلد ديل لواميين لوم)
قالت بي بساطة (خلاص اتصل تلفون. و الله يشفيهو)
قال (كدي شيلي موبايلي ده طلعي لي رقم مكتوب بي اسم عمي الفاتح و اتصلي عليهو.. عشان سايق و كده)
ريمي حست انو بختلق في موضوع لكن ما فهمت هو عاوز يصل لشنو ... شالت الموبايل حقو و طلعت الرقم و اتصلت لكن جاها تنبيه انو مافي رصيد .. (ماعندك رصيد)
قال (اااخ .. صاح ماعندي ، عليك الله اتصلي لي من موبايلك)
قالت بي زهج (فيصل لمن تلقى محل رصيد اقيف حول ، و اتصل من موبايلك)
قال (صعب اقيف براك شايفة الشارع زحمة كيف)
بي زهج طلعت موبايلها و اتصلت و أدتو ، وهو بقى يسلم و يسأل من الناس واحد واحد .. و كتر الكلام لغاية ما وصلو المحل و ريمي ما نزلت منتظرة موبايلها .. لكن وهو لسه بتكلم أشر ليها تنزل لأنو واقف في الطريق .. و أول ما نزلت اتحرك و وقف بعييد وسجل عندها رقم .. و فتح الواتساب حقها و رسل منو للرقم .. و جاهو الرد ... و بقى يرسل و الرقم يرد ... و بعد المحادثة تمت حذفها و حذف الرقم السجلو ....
...
..
# الليلة أول يوم ليها في الجامعة .. ما كانت خايفة بالعكس كانت فرحانة رغم انها مارغبتها ،لكن كانت متفاءلة و حاسة انها أخيرا حققت حلمها و طلعت من البلد و دخلت عالم جديد .. عالم ماعارفة عنو اي شي لكن ما عاوزة ترجع لي حياتها الزمان بي أي صورة ...
لبست اسكيرت بني مع بلوزة لونها ابيض موردة بالبني .. كانت من اختيار أميرة زوجة حاتم العرفهم عليها ووقفت معاهم لغاية ما لقو بيت صغير اجروهو و سكنو فيهو و ساعدت ريمي في تجهيزات الجامعة و هدت ليها كم لبسة و شنطة من عندها .......
دخلت الجامعة و هي ماعارفة تمشي على وين وفي نفس الوقت ما حابة تسأل ، بقت لافة و بتفتش عن حاجة تدلها على قاعتها ، لكن بدون فايدة .. بعد تعبت قعدت بي يأس و هي بتفكر ترتاح وتقوم تلف تاني لأنو الجامعة كبيرة شديد و الناس الفيها كتار ....
(لو سمحتي يا أخت)
ريمي رفعت راسها وقالت (أنا؟؟)
قالت (أيوة انتي .. أنا بفتش عن قاعة سنة أولى كلية العلوم الإدارية)
ريمي ضحكت وقالت (اقعدي نرتاح شوية و نقوم نفتش سوى)
البت ضحكت معاها و قالت (ماتقولي لي انتي برضو جديدة)
ريمي (و لي ساعة بفتش ههههه)
البت قعدت و قالت (اسمك منو ؟)
قالت (ريمي)
ردت (و أنا اسمي صفاء)
....
..
#لجين دخلت المطبخ لقت عزيزة واقفة بتقطع في خضار ، طلعت في الكرسي و قالت (امي امي .. اقول ليك ده؟؟)
عزيزة (قولي)
لجين (لكن ماتكلمي ريمي اني كلمتك)
عزيزة ختت السكينة و قالت باهتمام (اها .. قولي)
لجين (امس عمو وليد في الرحلة .. قطع ليها وردة .. و ..) ختت يدها في خشمها بي خجل
عزيزة نهرتها (يابت كملي ما تشحتفي لي روحي)
لجين (و .. و .. قال ليها ... كلام كده .. معناهو انو .. عاوز يعرسها، و حلفها كمان)
عزيزة بدون تفكير زغردت (أيوووووي يوووووووي يوووي... خبر السروووور خبر السرور)
لدن جات جارية وقالت (في شنو)
لجين قالت (ريمي حتعرس عمو وليد)
لدن بي فرح (يعني حيبقى أبونا ؟ .. انا فرحانة شديد)
عزيزة قالت (العجب انا من الفرحة لمن الوقفة غلبتني)
لجين قالت (زي ما كلمتك يا عزوزة اووع تكلميها اني كلمتك .. بتضبحني)
.....
وليد قاعد في البيت مقلق .. اليوم السبت ماعندو شغل ، و كمان حاسي انو بقى لو ما اتكلم معاها و لا شافها ما بكون مرتاح ... قال يطلع الشارع يقعد شوية ، وهو طالع لاقى أبوهو في الحوش جاي من برة وشايل أكياس فيها حاجات للبيت .. سلم عليهو (ابوي كيفك)
أبوهو م
ا رد عليهو .. وليد افتكرو ما سمعو و قرب منو داير يشيل منو الأكياس لكن أبوهو زحاها منو دلالة على الزعل ... ودخل جوة ...
وليد دخل وراهو و هو بقول (في شنو يا أبوي انت لسه زعلان مني؟)
مارد عليهو ... وليد قال (يا أبوي المواضيع دي قسمة ونصيب)
أبوهو خت الحاجات في التربيزة و قعد و قال بي جدية تخوف (أقعد هنا)
وليد قعد ، و أبوهو قال (أنا يوم قلت ليك يا وليد داير أخطب ليك قريبتك .. و انت أبيت ، و براااك جيت قلت لي يا أبوي انا داير وحدة تانية ، و أنا عشان خاطرك قلت ليك مافي مشكلة نعرس ليك البت الانت اخترتها .... حصل و لا ما حصل؟)
وليد (حصل)
(بعد خطبتها ليك ، و بقينا على العرس تجي توطي راسي قدام أهلها؟ ينفع كده؟)
وليد قال (لكن ... يا ابوي .... انا ما مرتاح معاها .. و ....)
ابوهو قال (انا لف و دوران مابنفع معاي ، ابقى راجل قدر كلمتك ... نهاية الشهر العرس ده يتم .. و الا ... )
وليد بسرعة (لا عليك الله ماتقولها ...)
ابوهو قام من سكات و قال قبل ما يدخل غرفتو (امشي راضي خطيبتك عشان تبدو تجهزو للعرس ، مافي وقت)
وليد شعر انو الدنيا بتلف في عيونو ... اول شي فكر فيهو انو شال موبايلو و اتصل على ريمي و قال (ريمي .. انتي وين؟)
....
..
(ريمي .. انتي وين ؟.... من قبيل بفتش عليك)
ريمي اتلفتت وقالت (صفاء ؟؟ انا كنت في المكتبة بقرا ..)
صفاء جرتها من يدها وقالت (أرح نفطر .. و بطلي قرايتك الكتيرة دي ، نحن يادوب لينا شهرين في الجامعة دي ، بدري على القراية)
ريمي ضحكت و قالت (و هي الجامعة فيها شنو غير القراية)
صفاء (يابتي انتي حتشليني ... ارح ارح و انا اوريك فيها شنو .. لمن تشوفي المزز الفي الكافتيريا حتنسي ابو القراية زاتو)
ريمي قالت بي جدية غريبة (لو سمحتي يا صفاء .. انا ما لي في المواضيع دي)
صفاء قالت (يابت انا بهظر مالك قلبتيها جد كده)
ريمي انتبهت لي نفسها و قالت (طيب يلا)
مشو الكافتيريا ، و صفاء سبقت ريمي على الكاشير كانت حاسة انو وضعها المادي على قدرها عشان كده ما حبت تخليها تشتري الفطور ، و أثناء ما ريمي واقفة منتظرة صفاء جا ولد ماري و خبط ليها شنطتها بي قوة لمن وقعت منها في الأرض ، دنقرت ترفعها جا واحد تاني عفصها و عمل روحو واقف و ما منتبه .. ريمي قالت ليهو (لو سمحت .. ابعد رجلك من شنطتي)
الولد عاين تحت و قال بي حركة مسرحية (أووبس .. ما انتبهت سوري)
ريمي اتغاظت لكن اتمالكت أعصابها ، و هو ما راضي يزح ، بقت تجر في الشنطة من تحت رجلو ... لمن ماقدرت قالت (هيي انت .. حتزح و لا أفرج فيك الناس)
الولد الأول الرمى الشنطة قال (هههاااااي البرلومات الزيك كانت الحركة دي بتبكيهم ، لكن شكلك برلومة نافشة ريشك)
بي عنف و غضب سحبت شنطتها من تحت الولد وهو لسه واقف و بضحك فيها مع صحبو ، و فتحت الشنطة و هو براقبها ماعارفها حتطلع شنو ، و هي براحة سحبت شي ، وبي حركة مفاجئة بخت ليهو ريحة في عيونو ... الولد صرخ (اااااااخ)
جا ولد تالت ماشي عليهم بي سرعة و الغضب مالي وشو ، و مسك الولد الكان عافص الشنطة من لياقة قميصو داير يضربو وقال (عمل ليك شنو الحيوان ده؟)
ريمي قالت (شكرا ليك انا بعرف اخد حقي براي) ومشت خلتهم التلاتة واقفين يعاينو ليها ......
صفاء جابت السندوتشات ومشو قعدو في مسبطة ، و ريمي حكت ليها الحصل و بقو يضحكو و صفاء قالت (أتاريك قوية يابت ، دي لو انا كان بكيت زي ما قال الولد هههههه)
فجأة ظهر قدامهم الولد الجا يدافع عنها ، وقال (أهنيك على شجاعتك ... لكن اسمعي نصيحتي انا زول قديم في الجامعة دي .. الأولاد ديل تاني لو شفتيهم في مكان ابعدي منهم ، ديل عصابة عديل و مجننين البنات جن)
ريمي قالت (أنا ما بخاف من ولد)
قال (ما تخافي بس أعملي حسابك) و غير اسلوبو و قال بي مرح (مافي أي عزومة و لا اتفضل بي مناسبة الدور البطولي العملتو معاك؟)
ريمي قالت (والله ما شايفاك عملت شي .. براي الاخدت حقي)
صفاء لكزتها و قالت بي احراج (ههه اتفضل اتفضل)
قعد قصادهم في الواطة وقال (أهو اتفضلتا)
ريمي قالت (انت عاوز شنو)
قال (صراحة .. عجبني موقفك و ياريت اتعرف عليك .. آآآآ.. اقصد عليكم) وقال (انا أخوكم وليد .. في سنة رابعة)
صفاء قالت (اهلين يا وليد .. انا صفاء .. و دي ريمي)
قال وهو بعاين لي ريمي (الله .. اسمك جميل)
صفاء عوجت خشمها براحة و قالت في نفسها : و أنا هنا طرطور؟...
.....
..
#ريمي طلعت من المحل و قالت لي فيصل (أنت امشي .. انا عندي مشوار)
فيصل قال (ماشة وين ممكن أنزلك في طريقي)
قالت (ماشة شارع المطار ..)
فيصل (يلا أركبي بوصلك)
و ركبت و هو اتحرك لغاية ماوصلت مكان معين ، قالت (بس نزلني هنا)
نزلت و مشت و هو بعد مسافة مشى وراها براحة لمن شافها دخلت مطعم وقعدت ، بقى يعاين ليها من ورا القزاز ... و بعد شوية شاف وليد جا و سلم عليها و قعد ....
طوالي شال موبايلو اتصل ، وقال (ياااااهو زولك زاااتو قاعد معاها ... اااه قلبي ماقادر ، ريمي حبيبتي حتتخطف مني ،
ارجوك ابعدي الزول ده عننا قبل ما يشيلها مني)
صفاء نهرتو (يا زول أجمد ده شنو .... قلت لي قاعد معاها ؟ طيييب يا وليد طيييب) وقفلت الخط بدون سلام ....
....
وليد فتح اول زرارة من القميص بي ضيق ، ريمي سألتو (مالك متضايق)
قال (شوية مشاكل في البيت ، المهم .. لدن كيف؟)
قالت (الحمد لله بخير ، الله يهون بكرة حنبدا العلاج....)
وليد قال (ريمي .. ما رديتي علي ........)
ريمي فهمتو لكن اتهربت و قالت (بخصوص شنو؟)
وليد فجأة جا على بالو كلام أبوهو ، و قال بي ضيق (ما في شي)
ريمي اتضايقت من انسحابو ، و قالت (عارف ما رديت ليه، لأنك لسه متردد ، و انا ما بسمح لي زول يشفق علي و لا على لدن .... و أحسن شي نفضل أصدقاء كده ، و لو انت ما بتقدر تحافظ على الصداقة دي .. أحسن نبعد زي ما كنا بعيدين)
وليد (ريمي انا مابشفق على زول انا جد بحبك .. مهما كنا قريبين ولا بعيدين انت في قلبي ، بحبك .. فاهمة يعني شنو بحبك)
ريمي دنقرت عشان ما يشوف الدمعة النزلت من عينها .. و هو ما كان حيتحمل يشوفها ، و ماصدق انو موبايلو رن عشان يلقى شي يتهرب بيهو من دموعها ... رد (أيوة منو معاي)
جاهو صوت أنثوي (ما مهم انا منو ، لكن اعرف انو حبيبتك القاعد معاها دي اكتر انسانة حقيرة في الدنيا ، لفت على أبو عيالي بيعتو القدامو و الوراهو و عشمتو انها حتتزوجو ، و قبل ماترد و لا تقول علي كذابة افتح الواتساب حتلقى اسكرين لي كلامها مع راجلي)
وليد بي يد مرتجفة فتح الواتس .. لقى رسالة من رقم غريب .. فتح الصورة ... و قرا الكلام ....... و بعدها ...... لقى نفسو ما شايف قدامو ....... و بي كل بساطة وقف و عاوز يمشي ... ريمي نادتو لمن شافت وشو متغير (وليد في شنو و ماشي وين؟)
قال بي صوت مخنوق (مافي شي .. بس مشكلة في البيت .. مع السلامة !)
و قبل ما يمشي اتلفت عليها تاني و قال (و كلامك سليم ..... أحسن نبعد)
.....
...
أصعب المواقف .. حينما يكون الصمت هو ثاني اختيارين أولهما أن تؤذي من تحب.
ما أقسى أن تواجه مرين .. لا حلو معهما
إما أن تبقى .. فتكن قاتلا 💔
أو أن تذهب ... فتصبح مقتولا 💔💔
يتبع.....
الجزء 19
بقلم: رحمات صالح
الجزء 19
#ريمي طلعت من قاعة الامتحان و هي زعلانة و طوالي فتحت شنطتها و طلعت الورق و بقت تفتش ، صفاء طلعت وراها وقالت (ياخ ماتراجعي خلاص الحصل حصل)
ريمي قالت (لكن أنا ما اشتغلت كويس ، عندي سؤال ما حليتو كويس خايفة يكون غلط)
صفاء ضحكت وقالت بي تريقة (ههههه سؤاااال كامل ما حليتيهو كويس هههه أنا ال8 أسئلة ما حليتهم كويس يابت خليها على الله و ارح الليلة بمناسبة نهاية الامتحانات نطلع نفطر برة)
ريمي قالت (عليك الله يا صفاء خليني بس ، ماعندي نفس، أنا كان نفسي اقفل المادة دي)
صفاء قالت بي غيظ (هبلة بس) و فجأة لكزتها وقالت (شوفي شوفي داك منو)
ريمي عملت نفسها ما شايفة وقالت (منو)
صفاء قالت (بس بس ، شكلو جاي علينا)
وليد سلم عليهم وقال (مالو الريم زعلان كده ، ما اشتغلتي كويس ولاشنو)
ريمي قالت باختصار (الحمدلله مابطال)
صفاء شهقت (ما بطال ؟؟!! شوووف البت حسي كانت عاملة لي مناحة بي جاي، عشان سؤال واحد ما حلتو كويس)
وليد مسك منها الورق وقال (في شنو ما حليتيهو كويس)
ريمي قالت (افتح الصفحة التانية ، الجدول ده جابوهو لينا معكوس ..)
وليد سأل (وانتي اشتغلتيهو كيف)
ريمي طلعت قلم و بدت تأشر في الورقة (كتبت دي هنا ، و دي هنا)
وليد قفل الورقة و قال (مبروك كده انتي صح)
ريمي قالت بي فرحة (متأكد؟)
وليد اتبسط من تجاوبها معاهو لأنو طول ال3 شهور الفاتو هو بحاول يقرب منها وهي خالص ما مدياهو فرصة .. وعرف انو القراية دي أحسن مدخل ممكن يدخل ليها منو ........
قال (متأكد مية في المية ، لكن كان لازم تمري على المرجع الكبير في المكتبة ، الشيت ده ما كفاية ..
ريمي قالت (قريتو كلو .. و لخصتو كمان، اوريك الملخص)
قال بي ابتسامة (وريني)
صفاء اتأففت و قالت (اوووفف معقولة ياجماعة بعد ما انتهينا من الامتحانات انتو ليه في سيرة القراية)
وليد (انتي فاكرة نفسك اتخرجتي ؟ ده بالنسبة ليكم يادوب السمستر الأول في سنة الأولى)
و اتلفت على ريمي وقال (أنا جعان ، يلا الكافتيريا نقعد و نشوف الملخص بتاعك)
ريمي فهمتو داير يصل لشنو .. لكن قالت (طيب يلا)
صفاء فرحت بي عرض وليد .. استغلت الموقف وقالت (يلا نطلع برة الجامعة دي.. رايكم شنو)
وليد بي حماس (يلا ... عندي ليكم مطعم حيعجبكم شديد)
....
بعد وصلو وليد خالص ما جاب سيرة للملخص ، و بدا يتكلم عن نفسو وقال (أنا طبعا ولد واحدو عندي أخت قدركم كده اسمها أريج .. أمي متوفية الله يرحمها... وانتي يا ريمي عندك أخوان؟)
ريمي هزت راسها بدون ما تتكلم ، و وليد قال (خلاص اعتبريني أخوك)
ريمي ارتاحت للكلمة دي ، و بعدها بقت قادرة تتونس معاهو بي راحتها .. وهنا وليد اتأكد انها بتتهرب من اي علاقة عاطفية و قرر ما يضغط عليها تاني ....
قعدو كتير و اتونسو في مواضيع مختلفة ، و كل شوية وليد بحس انو أعجب بيها أكتر بي طريقة تفكيرها الكانت سابقة سنها ، أما صفاء طول القعدة كانت حاسة انها مهمشة...
....
...
#ريمي رجعت البيت و هي شايفة الدنيا لونها رمادي ، باهتة .. و كئيبة و ماليها ولا طعم و لا لون .. و جواها خوف غريب ، زي الزول لمن يكون تاكل على حاجة و يزحوها منو وفجأة و يحاول يثبت نفسو عشان مايقع ، وليد كان مصبرها على مرض لدن و واقف معاها ، و لمن فجأة و بدون مقدمات انسحب .. حست انها حتقع وقعة جامدة ، لو ما لحقت نفسها و ثبتتها ...
أول ما دخلت البيت لقت أمها و البنات بتغامزو ، و بسكتو في بعض .. عاينت ليهم بي برود و ما سألت ... و قبل ما تدخل غرفتها لجين قالت (دي مالا جاية صارة وشها كده)
عزيزة قالت (ريمي تعالي اقعدي معانا شوية ، عاملة شاي بالنعناع سمح خلاص ، و ورينا أخبارك)
ريمي قالت (تعبانة يا ماما عاوزة أنوم بس)
عزيزة ألحت عليها لأنها ما كانت قادرة تصبر على خبر انو وليد طلبها في الرحلة ، و لجين حست بيها حتتكلم بقت تقول من بين أسنانها (قالت ليك تعبااانة تعبانة)
عزيزة ضربتها براحة في يدها وقالت (أسكتي ، خلينا النعرف أخبارها شنو)
لدن ختت يدينها في خشمها و منعت ضحكتها الطلعت غصبا عنها ... و ريمي عاينت ليهم التلاتة و حست انهم داسين شي ... جات قعدت وقالت (مالكم تتوشوشو و تتغامزو في شنو)
عزيزة طوالي قالت (كدي فرحينا معاك سمعت لي خبر سمح)
ريمي حست بالطعنة بتتجدد جوة قلبها ، و طوالي وقفت و قالت (مافي أي خبر ، و الموضوع القالوهو ليك ده منتهي) ....
عاينو ليها لمن اختفت ، و لجين قالت (مالا؟)
عزيزة حست بيها متألمة ، سكتت و هي بتقول في سرها : الله يفرح قلبك يابتي ...
....
..
#صفاء وريمي راجعين على بيوتهم و راكبين ركشة و طول الطريق كانت صفاء بتتكلم و ريمي سرحانة ، قالت (يابت أنا ساعة بتكلم وانتي مامعاي.. اوع يكون .... الفي بالي)
ريمي صرت وشها وقالت (صفاء لو سمحتي)
صفاء قالت (بت معقدة خلاص .. يا ساتر منك)
ريمي رجعت تسرح تاني و هي حاسة انو قلبها بدا يدق ، و انها فعلا اتولدت من جديد و الحياة بدت تبتسم ليها و لأ
ول مرة تعرف الشعور الجميل الهي حاسة بيهو ده ......
لمن وصلت البيت كانت نفسها تحكي لي امها عن وليد و الحصل الليلة ، لكن اول ما دخلت و سمعت صراخ لجين العمرها 10 شهور اتذكرت واقعها و بدت تصحى من الحلم الكان لسه ما اكتمل و لا شافت فيهو شي .....
عدت الأيام و كل يوم وليد بتقرب منها اكتر و كان كل مرة بفتش الأسلوب البخليها ترتاح ليهو .. و هي شوية شوية بدت تتعلق بيهو و تقرب منو ، و صفاء كانت ملاحظة الشعور الاتولد بيناتهم و كل ما تواجه ريمي تنفي تماما ... لكن هي كانت واثقة انو في شي خفي بيناتهم ....
.....
..
#وليد قاعد في مكتبو و بهز القلم بي توتر و ماعارف يشتغل شي ، و ماعارف حتى هو بكتب في شنو .. و كل ما يحاول يركز في شغلو تجي على بالو وريمي .. وللمرة الألف يرجع لي رسالة الواتس يفتش عن شي غلط و ما يلقى ... حتى رقمها واضح . و صورة البروفايل و الحالة كلهم مطابقين ليها ....
فتح المكالمات و اتصل على صحبة المكالمة لكن الرقم مقفول من امس ... بعد ما زهج شال الموبايل قفلو و ختاهو جوة الدرج ، و قام طلع من الشغل ، و ركب العربية وانطلق بأقصى سرعة ، و ما وقف الا قدام بيت صفاء ....
ضرب الجرس و طلب ينادوها ليهو ... وهي لمن لقتو جاها لغاية عندها عرفت انو خطتها نجحت ، طلعت ليهو و هي راسمة على وشها ملامح الزعل و متوقعاهو يراضيها ، لكن هو قال بي أسلوب حاد (مش العرس الدايرنو انتي و ابوي ... بتمو ليكم) ورفع ليها أصبعو في وشها بي تهديد و قال (لكن ياصفاء اقسم بالله تاني تدخلي ابوي في حاجة بيني و بينك أوريك شي عمرك ما شفتيهو ، مفهوم؟)
و مشى بدون ما يزيد كلمة وهي واقفة بتعاين ليهو مذهولة ، و لو ما تهديدو ده كانت فعلا حترجع تكلم ابوهو ، لكن كل العملتو انها اكتفت بالسكوت خصوصا بعد ما اتأكدت انو خطتها نجحت ...... و المهم من الموضوع ده كلو انو خلاص .... حيتزوجها أخيرا .....
......
..
#وليد وقف جنب باب القاعة و هو بفتش بين الناس الطالعين من جوة ، و أول ما شاف صفاء ابتسم ، وهي ماصدقت انو ابتسم ليها اخيرا ، لكن احبطت لمن سألها و اللهفة باينة في عيونو (ريمي ما جات؟)
قالت بي برود (ماجات)
قال بي قلق (برضو الليلة ماجات ؟ غريبة ما من عوايدها تغيب 3 ايام ورا بعض ، ماعندك ليها رقم و لا تعرفي وصف بينهم؟)
صفاء قالت بي غيظ (مابعرف عنها أي شي)
وليد استغرب (مش انتي صحبتها الوحيدة؟)
قالت (ريمي دي شخصية غامضة، و ماعندها موبايل و لا راضية تديني رقم أمها ، و لا حتى بعرفها ساكنة وين)
وليد قال (و بعدين .. انا قلقت عليها كتير)
صفاء قالت (ياها دي وراك)
وليد اتلفت بي لهفة ، وقال (ريمي)
ريمي قالت (يا الله ! المحاضرة فاتتني؟)
وليد قال (انتي وين الأيام الفاتت)
قالت بارتباك (مرهقة شوية) و مشت من جنبهم بسرعة ، لكن وليد لمن شعر انو عندها مشكلة جا وراها وقال (ريمي ، تعالي نقعد في أي مكان نتكلم شوية)
قالت (وليد مافي شي نتكلم فيهو ، عن اذنك انا ماشة البيت)
وليد قال بي نهرة (ما على كيفك ، و بعدين انتي ما حاسة بي روحك بتعملي معاي شنو ؟ يوم تقربي مني و يوم تنفري مني ، ياخ انا عشان أقدر أتقرب ليك ماخليت شي و ماعملتو ، لو عندك راي في شخصي قولي لي عديل ، لأنو انا تعبت منك خلاص)
ريمي صوتها اتخنق و قالت (و أنا يا وليد ما جيت الجامعة دي الا عشان الدراسة ، ومابفكر في أي شي تاني)
وليد قال بي انفعال (حتى الدراسة دي انا ما خليت مرجع و لا شيت و لا شرح و ما جبتو ليك ، ياخ أنا بقعد أقرا موادك عشان أجي أشرحها ليك .. بس انتي بتتهربي مني .. و انا لازم أعرف السبب .. حالا)
سكتت و شفايفها بدت ترتجف ، و هو أصر و قال (حالا)
ريمي قالت (لأنو .. انا ... انت ماعارف شي عني يا وليد) و الدمعة نزلت من عينها ...
وليد قال (أنا ما يهمني أي شي عنك ... أنا ..) سكت ، لكن بعدها شعر بي نفسو لازم ينطقها ... (بحبك .... من غير ما اعرف شي بحبك)
ريمي مسحت دمعتها و قالت (من غير ماتعرف شي؟)
وليد ابتسم ليها بي حنان و قال (و حياة ربي الخلق عيونك المدمعات ديل.... بحبببببك)❤❤♡♡♡♡
يتبع.....
الجزء 20
بقلم: رحمات صالح
الجزء 20
#بعد سنة ....
(شايفة الزهور الهناااااك ديك)
عاينت قدامها و ابتسمت ، وهو قال (انتي أجمل منهم)
سكتت ، و خجلت .. و هو اتلفت عليها و قال (تعرفي ، اول يوم شفتك رغم الموقف الاتقابلنا فيهو لكن حسيت انك أرق مخلوق في الدنيا ، بس عيونك فيها لمحة حزن ..)
عاينت ليهو و قالت (حزن؟)
قال (حتى الحزن فيك جميل و مخلي عيونك اجمل) و سكت شوية ، و قال بعد تردد (نفسي أعرف عنك أكتر)
انزعجت و قالت بضيق (عاوز تعرف شنو اكتر؟)
قال (أهو ده أول شي عاوز أعرفو .. ليه بتتضايقي كده لمن أسألك عن حياتك ،، طول الفترة الفاتت دي ما حصل كلمتيني عن حياتك ، نفسي أعرف عنك و عن أسرتك و عن كل شي .. )
قالت (أسرتي بسيطة جدا.. أنا وحيدة أمي زي ما انت عارف .. ربتني جدتي و اتوفت ، و أبوي مقيم في لندن و مابعرف عنو شي .. تاني عاوز تعرف شنو)
وليد حس انو ضغط عليها عشان كده قال بي مرح (يممممة من التكشيرة دي خوفتيني ... توووبة لو أسأل تاني)
ضحكت من قلبها ، و هو ضحك معاها و قال (بحب الضحكة الحلوة دي)
كانت حاسة انها أسعد إنسانة في اللحظة دي و نفسها الشعور الجواها ده يدوم و وليد يفضل ليها طول العمر ، لكن هي في قرارة نفسها عارفة انها ما حترتاح الا تكلمو بي كل شي ... عشان كده فجأة قررت انها حتكلمو و لو هو بحبها جد حيفضل معاها ... ولو ما بحبها احسن يبعد منها قبل ما تتعلق بيهو اكتر من كده......
(وليد) .. (ريمي)
ضحكو في لحظة وحدة وهي قالت (قول انت أول)
قال (بكرة وراك حاجة؟)
ما اتخيلت انو يكون متذكر التاريخ الاعلن فيهو حبو ليها ، ضحكت وقال (ههههه اشمعنى بكرة)
قال وهو عارفها كاشفاهو (اممم ساي بس ، نطلع اي مكان حاسي اني محتاج اغير جو)
قالت (اوووكي ، بكرة نطلع هههه نغير جو)
....
ريمي رجعت البيت وهي مقررة انها لازم تكلم أمها بي كل شي ، لأنها أول مرة تدس عنها شي ...
دخلت لقت عزيزة بتأكل في لدن و لجين بتلف حوالين السرير و هي بتصدر أصوات مزعجة ، قالت بي ضيق (ماعارفاك يا ماما انتي متحملة البت المزعجة دي كيف)
عزيزة قالت (اريتها كان طلعت رايقة زي اختها دي) و رفعت راسها عاينت لي ريمي وقالت (مالو الليلة وشك ده منور و عيونك ديل التقول فيهن كلام)
ريمي اتحرجت و قالت (كاشفاني للدرجة دي)
عزيزة قالت (كاشفاك و عارفاك من زمان بس قلت اخليك بي راحتك لمن تكلميني براك)
ريمي اتنحنحت وقالت (اسمو .. وليد ، اتخرج السنة دي من نفس كليتنا)
عزيزة قالت (يشهد الله اسمو زاااتو شرح لي قلبي .. اريتو يبقى من نصيبك لو فيهو الخير)
ريمي تمتمت بي همس (اميييين) و قامت و هي مقررة انها خلاص بكرة حتكلمو حتكلمو .....
.....
..
#عدت أيام صعبة على ريمي و عزيزة و لدن ، و حتى لجين .. كلهم كانو مقلقين من علاج لدن .. لأن العلاج في بدايتو متعب جدا ... لكن الدكتور طمنهم انو دي كلها مجرد تأثيرات جانبية لكن العلاج نفسو ماشي كويس و في استجابة كويسة .... و في الفترة دي ريمي كانت مرهقة نفسها في الشغل عشان توفر احتياجات البيت و كمان الايجار الكانت مفروض تدفعو لي وليد .. رغم الحصل بيناتهم ....
كانت لافة مع فيصل كالعادة ... ،تلفونها رن بي رقم مجهول .. ردت (ألو)
قالت (ريمي حبيبتي .. متذكرة صوتي و لا نسيتيني يا صحبتي)
ريمي بمجرد ما سمعت صوتها حست بي قبضة في قلبها حتى قبل ما تتذكر هي منو ، و بعد شوية اتذكرتها و قالت (صفاء؟)
ضحكت (ههههه حبيبتي والله .. ما بتقدري تنسيني .. و لا أنا ما ناسياك و تعبت عشان أجيب رقمك ده .. انتي صديقة عمري و مايهون علي أتزوج و ما أعزمك)
ريمي كانت بتفكر تقفل الخط .. لكن لقت نفسها بتسمع باقي الكلام (ريمي انتي معاي؟)
ريمي قالت (معاك ياصفاء)
صفاء (بكرة عرسي .. في صالة هابينيس ، ضروري ضروري تشرفيني .... .. طبعا نسيت اكلمك ، العريس بتعرفيهو ، وليد .... يلا باي اشوفك بكرة)
ريمي حست بي طعنة في معدتها و قلبها ... دنقرت و هي ماسكة معدتها و ختت راسها في طبلون العربية قدامها ... فيصل كان سامع وعرف انو الاتصلت هي صفاء لكن ما سمع باقي الكلام... قال بي قلق (ريمي .. ريمي .. مالك)
ريمي ما ردت بس بقت تئن بي صوت واطي (اااااااأاااه)
فيصل قلق شديد ... وقف العربية و هزاها من كتفها (ارفعي راسك .. و وريني مالك)
ريمي كانت حاسة انها حتنفجر ، و الضغوطات العليها كانت زي البلونة و مكالمة صفاء بقت ليها زي الدبوس الحيفجر كل شي جواها ......
رفعت راسها وقالت (قلبي يا فيصل .. واجعني شديد)
فيصل قلبو وجعو من كلمتها دي .... و شعر انو هو ماكان فاهم صاح لأنو الألم ده فعلا ألم زول مظلوم ...... قال بي عطف (أوصلك البيت)
اتكورت على نفسها مرة تاني و هزت راسها (لا)
قال (طيب عاوزة شنو)
قالت (اتحرك .. و أنا بوريك توصلني وين)
........
...
#ريميووليد قضو يوم أجمل مايكون .. و فيهو لمح ليها برغبتو بالزواج منها ، و هي حاولت تفتح الموضوع لكن هو ما سمع منها، و قال ليها ده يوم ذكرى ما يوم كل
ام ... و عدى اليوم على كده من غير ما تقول شي .....
اليوم التاني .. في الجامعة ، كانت قاعدة مع صحبتها الوحيدة صفاء .. كانت مبسوطة و حكت ليها عن يوم أمس و عن الكلام القالو ليها وليد .. و صفاء كانت النار بتحرق قلبها من جوة لأنها من أول لحظة شافت فيها وليد و هي بتتمنى يكون ليها لكن هو ما مديها أي اعتبار ...
في الأثناء دي رن موبايل ريمي ، و صفاء مراقباها .. و فجاة ريمي وقفت وهي مخلوعة وقالت (ماما انا جاية حالا) و مشت بخطوات سريعة و هي بتغالب دموعها النزلت ...
صفاء بقت جارية وراها (ريمي ... يابت في شنو .، اقيفي انا بتكلم معاك)
لمن ريمي وصلت الشارع فتحت شنطتها و اتأكدت انها معاها قروش كفاية ، حتى بعد داك أشرت لي أمجاد .. و ركبت و قبل ماتقفل الباب صفاء ركبت معاها ....
ريمي كانت ساكتة وصفاء ما بطلت سؤال ... و لمن و صلت الشارع البدخل لي بيتهم وقفت الأمجاد ، و قالت لي صفاء (انتي امشي و انا بعدين بتصل عليك)
و مشت بي رجلينها ، و هي ماعارفة انو .، صفاء نزلت .... و بقت ماشة وراها ............
....
....
#فيصل وقف بعد ما ريمي قالت ليهو يقيف و نزلت و هي حاسة نفسها ماقادرة تمشي من تقل الهم ... دقت الباب ... و اتفتح ... (ريمي ؟ اتفضلي اتفضلي)
قالت (أميرة .. انا مخنوقة .. حاسة اني بموت)
اميرة مسحت على قلب ريمي و قالت (بسم الله عليك ... ادخلي و فهميني براحة)
ريمي دخلت و اترمت على الكنبة و تكلت راسها و قالت و هي بتعاين فوق و دموعها نازلة حارة على خدودها (انا عملت شنو بس .. ليه بحصل معاي كده ... الدنيا دي تعبتني كتير)
أميرة قالت بي صوتها المطمن (حبوبتي الله يرحمها كانت بتقول : أي زول عندو كومين متساويات ، واحد بتاع فرح و واحد بتاع حزن .. لو اخدتي الأول كامل حتجي تاخدي التاني كامل ، ولو اخدتي شوية من هنا و شوية من هنا حترجعي تكملي داك .. فاهماني يا ريمي)
ريمي رفعت راسها و قالت (تفتكري أنا ممكن أشوف السعادة في يوم)
اميرة (و كمان انتي حتكوني أسعد زول في الدنيا لأنو كومك بتاع السعادة لسه كبير)
ريمي سحبت نفس عميق ، و أميرة لمن شافتها ارتاحت قامت جابت ليها عصير .. و اتعمدت تتاخر شوية عشان تديها فرصة تهدا ....
وبعد ما هدأت وشربت العصير ، براها بدت تتكلم ، و حكت ليها كل شي ... عن وليد و كيف ظهر تاني في حياتها ، و كيف قرب منها و فجأة انسحب بصورة غريبة بعد ما طلبها للزواج و بعد ما البنات اتعلقو بيهو .......
أميرة سكتت شوية ، فكرت و قالت (الموضوع ده وراهو صفاء .. ده أكيد .... و اكبر دليل هو الاتصال القبل شوية ده)
ريمي قالت (انا مافاهمة شي ، و لا يهمني افهم .. اصلا خلاص بكرة زواجهم)
اميرة قالت (معاك حق .. مافي فايدة .. بس اعرفي شي واحد ، انو حقك مابضيع و صفاء دي الله حينتقم ليك منها)
ريمي ختت راسها في ضهر الكنبة و غمضت عيونها .....
...
قل لأولئك الذين ألقت بهم الحياة في قاع المواجع
موتوا كمدا تحت أنقاض الأحزان
أو إصنعوا منها سلما يخرجكم إلى النور
.....
...
#ريمي بعد جات من الجامعة بالأمجاد و هي ماعارفة صفاء نزلت وراها ... دخلت البيت و هي منزعجة ، لقت عزيزة بتبكي و البنات جنبها، لدن بتبكي بي بكاها و لجين بتعاين ليها وهي مافاهمة شي .. ريمي ختت يدها في كتف امها و قالت (بتبكي على شنو انتي ..)
عزيزة قالت وهي بتبكي (وجعتني ليهو الموتة دي في الغربة براهو ، زووول جايب ليهو خبر مافي ...)
ريمي رغم انها حزنت لكن اخفت حزنها وقالت (والله دي حاجة هو الاتسبب فيها لي روحو .. و بعدين يا ماما انتي بتبكي على زول رمانا و باعنا ؟ حسي لو كنا نحن المتنا تفتكري كان زعل علينا ؟ عليك الله خلي طيبتك دي)
عزيزة قالت (يابتي ماتبقي قاسية المات ده ابووووك...) ورجعت تنتحب (ااااه عليك يا حسن المتا براك لا حبيب لا قريب)
ريمي قالت بي تردد (ماما ....... تفتكري هو اتزوج و جاب اولاد)
عزيزة هدات شوية وقالت (بري ما ظنيت .. لكن بتسألي لشنو)
ريمي قالت (يعني .. بقوول ..... يمكن .... نطلع لينا بي حاجة ، وقت ما نفعنا وهو حي يمكن ينفعنا بعد مات)
......
#صفاء بعد ماشافت ريمي دخلت، وعرفت بيتهم ... مشت للدكان القريب منهم و قالت لي سيد الدكان (بسأل من وحدة ساكنة هنا اسمها ريمي بتعرفها؟)
سيد الدكان طوالي أشر للبيت وقالت (اااااي دااااك بيتهم)
صفاء قالت (بصراحة عندي أخوي عاوز يخطبها و بنسأل عنها لأنو ما بنعرفها كويس ...)
سيد الدكان وقف بي اهتمام و قال بي طريقة زول بحب يعرف و ينقل الأخبار (النصيييحة كده ناس البيت ديل فوقهم شي كدي مااااياهو ... لا بمشو لي زول من الحلة و لا بدورو زول يجيهم ... و عندهم اطفال صغار عمر سنتين كدي و تلاتة سنين) و دنقر اتكل على يدينو وقال بي همس (هم بقولو انهم اخواتها لكن انا سمعت تحت تحت كدي انهم ... و العياذ بالله العياذ بالله ... بنات ريمي دي زاااااتها ، مع انها .... ما متزوجة ... اعوذ بالله)
صفاء فتحت عيونها لأقصى حد ، وقالت (إنت متأكد؟)
قا
ل (والله نحن ما بنحب نتكلم في أعراض الناس ، لكن ده البقولوهو ناس الحلة ديل جت عليهم)
صفاء ابتسمت بي خبث ... و قالت في نفسها :و أخيييرا عرفت سر غموضك يا ريمي ....... أمانة ما وقعتي معاي ، و مافي زول سمى عليك ..... !!!!!!!
يتبع....
الجزء 21
بقلم: رحمات صالح
الجزء 21
لااا لاااا ... ااااه
(ريمي .. ريمي)
فتحت عيونها على صوت أميرة و هي بتهزها من كتفها ، و قالت ليها (شكلك شفتي كابوس ، قومي و سمي بالله)
ريمي رفعت راسها وهي مخلوعة و قالت (الساعة كم ؟ شكلي نمت كتير)
أميرة قالت (الساعة 5 ، قلت أخليك ترتاحي شوية ، يلا قومي عشان تاكلي ليك لقمة معاي و تمشي البيت ، امك ماتقلق عليك)
ريمي قالت (ماعندي نفس) و قامت و رتبت طرحتها و طلعت بدون ما تستجيب لي أميرة البتناديها و تحلفها للغدا ...
طلعت من عندها بي حالة غير الدخلت بيها ، كانت مرتاحة و مطمنة و حاسة انو كل البحصل ليها ده فيهو خير ليها و وليد ربنا بعدو عنها لي سبب ، ركبت أمجاد و لمن وصلت ونزلت موبايلها رن ، كان فيصل .. عاينت للرقم و اتجاهلتو لأنها متوقعاهو عاوز يسأل منها وهي ماعندها ليهو أخلاق حاليا ... لكن هو اتصل مرتين تاني وهي بدت تقلق افتكرت في حاجة في الشغل ، ردت و هي طالعة في السلم (نعم يافيصل)
قال بي صوت متغير و مخنوق (ريمي ، داير أقابلك .. حسي طوالي)
ريمي قالت بي انفعال (ياخ والله يافيصل ما وقتك عليك الله سيبني في حالي و أفهم أنا ماااا ....)
قاطعها (ريمي لو سمحتي ، الموضوع ما بتعلق بي أنا ، في حاجة لازم تعرفيها)
قالت (ماااعاوزة أعرف أي شي أنا تعبانة و داخلة البيت أرتاح)
قال (حتى لو كان الموضوع بتعلق بي ... صفاء ... و .... وليد؟؟؟؟)
ريمي اتجمدت مكانها ، و قالت (قلت منوو ؟ انت بتعرفهم من وين ؟؟؟؟؟)
فيصل قال (أطلعي لي انا جاي عليك ، نقعد و بوريك كل شي)
ريمي قعدت مكانها في السلم ، ختت يدينها على وشها وغمضت ،، و فجأة جا على بالها موقف واحد ، موقف فيصل لمن كان بتكلم بي موبايلها و أخدو معاهو ، حست انو ليهو علاقة بالموضوع بس ما قدرت تربط بين الأحداث خصوصا انها ماعارفة انو وليد خلاها بي سبب اسكرين عنها....
....
..
#وليد خت يدو في راسو وقال (ده كلام شنو بس ، كيف عندها طفلتين ؟)
صفاء قالت و هي بتمسح في دمعة مزيفة (أنا كمان مصدومة أكتر منك ، دي أقرب صديقة لي و كنت بثق فيها شديد و ما مصدقة انها .... استغفر الله بس)
وليد رفع أصبعو في وشها و قال بي تهديد (إياك تقوليها ، ريمي أشرف منك انتي فاهمة؟)
صفاء قالت (على كيفك ، أنا كلمتك بالحاجة العرفتها بالصدفة) و كملت بي زعل (ولو ما مصدقني أنسسسى إني قلت شي و خليك على عماك، أنا كده عملت العلي)
وليد مسك أعصابو و قال وهو بحاول يكون أهدأ (آسف .. كملي و وريني عرفتي كيف)
قالت (كنا قاعدين سوى ، جاها تلفون و طلعت تجري و تبكي .. طلعت وراها و ركبت معاها و لمن وصلت شارع بيتهم نزلت خلتني و قالت لي انتي أمشي ، و بعد مشيت بي شوية قلبي شغلني عليها جيت راجعة ماعرفت البيت ، سألت بتاع الدكان ... قام كلمني بكل شي و قال لي أبعدي من البت دي لأنها .....)
وليد عاين ليها بي حدة وهو بحاول يخمن هي صادقة و لا بتكذب .. و بعدها قال (ان شاءالله تكوني بتكذبي يارب)
و مشى منها وهو ماعارف نفسو ناوي على شنو ، و بقى لافي من غير هدف في الجامعة و هو حاسي انو الدنيا بقت ضلام ، أسوأ شعور تكون معتبر زول دنيتك و باني عليهو كل حياتك و مستقبلك و تفكيرك و فجأة تكتشف انك بنيت حلمك على سراب ....
كان بنازع نفسو و يقول يمكن صفاء او الزول الكلمها بكذبو ، لكن في قرارة نفسو كان عارف اصلا و حاسي انها بتخفي شي ، و لو اتجاهل كل شي ما يقدر يتجاهل لمحة الحزن الفي عيونها .....
(وليد....)
اتلفت و قلبو بخفق ، لقاها هي فرحة عمرو و أجمل احلامو .. قال بي حزن (ريمي...)
قالت (مالك يا وليد ، وشك متغير كده)
سكت .. و اتهرب منها بي نظراتو ، لكن هي كررت سؤالها بي قلق (وليد ماتقلقني عليك في شنو)
كان نفسو يقول ليها انتي دنيتي لو فقدتك بضيع ، نفسو يوريها قدر شنو هو متعلق بيها و رابط مصيرو و حياتو بيها ، نفسو في اللحظة يبقى أقوى من كده و يحقق وعدو ليها قبل سنة لمن قال ليها أنا بحبك مهما يكون و من غير ما أعرف عنك شي .... لكن لقى نفسو بسألها ، سؤال مباشر ....
(ريمي .. إنتي عندك أطفال؟)
قالت بسرعة كأنها كانت منتظرة الفرصة دي (لدن ، و لجين)
شعر بي رعشة ماشة من راسو لي رجلينو ، و قال (و .. و ابوهم ؟؟ ...؟)
قالت وهي ماقادرة تقاوم دموعها (مافي .. أها لسه عند وعدك ؟ و لا....)
وليد سكت ، لأنو كان حاسي بالصدمة زي الصخرة الوقعت على راسو ... و هي فهمت سكوتو رفض ... لأنها من طريقة سؤالو فهمت انو ما حيتقبل الموضوع ده ، وحست انو سألها عشان تنفي ، ما عشان تبرر ......
مشت ... مشت من قدامو و طلعت من الجامعة ، و طلعت من حياتو كلها بدون ما تديهو فرصة يقول شي ، و لا يفهم شي.......
.......
....
ركبت العربية ، و قالت (قول .. أنا سامعاك)
(كده من غير سلام؟)
قالت (من غير أي سلام ، تعرف شنو عن صفاء و وليد)
قال وهو بفرك يدينو من التوتر و جبينو بتصبب عرق (أول شي دايرك تعرفي حاجة ، أنا .. أنا بحبك حب ما حباهو زول لي زول ، لي درجة
... مستعد أعمل أي شي قصاد انك تكوني لي .. و .. و .. كمان لي درجة اني ما بتحمل أشوفك في الحالة القبيل ديك .... تعرفي يا ريمي لمن قلتي انو قلبك واجعك حسيت بي سكين انغرست جواي قطعتني على اتنين ، و اتمنيت أشيل وجعك ده كلو أختو جواي ....)
ريمي قالت بي حدة (فيصل ... اختصر لي الكلام ده كلو ، و أديني الخلاصة بالله)
قال (أوعديني ماتزعلي مني)
قالت بي نهرة (فييييصل)
قال (حاضر حاضر .... الحصل انو ...) و بدا يحكي كل شي من لحظة اتصلت عليهو صفاء أول مرة ......
و بعد كمل كلامو ضحكت و قالت (ههههه ياهو وليد مابتغير ، بسمع و بصدق) وعاينت ليهو وقالت (عموما خليك عارف انو وليد ده من اللحظة دي ، ما بعني لي ولا شي .....) و فتحت الباب و قبل ماتنزل قالت (و ده ما بعني اني ممكن افكر فيك في يوم ، عشان كده أحمد ربك اني حأسامحك على العملتو و طلعني من راسك نهائي ..) و نزلت ... وهو بقى يقول بي صوت عالي (ريمي ... أقيفي ... لو طلعتك من راسي البطلعك من قلبي شنو ... ريمي اقيفي انا بحبك .... والله بحبك)
وقفت ... ورجعت .... ابتسم و جاهو أمل .... لكن هي قالت (البحب .. ما بيأذي ، و انت أذيتني.... سلام)
......
..
#عزيزة غلبت حيلة مع ريمي وهي بتقنع فيها ترجع الجامعة و ماتضيع مستقبلها ، لكن ريمي كانت رافضة تماما ، ورغم انها ما حكت لي امها بالتفاصيل لكن عزيزة فهمت انو وليد عرف بي موضوع زواجها الأول و سابها ......
و بعد مرور فترة ، طلعت ورثة ريمي من ابوها المرحوم "حسن الفاضل" ، و اشتروا الشقة ، و فرشوها بأجمل أثاث ، و رحلو فيها بعد ما سابو البيت المتواضع الكانو مأجرنو ، و سابو الحي الما كانو مرتاحين فيهو من كلام الناس ، و سابو كل شي بتعلق بي حياتهم القديمة .....
أما وليد بعد أخد من صفاء وصف بيت ريمي ، مشى و سأل وعرف انهم رحلو ، و ما عرف ليها طريق و كمان تلفونها اتقفل ، و سأل كتييير ... كل الناس السألهم اما بتهربو من الجواب ، او بقولو كلام ما حلو عنها ، أو انهم مابعرفوها اساسا
و بي كده وليد شبه اتأكد انو كلام صفاء صاح ، و رجع اعتذر ليها ... و قال ليها انو كان مصدوم و ما كان عاوز يصدق كده عنها ، و طبعا صفاء قبلت اعتذارو ... و وعدتو تقيف معاهو في صدمتو و تنسيهو ريمي .......
........
ريمي صرفت النظر عن الدراسة ، و بقت تتنقل من وظيفة لي وظيفة ، لغاية ما رست على وظيفتها الحالية ، الما كانت عاجبة أمها لكن هي كانت بالنسبة ليها وظيفة مناسبة ومربحة خصوصا انها ماعندها شهادة و لا مؤهلات اكاديمية.....
.....
......
البحب ما بيأذي ... و انت أذيتني
الجملة دي من عصر أمس بتدق في راسو زي الشاكوش .. مسك راسو بي قوة و قال (ااااخخخ)
و قام طلع من بيتو و ركب الشاحنة البسوقها ، و مشى وهو مصمم على شي لازم يعملو ويرضي بيهو ضميرو ، رغم انو خلاص فات الأوان ....
...
#وليد طلع من عند الحلاق و شكلو ما شكل عريس فرحان بي زواجو الليلة ، سمع واحد بناديهو (لو سمحت يا أخ وليد)
قال (أيوة...)
(أنا تعبت عشان أصل ليك ، المهم ، عاوزك في كلمتين لازم تسمعهم مني و أرضي بيهم ضميري)
وليد مسكو من كتفو وقال (طيب تعال معاي)
وليد ساقو و مشو قعدو في العربية ، و قال (اتفضل سامعك)
دنقر وقال (الاسكرين الوصلك ، بخصوص ريمي .....)
وليد كشر وشو وقال (انت ؟ انت الراجل الخدعتو ريمي صح؟)
فيصل قال (ياخي طيب اسمعني للاخر .. ماتبقى متسرع كل مرة)
وليد قال (أحكي ، سامعك)
.....
....
اليوم من الصباح ريمي كانت مع لدن في المستشفى عندها فحوصات عملتها ليها و قاعدة معاها منتظرين دورهم عشان يقابلو بيها الدكتور
ريمي كانت بتحاول تشغل نفسها عشان ما تتذكر انو الليلة زواج صفاء و وليد ، كانت نفسها اليوم ده يعدي و ينتهي و تخلص من الهم ده و تجبر نفسها تنسى وليد ، لكن .. قلبها كان أعند منها ، و حتى كل شي حوالينها كان بذكرها بيهو ، و اخر شي هو سؤال لدن لمن هزتها من يدها وقالت :
(ريمي ، انتي ليه زعلتي عمو وليد)
ريمي قالت (أنا زعلتو ؟ ليه بتقولي كده؟)
لدن قالت (لأنو بقى ما بفسحنا و ما بجينا في البيت الا لمن تكوني مافي)
ريمي اتلفتت عليها بي كل جسمها و قالت (قلتي شنووو؟ بجي في البيت ؟ و أنا مافي)
لدن ختت يدها في خشمها بعدما انتبهت و اتذكرت انو محذرهم ما يكلموها بي جيتو ، لكن ريمي قالت (أنا بسألك ، جاوبي بسرعة)
لدن ارتبكت و شدت على طرحتها الكانت ساترة راسها الخالي من الشعر ، من تأثير العلاج الكيماوي ... و بعد تردد قالت (و كمان ... أول يوم نزلت فيهو المدرسة بعد ما كنت غايبة .. جاني ، و .. جاب لي حاجات كتيرة ، و .. و دسيناها في الدولاب)
ريمي سكتت و سرحت بعيد .. لدن قالت (ريمي ... أنا .. كان نفسي يكون عندي أبو زي باقي البنات ، أبو يهتم بي زي عمو وليد و يجيب لي الهدايا و يفسحني ...)
ريمي مسكت يدها ، لقتها باردة ضمتها عليها بكفها التاني و قالت (تعرفي يا لدن ، أنا كمان ما كنت عندي أبو .. كان قاعد في مكان بعييييد و لا حص
ل مرة شفتو ، و كمان كنت زيك بتمنى يبقى عندي زي باقي البنات ، بس لمن كبرت عرفت انو أي زول بعيش حسب ما ربنا رايد ليهو يعيش ، و الواحد حسب ما يلقى حياتو يرضى بيها)
لدن ابتسمت وقالت (خلاص أنا راضية بس بشرط ...)
ريمي (أشرطي يا ستي)
قالت (تعملي لي زي ما عمو وليد بعمل ، و تجيبي لي كل يوم حلاوة و شوكولاتات ، و تجيني في المدرسة وتعملي لي مفاجئات)
ريمي فهمت إنها محتاجة عطف و حنان بس ماعرفت تعبر ، و لامت نفسها على الجفا الكانت بتعاملهم بيهو ، و في اللحظة دي جا النداء (لدن مصطفى) ... و قامو دخلو للدكتور ...
....
..
بعد ساعات ..
(ماااا تقولو لي أهدي ... ماااا بهدا ... اهدااااا كيف اهدا كييييييف )
كل الناس المعاها بقو يقولو ليها (أصبري بظهر حسي)
بقت لافة في الغرفة الصغيرة و هي ماسكة أطراف فستانها الأبيض بي يدينها ، و قالت (يخوانا .. اختو بتقول من الصباح ما ظهر ، و بدلتو معلقة في الشماعة ، أنا اعمل شنو الناس عاوزة تعقد و ما عارفين شي عن العريس ، مواعيدي حقت التصوير حتفوت ، و تلفونو مقفووووول)
فجأة وحدة من شبيناتها جات داخلة و نفسها قايم ، و هي بتقول (جا ... العريس جا)
صفاء اتنفست بي راحة و قالت (الحمدلله ، وينو)
الباب اتفتح بقوة لمن خبط في الحيطة ، و قال (أوع أكون اتأخرت عليك يااا عروسة)
يتبع.....
الجزء 22
بقلم: رحمات صالح
الجزء 22
ريمي رفعت يدينها و قالت (الحمد لله ، ألف حمد و شكر لك يارب)
لدن فهمت من كلام الدكتور انها بقت كويسة ، قالت بي فرح (يعني خلاص يا دكتور بقيت كويسة ؟)
الدكتور قال (بقيتي فل الفل ، بس عندنا كم جلسة كده عشان المرض تاني مايرجع ليك)
طلعو من عند الدكتور ورجعو البيت شايلين الخبر الجميل لي عزيزة ، انو لدن استجابت للعلاج و اتجاوزت المرحلة الخطرة ....
....
وليد أنفاسو كانت عالية من شدة الغضب ، قال للناس الكانو موجودين مع العروس (لو سمحتو ، خلونا برانا شوية)
صفاء شفايفها ارتجفت من الخوف ، أول مرة تشوف وليد بالحالة دي ، و خمنت انو عرف الحاجة العملتها .. قالت (وليد ، في شنو)
وليد انتظر لمن كل الناس طلعو ، و قفل الباب ، و قرب منها وهي من الخوف بقت ترجع ورا ، وتقول (وليد مالك)
قال وهو مركز عيونو في عيونها (ما اتربيت على اني أمد يدي على بت)
صفاء خافت أكتر ، و هو قال (انتي ما انسان ، انتي شيطان ، أعوذ بالله منك)
قالت و دموعها بدت تتجمع في عيونها (في شنو بس)
قال و أنفاسو الحارة من شدة الغضب بتلفح وشها (انتي عارفة عملتي شنو ، عارفة كويس)
قالت (لكن ... ما كان بيدي حل تاني ، نحن كنا حلوين و جات هي دخلت بيناتنا و خربت كل شي ، و أنا صبرت سنين عشان يجي اليوم البنبقى فيهو لي بعض ، عاوزني أقيف اتفرج عليها و هي بتاخدك مني ؟ و بعد ما اتخطبنا؟)
قال (ماتنسي يا هانم ، انو انتي الدخلتي بيناتنا و خربتي كل شي ، زمان جيتي وأقنعتيني بي اشاعة سخيفة.... لكن أعرفي .. أنا .. بحب .. ريمي ... فاهمة ... و عمري ما حبيت غيرها ... و ما عدى يوم من السنين الفاتو ديل الا و هي في عقلي و قلبي ... فهمتي ؟؟ و الحمد لله انو ربنا كشفك لي قبل فوات الأوان)
قالت بي رعب (وليد .. حتسيبني يوم فرحي؟ طيب و الناس .. و أهلي .. و المعازيم ... يقولو شنوو... ) وبدت تبكي وتقول (حرام عليك ماتعمل فيني كده .... طيب على الأقل خلينا نكمل اليوم ده و بعد داك أعمل فيني العاوزو)
قال (موبايلك وين)
أشرت (هناك ..)
مشى جابو ، ومداهو ليها وقال (تتصلي بي ريمي ، و تكلميها بالعملتيهو كلو ... و تعتذري ليها ..)
صرت وشها وقالت بي حقد (أموت قبل ما أزل نفسي ليها)
قال (يبقى براك الاخترتي لي نفسك الفضيحة) و داير يطلع لكن هي قالت بسرعة (وليد .. أقيف)
اتلفت لقاها بتتصل ... و بعد مسافة قالت (ما بترد)
.......
ريمي شافت الرقم الاتصل عليها أمس وعرفت انها صفاء ، و قررت تتجاهلها لأنها أصلا قررت تشيل وليد و صفاء من حساباتها نهائيا .... لكن بعد دقيقتين جاتها مكالمة من رقم وليد نفسو ، استغربت من اتصالاتهم دي يوم زواجهم ، و الفضول خلاها ترد ... كانت صفاء و قالت بي صوت مخنوق من البكى (ريمي .. عاوزة أقول ليك أنا عملت حاجة و ندمت عليها كل الندم ... ... أنا ... لفقت محادثة واتس و.....)
ريمي قاطعتها و قالت بي هدوء وثقة (عارفة.. عندك شي تاني؟)
صفاء (بس ... أنا .. متأسفة .. و .. سامحيني)
ريمي لأول مرة في حياتها تحس إنو الدنيا أنصفتها رغم انها ماعارفة الدافع الخلا صفاء تعمل كده بس ارتاحت ، و خلفت رجلها وقالت بي برود (اوكي .. عموما ده كلو مابفرق معاي لأنو وليد شلتو برة حياتي،.. و انتي أصلا شايلاك برة من زمان ، فما في داعي للاعتذار ... يلا باي) وقفلت الخط ...
وليد الكان سامع كل شي لأنو الاسبيكر مفتوح، شعر بي ألم عميق في صدرو .... و طوالي سحب منها موبايلو ومشى جهة الباب ، قبل ما يطلع صفاء قالت بي انفعال (ولييييييد ، كده أنا عملت الانت عاوزو ، ما حتسيني صاح ؟)
ضحك باستهتار (ههههه لا ما صاح ، لأنك ببساطة ماتنفعي تكوني أم عيالي و تشيلي اسمي)
قالت (يعني خدعتني؟)
قال (أصلا ده حقها ، و في كل الأحوال واجب عليك تعتذري ليها ... بأي طريقة......... سلام يا عروسة)
صرخت (وليييييييييييد ..... وليد)
لكن وليد كان اختفى ، و صحباتها جوها مهرولات وهم بتساءلو عن الحصل ، ومافي زول قدر يفهم منها شي لأنها كانت بتبكي و تصرخ ..... و لأسباب غامضة بالنسبة للكل الا هي و وليد اتلغى الزواج.........
.......
....
اليوم التاني .. طلعت الصباح و هي لابسة فستان لونو أخضر فاتح ... مخطط باللون الوردي ... كانت حاسة نفسها غريبة لأنو ليها زمن ما لبست ألوان زي دي ... لكن من جواها كانت حاسة انها لازم تعيش حياتها بأجمل ما يكون ... ما حتقيف على وليد و لا غيرو .. و لا ح تحد عليهو للمرة التانية ، و زي ما زمان غيرت اسمها في المحكمة من رامي لي ريمي لازم تغير شخصيتها ، و أول جانب من التغيير حيكون علاقتها بي بناتها .....
ركبت العربية ، و قالت بي حيوية (صباح الخييييير فيصل)
رد وهو بتحاشى يعاين ليها في عيونها (صباح النور)
قفلت الباب وقالت (عندك حاجة لي شيرين تشغلها لينا؟)
قال بي صوت هادي (حاضر)
ريمي قالت (شوف يا فيصل ، أنا نسيت الحصل و أصلا سامحتك ، لكن لو بجي ألقاك عامل كده بتذكر تاني ... فأحسن انك تنسى الموض
وع و تكون اتعلمت تاني ما تأذي زول)
قال (والله اتعلمت و ندمت و تاني ما ببقى أناني كده ... و أنا آسف يا ست الكل)
قالت (خلاص خلاص .... يلا اتحرك خلينا نشوف شغلنا)
........
...
#بعدمرور_5شهور
(ريمي ريمي .... أنا عاوزة آيس كريم)
قالت وهي بتقلب في المنيو (بعدين بعد ما نتعشى)
لدن قالت (و أنا كمان عاوزة)
اتفاجئو التلاتة بي صوت بقول (تعالي معاي نشوف هنا في محل آيسكريم قريب ولا لأ ... مسافة ما العشا يجي)
لدن و لجين صرخو بي صوت واحد خلى الأنظار كلها تتجه ليهم (عموووووو وليييييييييييييد)
ريمي ارتبكت و قالت (وليد ؟ الجابك هنا شنو)
قال (جيت اسوقك نفتش محل الآيسكريم .. تعالي)
ريمي اترددت ، لكن وقفت و قالت (طيب سريع بس)
أول ما طلعو الشارع اتلفت عليها و قال (في شنو ممكن أعملو مقابل إنك ترجعي لي)
رفعت كتفها و قالت بي برود (ولا شي ..)
قال (لكن أنا بحبك ، و لغاية آخر نفس أنا بحبك...)
قالت بي جدية (أوكي .. حأرجع ليك الليلة ، و بكرة تجيك صفاء للمرة التالتة بي كلام عني ، وانت تصدق...)
قال بي انفعال (لكن انتي السبب ، انتي زمان مليتيني بالشك ، غموضك ، و نفورك مني ، رفضك للارتباط ... كلها كانت حاجات تخلي الواحد يخت ألف احتمال ، جيت سمعت عنك كلام ، سألتك ما نفيتيهو ، و بعد ده ما أديتيني فرصة أفهم ، هربتي .. غيرتي رقمك .. رحلتي من بيتكم ... اي زول مكاني كان حيصدق ، و جيت لقيتك بعد سنوات ، و طلبتك تاني للزواج ، و قلتي خلينا أصدقاء ... رغم اني كنت حاسي بحبك لي ... تصرفاتك معاي أدت فرصة للشك يدخل بيناتنا)
ريمي قالت (خلصت كلامك؟)
هز راسو بمعنى أيوة ...
قالت (يلا عن إذنك ، البنات جوة براهم....)
وليد (يعني شنو؟)
ريمي (يعني ... أنسى إنك عرفتني في يوم)
.....
ليس الحب كمرض خبيث
ينمو فينتشر فيهلك قلوبنا
الحب كريحانة ذكية
تزرع على قلوب قابلة للحب
تسقى بالوفاء
فتزهر أملا و تفوح ثقة
فإن كان الحب يشقيك
فاستأصله من أعماقك
فلقلبك عليك حق
و حقه .. أن يحيا سعيدا
رحمات صالح
جنون الماضي
النهاية!!!
...
..
ماوراءالنهاية
(ريمي ريمي 😰 الفستان ده ما حلو 😣 عاوزة واحد أبيض زي حقك بس 👰)
(ااي يا ريمي عاوزين نلبس زفاف زيك 😭)
قال بي نهرة بي صوتو الرجولي (بت .. انتي وهي 😡😠 قلنا شنووو)
لدن قالت (اااا .. معلليييش نسينا 😁😅 قصدنا ياااا مااامااااا عاوزيييين فستان زفاف.. كده صح يا عمو وليد؟😊)
قال (لا ما صح 😒😒)
لجين غزت كوعها و قالت بي فصاحة (إنت لأ 😏 لسه ما بقيت بابا)
دنقر عليها وقال (😠 كلها كم يوم و حأبقى بابا ، و البسمعها بتقول عمو وليد حأعمل ليها شنووووو؟ 😈👿😈)
لجين قالت بي رعب ( 😱😰لاااا ياعمو وليد لاااا😫😫😭) و قبل ما تلحق تجري مسكها ، صرخت (ماااميييي لاااااا😫😫😫😫)
ريمي ضحكت و قالت (😂وليد الله يهديك نزل البت حتقع)
قال (ما حأنزلها إلا تقولها صح😐😕)
ريمي (ما تخت عقلك بي عقلها؟ 😂)
قال بي عناد (ما بنزلها يعني ما بنزلها 😐😤)
لجين وهي بتضحك و تبكي في نفس الوقت قالت (خلااااص خلاص بقوووول 😫😫😫😂... وااااي حأقع ... خلاااااص 😩😩نزلني يا بابا نزلنيييييي يا بااااابااااااا)
تمت الكتابة في الفترة بين 11/17 و 2017/12/16 م
رحمة م.صالح
تقييمك لرواية جنون الماضي

